
Mvrner.

Sicut fecerunt mihi sic feci eis. iude.

Ich hab sie des geniessen lon,

Wie sie mir haben vor gethon;

Werden sie mein nit vergessen,

So wil ich inen besser messen.

Wa sie sich mit eim wort me eigen,

Wil ich in baß den kolben zeigen,

Entgegnen in fürt solcher massen,

Das sie den narren ruwen lassen.

 

Cum priuilegio.

 

Thomas murner, der heiligen geschrifft / vnd beider rechten doctor / allen lesern dises buchs heil / vnd meinen früntlichen gruß.

 

Ir erwirdigen, ersamen, frumen leser / geistlich vnd weltlich / welcher würden oder statz ir seien. Ich hoff, das euch bekant sei / vnd des ein gantzes wissen tragen / wie Martinus Luther zwei ding verstanden hat. Erstlich in vnserm heiligen Cristlichen glauben vil dings zu ernüwern /des andern teils vil mißbrüch aller geistlicheit so er dan fürwent zu besserung treiben / fieglich oder mit vnfugen, laß ich diser zeit beruwen. So aber mit mir noch fil me andern solche ernüwern in Cristlichem glauben nit gefallen haben / als die da vnserer achtung wider got, die heilige götliche geschrifft / auch wider alle recht / cronicken vnd erfarenheit weren / hab ich vermeint, zu der sach dienen / vnd erkantnis der warheit, mit cristlicher messigkeit / mit vorbehaltung der eren vnd würden seiner personen in zu widerfechten /lut etlicher büchlin, so dan von mir wider in vß gangen sein / zu letst die sach ersetzet zu gemeiner Cristenheit / einem concilio / oder allen oberkeiten vnsers glaubens / in ansehung der red vnd widerred die warheit zu erkennen. Des andern teils mich alle zeit hoch protestieret vnd bezügt, meiner meinung gantz nichtz sei, eincherlei mißbrüch zu versprechen, entschuldigen oder zu beschirmen / als der da wol weiß / das die sach des heiligen glaubens mit keinen menschlichen brüchen oder mißbrüchen sol verwick let sein. So nun die sach vnsers glaubens die gemein cristenheit betrifft / des ich (ob got wil) auch ein glid bin / hab ich vermeint in krafft meiner cristlichen freiheit / mir auch gebür darzu zu reden / het auch nimerme vertrüwet /das ich damit weder den luther noch iemans vff erden solt oder möcht beleidigt haben / sunder alle meine lebtag nie anders glaubt noch gewüßt / dan das die warheit hoch widerfochten ie me an tag kumpt vnd verstentlicher würt / allein dy vnwarheit kein widerred erleiden mag / vff das ir falscheit nit an das liecht kum. Solch mein widerfechten hat Martinus Luther in einem besundern buch wider mich verantwurt / ia wie die schelige Dido Enee in seinem abzug ein antwurt gab / vnd mein schreiben hoch in vblem empfangen vnd vff genumen mit vil vnwarhafftiger schmehung vnd spötlicher verenderung meins vätterlichen namens, also das ich mich des zu im als einem doctor vnd geistlichen man vff erden nichtz minders versehen het. Deßgleichen haben auch gethon on zweiffel im zu gefallen vnzeliche büchlinschreiber / mit verborgnem namen / vnd mir so vil schand vnd laster in aller tütschen nation zu gelegt / mich für des babsts geiger vß geben / ein katz vnd ein drachen vß mir gemacht /ein bruch in beide hend geben / gemalen, behoblet /das ich kum glaub / das ein glid an meinem leib sei /das sie nit glosiert vnd beschriben haben / mit anzögung aller meiner daten, so ich ie begangen hab, seit ich in der wagen lag. Mein vnschuld hoffnet ich darzu thun, wa mir gebürt / aber diser gauckler zungen hab ich nit in meinem gewalt. Het auch vermeint, sie würden doch ein mal selb daruon ston / so haben sie erst von nüwem an gefangen / vnd mich für ein grosen mechtigen narren vßgeben / wol zu verston / wan sie mich für ein witzigen vß geben, ire trucker (mich zu verkauffen etc.) lößten nit halb so vil gelt vß mir. So nun in allem spil ein münch sein muß / ob man in schon darzu malen müst / vnd ich augenscheinlich merck, das ich in disem spil der selbig münch sein muß / wolhin vff das solch spil vnd lutherische gaucklerei vß mangel eines münchs nit vnderwegen bleib /wie fast ich mich in dem handel gern weißlich erzögt het / wil ich eben derselb Murnar oder nar sein / für den sie mich halten / vnd allen tütschen vß geschriben haben / wil mein ampt / darzu sie mich verfügt haben / dapffer vertretten / in krafft einer gegenwer / die mir von natürlichem rechten als wol gebürt als inen / mich mit vnbekantem namen on alle warheit zu schmehen. Wil aber durch got vnd vnser lieben frawen wegen /höher weiß ich niemans zu beschweren oder zu ermanen / mengklich vnd iederman gebetten haben / das mir dises buch niemans zu leichtfertigkeit eracht vnd vffnem / dan ich es selber wol weiß / das es meinem stat vnd meiner eren nit gebürt. So mich aber zu retung meiner eren weder got / die warheit / noch bebstlich erkantnis / noch keiserlich edickt / noch des gantzen römischen reichs vßspruch nit helffen mag oder kan / sunder muß vber alles das also ein mechtiger groser nar sein / vnd des babsts geiger geachtet /wil ich mich der zeit vnd dem marckt vergleichen /vnd eben der selbig groß mechtig nar sein / meinem ampt genug thun / vnd in der narrenkappen sagen /das mir sunst zu gedencken vber bliben wer. Ich hoff auch, das mein her der babst seinem geiger noch wol zu lonen hab / darumb setz ich alle witz vnd vernunfft vff ein schefftlin / dan sie mich ie mit gewalt für ein narren haben wöllen / vnd greiff zu dem narrenkolben / wa ich ir iemans damit vnsüberlichen treff / der hat sich gar nichtz zu beklagen / dan wa sie mich hetten lassen bleiben als ich bin / weren sie des vnd anders mer von mir vertragen bliben. Es ist doch ondes ein gemeiner spruch / das man kein narren vbertreiben sol. Bit zu letst alle erwirdigen, ersamen, weisen /geistlich vnd weltlichs statz / das sie sich dises buchs gar nichtz beladen noch an nemen / dan es ist mit fürsatz vß narrenweiß beschriben worden / niemans zu letzung / sunder allein den lutherischen nerrischen affenbüchlin zu erkantnis / das sie in disem buch lernen sich spieglen / wie sie zu narrenwerck so vngelert vnd vngeschickt sein. etc.

 

wie die lutherischen ertznarren sollen beschworen werden.

 

Den halt ich für ein weisen man,

Der zu zeit auch nerschen kan

Vnd kan ein katz sein mit geferden,

Das er ein mensch mög wider werden.

Ich wil zum ersten protestieren

Vnd ein nötlich reden fieren,

Das ich in allem meinem gedicht

Kein weisen man hie meine nicht

Vnd gar nit wil antastet han

Kein weisen noch gelerten man.

Ich wil auch gar nit hie beschweren

Martinum luther vnd sein leren;

Wil in zu grösern eren sparen.

Allein wil ich die grosen naren

Hie beschweren vnd vertreiben,

Die alle zeit verborgen bleiben

Vnd den luther nit verston,

Mit schmachbüchlin vmbher gon,

Mit schelmenstück die welt verblenden

Vnd mit liegen ieden schenden,

Auch martin luthers grose sachen

Zum hüppenfaß vnd gauckel machen,

Zu affenspil vnd buben dant.

Warlich der gantzen welt zu schant,

Darin sie wonend auch der stat,

Das man sie also nerren lat

Vnd keinem man zu hertzen gat!

Wan solches also gewonheit wer,

Were niemans sicher seiner eer

In der nehe vnd in der fere.

Ich hab mich lange zeit gelitten,

Zu widerschelten hoch vermitten.

Jetz wil das wames hon den ritten,

Wider schmach vnd manche schand

Mit truck gespreitet in dem land.

Sie haben mir ein karsthansen gemacht,

Ein grosen narren herfür bracht,

Das crütz auch wider mich vß geben,

Vil affenspil gethon da neben

Vnd warlich dapffer vmb getriben,

Es wer in wol halb vber bliben.

Es solt ye nit der massen gon,

So wölt ir ye nit daruon lon

Vnd hebt mir vff mein schlechte leren,

Wie ich nit kün den narren beschweren,

Ein schelmenzunfft darzu machen

Vnd kün sunst nichtz zu andern sachen.

Wolhin! kan ich sunst nichtz vff erden,

Dan wie ein nar sol beschworen werden

Vnd wie man schelmen sol erkennen,

Ein ieden mit seinem namen nennen,

So wil ich mein meisterschafft

Mit leib vnd gut vnd aller krafft

Vnderston an euch probieren,

Gon widertzdorff sant Anstet sieren,

Den pfeffer ein mal gantz verrieren,

Den narrenkopff der maß beschweren

Vnd euwere grosen narren leren.

Ir mögen euch nit me ietz mein erweren,

Wie wol das geschicht mit grosem keichen;

Dan grose narren nit gern weichen.

Ir sein so hart der selben besessen,

Das ich mich des kum darff vermessen.

Doch so ir mir des gleich haben thon,

Miessen ir euch auch beschweren lon,

Ja brech euch euwer hertz daruon!

So ir den glauben haben an mich,

Das ich das kün so meisterlich,

Wer weiß, der glaub möcht etwas schaffen,

Das euwere narren / euwere affen

Ein mal doch müsten von euch scheiden,

Das ir darnach mich nit me beleiden.

Wie sich der schaub leidt vff dem dach,

Also hab ich duldt euwere sach.

Doch so ir das nit wöllen vermeiden,

So mag ich es ietzund nit me leiden.

Ich muß euch thun ein widerstruß,

Dem gedult ist ietz der boden vß;

Das thut die büchs, der hurlebuß.

Man trit vff einen wurm so lang,

Biß das sich krümpt ein solcher schlang.

Ein kiselstein muß für vß tragen,

Wan er zu hertlich würt geschlagen.

Ich wil geschweigen menschlich blöt,

So man zu vil sie triben het.

Man sol kein narren üben zu lang

Vnd im zu vil thun vbertrang:

Sie schlagen mit dem kolben darein

Vnd mögen nit lang gedultig sein.

Ir haben die sachen vber triben

Vnd an den narrenkolben geriben.

Alle ding die haben ein maß:

Wa iemans vbertritet das,

Dem solt wol werden nimer baß.

Vff hören sei ein ieder gerist,

So der schimpff am besten ist.

Ir haben mir ein grosen narren gemacht,

Wie wol ich es für ein faßnacht acht

Vnd hab mich selbs nit höher geschetzt,

Dan für ein narren her gesetzt.

Den zoller ir darumb fragen solt:

Hab ich mich höher ye verzolt

Dan für ein narren vß geben,

So nemen mir mein närrisch leben,

Got geb! machen euch ein pfeffer daran.

Mein narren ich nit lassen kan,

So dieff haben sie gewurtzlet an.

Ich wolt mich weißlich haben gestalt,

So weren ir mir es mit gewalt

Mit narrenbüchlin manigfalt.

Wöllen ir mich dan ye darzu zwingen,

Das ich muß narrenliedlin singen,

So wil ich thun ein groß verniegen,

An welchs ampt ir mich verfiegen.

Wie wol wir narren narren seind,

So werden wir gewonlich feind

Allen denen, die es vnß sagen,

Mit narrenkolben vmb vnß schlagen

Alle, die wir umb vnß mögen treffen.

Man sol kein narren stetz effen.

Mit list vnd süberlichen geferden

Sol ein nar geübet werden.

Nun haben ir es gesagt iederman,

Wie das ich narren beschweren kan

Vnd darzu selb ein nar auch bin.

Damit ir mich vff disen sin

Haben widerumb ermant,

Das ich mich beschwerens vnderstant,

Mein alte kunst wil wider leren,

Wie man die narren sol beschweren,

Vnd haben den narren zornig gemacht,

Das er vß grim hat herfür bracht,

Das er im sin nie hat gedacht.

Wil euwere narrenkolben beschriben.

Es wer mir sunst wol vber bliben,

Hetten ir es nit vber triben.

Wol her! wir narren müsen zusamen,

In hundert tausent narren namen,

Wie fast ir euch des narren schamen

Vnd haben mich hoch darfür gebetten.

Nichtz / nichtz, ir müsen zu den narren tretten.

Wil euch die nerrisch fistel stechen,

Solt euch das nerrisch hertz zerbrechen.

Alle euwere fründ sollen das nit weren.

Ich wil euch den grosen narren beschweren

Vnd bit durch got ietz iederman,

Wa ich die sach greiff gröblich an

Vnd wer vnzüchtig mit den worten

Vß zorn hie an etlichen orten,

So bit ich euch, verstanden das:

Wir narren ietz nit künnen baß

Vnd dörffen thun in dem narrenkleid,

Das vnß sunst wer von hertzen leid.

Den acht ich für ein frumen man,

Der sich des büchlins nichtz nimpt an.

Ir mögen es wol dencken vnd ermessen,

Wa narren sein zusamen gesessen,

Da ist der zucht vnd eer vergessen.

Wer sich dis buchs wolt vnderwinden,

Der möcht wol doppel narren finden,

Das im würd schaden seinen kinden.

wie der groß lutherisch nar mit fast hefftigen worten muß beschworen werden. etc.

 

Ich hab vor fierzehen gantzer iaren

Allein die kleinen närlin beschworen,

Jetz wil es an die buntriemen gan,

Wie ich die grosen beschweren kan.

 

Ich mag wol erst von vnfal sagen,

Das ich in meinen alten tagen

Von dem karren kum erst in den wagen;

Ich meint, mein beschweren wer beschehen.

So hab ich erst zu letst gesehen

Ein grosen narren zu gerist,

So groß der Cristoffel in dem spittal ist,

Der dannocht lang ist dreissig elen.

Solt ich ein narren vß erwelen,

So fünd ich doch kein stoltzern mer,

Der also für geschlittet her;

Vnd het das gesicht mich nit betrogen,

Elff roß vnd narren haben daran gezogen.

Wan ich sie euch nant, ir würden sie kennen,

Doch wil ich ir hie keinen nennen.

Ich schwer bei aller narren oren,

Das nie kein grösere narren waren.

Ja wol, wan ir sie kanten eben,

On eidt würden ir mir glauben geben.

Wan sie als gleich einem hasen weren

Als grosen narren / würden ir hören,

Das sie die hund in kurtzer zeit

Zerrissen hetten mit der hüt.

Mein leib vnd leben zittert darab!

So bald ich in ersehen hab,

Den grosen, stoltzen narren ziehen,

Ich fieng an in ein winckel fliehen,

Ja wol verschloff mich bald beseitz

Vnd macht für mich das heilig crütz;

Wie wol wer sich vor narren segt,

Der stot steiff / wie der wint da wegt,

Riefft an drei namen hoch mit fliß:

Narrabo / narrabis / narrabitis.

So bald ich dise namen drei

An riefft vnd die Luthery,

Da ward ersterckt mein hertz vnd gemüt;

Ich riefft bald, o got behüt

Mich vor disem grosen narren,

Der da her schlit vff dem karren!

So bald fiel mir in meinen sin,

Das ich ein narrenbeschwerer bin

Vnd hab vor auch beschworen hie,

Wie wol so grosen narren nie,

Der also schlittet in dem schne.

Ich sprach: in nomine domine,

Coram nobis iudex curie,

Henßlin / grettus / constitutus,

Emit / vendit beck fututus,

Ipse est bonorum specificatio

In narribus narratio.

Stoßt an, gecken Jecklins garten,

Die sauw / der vnder vff der karten!

Schab ir die hörner in kranckorum

Est in framentis / fragmentorum

Crucis / cretzis / exorcismus,

Barbaralexis, soleocismus,

Celantes / dabitis / frisesomorum,

Scolasticus / scolasticorum.

Als ich die wörter alle gesprach

Vnd mich der groß nar zornig sach,

Faßt ich mein hertz in beide henden.

Der groß nar fieng sich an zu wenden,

Als bald er dis beschweren hort,

Das angesicht er gleich von mir kort

Vnd mocht die starcken wort nit hören.

Da fieng ich in erst an beschweren,

Spuwt in mein hend vnd greiff in an,

Wie ich den narren beschweren kan:

Stant stil vnd reck kein ader nit!

Du must mich hie bescheiden mit

Vnd nit hie weichen von der stat,

Mir sagen, wer dich gemachet hat,

Wer dein vatter / dein muter ist,

Vnd warumb du gemacht bist,

Auch warumb du bist also groß.

Das selb du mich bald wissen loß;

Ich würd dich sunst grusamer beschweren,

So du dich woltest vor mir weren.

Ich hab noch andere wörter me

Wa ich die sprech, es thet dir we,

Vnd würdest erfrieren in dem schne.

warumb der groß nar in einem schlitten ist vmb gefiert worden.

 

Faren schon in dem kalten schne,

Das ir dem narren nit thüen we:

Er ist vil anderer narren schwanger,

Fiern in schon / vnd stelt in an branger.

 

O We vnd o we, das ich ye wardt!

Wie beschwert man mich so grusam hart,

Bei bruder eberhart seinem bart,

Narrabo / narrabis / narrabitis!

Ich muß sein sterben, ist gewiß,

Oder alle ding verraten.

Ach yemer we der armen daten,

Das ich die wörter hab gehort,

Das ist ein kleglicher mort!

O lieber narrenbeschwerer, höre,

Durch got nit also hert beschwere!

Vnd wolt es dich ietz nit verdriessen,

So laß mich doch ietzund geniessen,

Das alle deine fründ auch narren woren,

Wie wol du ir kein hast beschworen.

So bistu selbs ein groser nar,

Der du ietz bist vnd bleibst es in die har.

Was darff es dises widerfechten?

Wir sein doch beid von gleichen geschlechten.

Mein vatter hieß Narration,

Mein muter Narrabuntza schon,

Die mich vff erden hat gemacht.

Ein gut gesel in den schlitten bracht,

Vnd bin dir kumen nit zuschand.

Ich het gemeint, du hettest mich kant,

So bald ich dir mein namen nant.

Ach liebster vetter, hör mein bit,

Bruch solche harte wörter nit;

Ich zitter, als mich der ritten schit.

Ich wil dir es sunst in früntschafft fagen,

On alles beschweren selbs betagen,

Das du nit darffest ein wörtlin klagen.

Wie du mich hast vmb füren sehen,

Das ist dir zu gefallen geschehen.

Ich hab daran gantz nichtz gelogen.

Sie haben mich dir zu lieb vmb gezogen,

Ob du mich woltest kennen mer,

Das ich doch deins geschlechtz wer,

Vnd hettest ein besundere freud daran,

Das ich so höflich schlitten kan,

Das man dich auch bei mir ermant,

Wie nahe der nar dir wer verwant.

Sie haben mit disen närschen sachen

Dich auch zu eim narren wöllen machen

Vnd das gethon vß zwo vrsachen.

Die erst, das sie dir wolten weren,

Das du nit soltest den Luther beschweren,

In geschrifften wider in beharren.

Des machten sie dich zu einem narren –

Ich bin selbs bei dem anschlag gewesen –

Vnd wer dein büchlin würd lesen,

Das er sie hielt für narren wesen.

Es haben es die Luthrischen gethon,

Die niemans wöllen schreiben lon

Wider den Luther hie vff erden,

Er müst sunst auch zu eim narren werden.

Sie wünschen glück vff des Luthers syt,

Er hab rechtlich oder nit.

Ich weiß noch me dan hundert man,

Die auch ein anschlag haben gethon;

So bald sich einer herfür treit,

Der nur ein wort von dem Luther seit,

So wöllen sie noch ein grösern narren

Dem selben füren vff einem karren.

Sie wissen, was der Luther schreibt,

Wa man red dar wider treibt,

So würd der merer theil vernüt;

Wa es kem für erber lüt

Vnd wa geschehe ein widerred,

Das weise lüt sie horten bed

Vnd möchten solchs ermessen schon,

Zu boden würd der Luther gon.

Darumb sie mit listigen sachen

Zu narren alle die wöllen machen,

Mit solchem fatzen herumb treiben,

Das alle geschrifften dot bleiben,

Das niemans merck den argen list,

Das Luthers ler ein buntschuh ist.

warumb der nar also groß vnd geschwollen sei.

 

Es waren in dem troianischen roß,

Das freilich auch was wunder groß,

Nie so vil der kriechischen man,

Als ich der narren in mir han.

 

Darumb ich aber bin so groß,

Müß ich dir sagen text vnd gloß.

Ich bin vergebens nit geschwollen.

Vil narren haben in mich gehollen

Vnd sein fast vil in mir vergraben,

Die es kein namen wöllen haben;

Die alle sein in mir verborgen

Vnd ligen darin on alle sorgen.

O got wan sie doch wüßten das,

Wie ich so hart beschworen was,

Sie würden sich versehen baß.

Sie ligen darin in groser ruw,

So ich nit weiß, wie ich im thu,

Sie haben mir truwet leib vnd leben,

So hab ich in die herberg geben.

Nun ist der wirt eins gastes got;

Verrat ich sie, so ist es ein spot.

So kan ich mich doch nit erweren

Vor disem grusamlichen beschweren.

Die wörter sein zu starck im biß:

O narrabo / narrabis / narrabitis!

Ein iedes allein mein hertz zerbricht.

Der tüffel hat die wörter erdicht!

Stein vnd krüter, wörter krafft,

Von einer wüsten nasen safft

Eröffnen alle meisterschafft.

Ich glaub, das dise drei starcke namen

Alle narren brechten züsamen,

Die in himel vnd vff erden

Sein vnd möchten yemer werden.

Wolhin! so mich die wörter zwingen,

Das ich muß reden zu den dingen,

Warumb ich bin so groß geschaffen,

Wil ich den fluch heruß her klaffen.

Ich sihe, das beschweren nit wil felen;

Ich kan die narren nit me verhelen

Vnd hab so vil in mir der narren,

Me dan alle dörffer haben farren,

Ja me dan auch vor troy das roß

Kriechen hat in seinem beschloß.

Sie wundern sich, das ich bin groß;

Inwendig bin ich bodenloß.

Es sein vil me der narren darin,

Dan zalen mögen menschlich sin,

Vnd warlich nur die rechten knaben,

Die vil vffrur gemacht haben

In der nüwen heiligen geschrifft,

Vnd was den buntschuh an trifft,

Vnd wie das ewangelium laut.

O grose narren in meiner haut!

Ja gröser dan der gothart ist!

Die wol zu dem kolben sein gerist

Vnd haben vil nüwer fünd vnd list,

An den narrenkappen nichtz gebrist.

Der groß nar warnt den beschwerer vor den narren in seinem leib verborgen.

 

Ach lieber vetter, seiten mol

Ich mich beschweren leiden sol

Vnd du meins gemütz vnd stamen bist

Vnd dir auch nichtz an narheit brist,

So bistu mir so gleich vff erden,

Als woltestu selbs zu eim narren werden.

Des wil ich dich geniessen lon,

Vor allen dingen warnen schon,

Es ist vmb mich gar bald gethon.

Ich bin ein schlechter nar geboren,

Wie alle deine vettern woren,

Darumb hastu mich gar bald beschworen.

Die aber inwendig sitzen,

Haben grose vernunfft vnd nerrisch witzen.

Ja wa du sie beschweren woltest

Vnd retest nit wörter, als du soltest,

Vnd sprechest dein segen nit mit geferden,

Du würdest von inen geschedigt werden,

Als sie mit list dir vor haben gethon,

Da sie dich haben malen lon,

Recht wie ein katzen ist formiert,

Vnd mich zu lieb dir umb gefiert;

Haben dich des babsts geiger gemacht,

Darnach für ein drachen geacht,

Den armen iudas von dir gesungen,

Ja gnugsam vmb den kolben gerungen,

Das crütz haben wider dich vß geben,

Als fürtestu des thürcken leben.

Gedenckstu nit, wie sie dir han

So manchs brieflin kleibet an,

Darin sie haben gewendet für,

Wie sant Franciscus klag von dir,

Das du ein rot baretlin treist.

Ich glaub, das du auch noch wol weist,

Das dich der doctor personiert,

Der puluer für die flöch vmb fiert.

So haben sie dir auch zu schand

Ein bruch dir gemalt in die hand,

Auch schmehlichen haben verwissen,

Wie du ein frawen hembd beschissen

Hast / vnd ein wolffs mal gezuckt,

Wol siben mal herumb gebuckt.

Das selb sol warlich der eeman

Von eigner frawen gehört han.

Der selbig grosen laster, schand,

Die sie dir zu geleget hant,

Der ist doch vol alle stet vnd lant.

So haben sie dich auch thun verschwetzen,

Wie du solt geheissen hon ein metzen

Mariam zart, ein kron der eren,

Vnd wie du hast in deinen leren

Zu Fryburg gepredigt iederman,

Das man den leib Christi lobesan,

Als er von dem crütz was ab gestigen,

Hinder dem zaun solt lassen ligen

Als ein andern doten keiben.

Also vil spötlins vß dir treiben,

Wie du kündest vff den dechern gon,

Wie wol kein ziegel brech daruon.

So zögt der karsthanß dir wol an,

Wie sie dich vben vnderstan,

Zu schenden dich vor iederman.

Vnd wan sie dir nit künnen stauwen,

So haben sie dir vil me getrauwen:

Redestu dem Luther noch ein wort,

Sie wöllen es achten für ein mort,

Dich schenden, lestern hie vnd dort.

Vnd wa du schreibest ein wörtlin mer

Wider doctor Luthers ler,

Wöllen sie dir büchlin so vil machen,

Als zieglen ligen vff den dachen,

Vnd alle deine glider beschreiben,

Es müst keins on glosiert bleiben.

Sie wolten es als vß legen schon,

Was du dein lebtag ye hast gethon;

Es müst dir alles sein verwissen,

Seit das du in die wieg hast geschissen;

Das wolten sie als herfür bringen.

Darumb ich warn dich in den dingen,

Das du dein beschweren hinder treibst,

Vff das du vngeschent bleibst.

Die selben narren sein alle in mir;

Darumb gang müsig, das rat ich dir.

wie der beschwerer nit ein meit vmb aller narren trauwen gibt.

 

Ich mag doch wol von wunder sagen!

Hat vch der tüffel zusamen tragen

In meins lieben vettern magen?

Das ist ein grusamlicher fal.

Wie kanstu sie verdauwen al?

O groser nar vnd vetter mein,

Du sagst mir gnug vnd warnst mich fein.

Kert ich an warnung mich vnd bit,

So wer ich doch kein nar nit.

Wir narren hören keinen rat,

Ja den vnß got auch selber dat!

Bei vnß hilfft weder warm noch kalt,

Wir schissen eim in das rathuß balt.

Wan wir narren witzig weren,

Wir vnderliessen solchs beschweren

Vnd fiengen bessers an zu leren.

Das sie mir aber schreiben stauwen

Vnd mir vff weiter schenden trauwen,

Ja entruwen! vff metziger auwen

Wie ich die enten gestolen hab

Vnd kirsen brach von beumen ab,

Vnd das ich gieng an dem bettel stab:

Das gröwet mich nit vmb ein hor

Vnd kümert mich doch auch nie vor

Nit vmb ein nestelnadel zwor.

Wan sie wöllen narren sein

Vnd beschreiben alle fisch im rein,

Auch nerrische, dorechte büchlin machen,

Vngesaltzen, vngebachen,

Die nit ein quintlin weißheit hant,

Vnd die vß spreiten in dem landt,

Vnd wolten allein narren sein;

Da schlieg mir lieber der tüffel drein!

Ich laß mich nit so leicht verscheiben,

Von meinem narrenkolben treiben.

Ich bin als wol ein nar als sy,

Vnd wont mir nit ein witzlin by.

Wer ich gesotten vnd gebraten,

Geröstet, wie es möcht geraten,

Finden ir der weißheit nit ein meit;

Solch speck so gar kein witzen geit,

Er hat den ritten in der hüt.

Solt ich ein nar vergebens sein?

Sie wölten schwetzen bei dem wein,

Vnd ich solt sitzen wie ein stum?

Ja wol, keren mir das bletlin vmb!

Ich wil auch nerrische sachen schreiben,

Mein iunge narren heruß treiben.

Ich bin auch in der bruderschafft,

Da man wenig witzen klafft,

Vnser weißheit gibt kein safft.

So ietz die narren bücher machen,

So kan ich auch zu den sachen.

Buch vmb buch! ich wil mich rechen

Vnd sie mit büchlin vberstechen,

Vnd förcht sie gar nit vmb ein har.

Nerrische war vmb nerrische war!

Narren buch vmb narren buch!

Ja malten sie mir noch ein bruch

Oder tusent in die hand,

Darab ich nit den rucken wand.

Wan die büchlin sein beschriben,

Wer besser het den narren triben,

Dem sol der Luther sein dochter geben,

Ein narrenkappen auch da neben,

Vnd sol in riemen vor andern doren,

Die ietzund sein vnd yemer woren.

Der schanden, die sie mir zu messen,

Der wil ich gantz vnd gar vergessen.

Es ist kein frumer man in dem land,

Der inen glaubt solchen tand

Vnd ir erlogne dichte schand.

Es würt sich selbs zu letst erfinden,

Das es nit mag vff warheit gründen.

Wan sie die sachen baß bedechten,

Die regel gut in allen rechten,

Das ieder frum geachtet sei,

Biß warhafftig werd bracht bei,

Das iemans sei ein solcher man,

Der gezogen werd der massen an.

Vnd laß als vnuerantwurt stan,

Ja als, das sie mich haben gezogen.

Ich weiß, das alles ist erlogen.

Vnd offenlich lügin haben kein schein

Vnd wöllen vnuerantwurt sein.

Wöllen sie daran kein vernügen han,

So wil ich in zu dem rechten stan

Vor den hirten vff den felden,

Ja der der sauw hiet in den welden!

Vnd wolten ir mich weiter treiben,

Bei disem erbieten nit lassen bleiben,

So rieff man allen narren zusamen,

Ein ieden mit seinem rechten namen.

Dan wöllen wir raten, wie wir thüen,

Einander mit dem kolben schliegen.

Wer den grösten kolben hat,

Der kum von dem galgen vff das rat

Vnd setz sich da in das wasserbad.

Wir narren stecken kein ander zil

Dem, der vnß narren geweltigen wil,

On recht vnß wil mit gewalt vertreiben

Vnd laßt vnß nit bei recht bleiben.

was narren dem grosen narren in dem haupt sitzen / vnd im fast we thun.

 

Es sitzen narren in meinem haupt,

Der tüffel hat in darin erlaubt,

Thun mir der plagen so vil an,

Das ich schier sterben muß daruan.

 

Ach got, rieff ich es in himel yn,

Wil es dan ye beschworen sein,

Vnd hilfft auch weder guck noch gack,

So sing ich nit den habersack.

Ich sag bei got als, das ich weiß,

Treff an die kelber oder geiß;

Die narren mögen doch nichtz schweigen,

Was sie nit sagen, das müsen sie geigen.

Dan solt es sein ein heimlicheit,

Sie hetten es dem narren nit gefeit.

Haben sie mir dan gesagt daruon,

So wöllen sie es nit heimlich hon.

Ee das ich lit die starcken wort,

Vil lieber lit ich einen mort.

Ach liebster vetter, liebster, mach,

So du nit wilt ie lassen nach

Vnd zwingst mit worten mich so hart,

Mer dan nie tüffel bezwungen wardt,

So schnel bei got ich es alles sampt,

Wa ieder nar hat seinen stant,

Vff das du mögest mit groser witzen

Ein ieden finden, wa sie sitzen.

Dan alle meine glider, wiß das wol,

Ist iedes eigner narren vol.

In dem haupt, damit man brucht witzen,

Da selbst die glerten narren sitzen,

Die vff den cantzlen predigen ston,

Das sie den Luther nit wöllen lon,

Dan sie seien im zu frum,

Er sag nichtz dan das ewangelium

Vnd die warheit aller welt;

Got geb, wem recht das selb gefelt!

Ir red, on alle wider wer,

Sei nichtz dan ewangelisch ler,

Ir ler sei vß der heiligen geschrifft;

Wie wol sie vnder disem gifft

Suchen, das ein mort betrifft,

Vnd sunst vff erden nichtz herfür ziehen,

Alle andere leren Christi fliehen,

Allein die bösen reden fieren,

Damit man sol den buntschu schmieren

Vnd ein fridsam Christlich gemein

Damit vffrürig mecht allein.

Das aller erst, das sie dir predigen,

Ist, wie man sol den babst beschedigen,

Vnd wie verston sol werden das:

Petre, pasce oues meas.

Vß disen wörtern werd geschetzt,

Ob Christus hab ein babst ersetzt,

Den sie ab dilcken vnderston,

Vermeinen, so würd vndergon

Der babst vnd hirt der Christenheit.

Das würd den andern schäflin leit;

Dan wa der hirt geschlagen würt,

Da künnen die schäflin niendert fürt.

Sie ziehen darnach auch herfür,

Warumb der babst entzucket dir

Des leibs Christi beid gestalt,

Fleisch vnd blut auch beider falt;

Als ob du soltst verston da bei,

Es geschehe vß gantzer büberei,

Vß aller geistlicheiten haß,

Das sie dir nit wolten günnen daß,

Vnd hat vß list dir es ab erlogen,

Vncristenlichen ab gezogen.

Glaub mir, das keiner das für went,

Das er dir gan das sacrament;

Ich sei mein lebtag nimer frum,

Ist ein wort in dem ewangelium,

Damit sie dir ein andacht mechten,

Wa sie das selbig herfür brechten!

Sie sagen dir kein götlich wort,

Sie rincklen es dan vff siben mort

Vnd wie man sol den buntschuh schweitzen,

Mit rotem gumpst vnd essig beitzen,

O guter schmutz! die finger schlecken;

Das essen gern die nerrischen gecken

Mit baumöl vnd mit ancken schon,

Das er dir glat möcht hinab gon.

Die pfaffen, münch, die solchs predigen,

Die vnderston allein zu schedigen

Ir oberkeit vnd mit gesellen,

Das sie in kein pfrun geben wöllen

Vnd vff ein seiden küssin stellen;

Vnd wöllen sie damit bezwingen,

Mit herren krefften darzu tringen,

Das sie in geben follen kragen.

Gelt! wa sie darnach weiter klagen.

Wan ir kasten ist gefült,

Vnd haben gnugsam zinß vnd gült,

Dan ist das ewangelium recht,

Wol verstanden, glat vnd schlecht.

Nim doch der selben buben war,

Sein sie andechtiger vmb ein har

Vnd bessern mit ir ödes leben,

So wil ich tusent guldin geben!

Vnd süfftzen doch so manigfalt,

Wie dem esel der sack empfalt,

Nach dem heiligen ewangelium,

Vnd werden daruon nimer frum,

Allein wie listig mit geferden

Der buntschuh möcht gerincklet werden;

Dan achten sie es für besunder glück,

So in auch würd daruon ein stück.

Alle ir ewangelische ler

Ist, wie man gantz herumb der ker

Grund vnd boden, das sie krachen

Vnd das wir bald feierabent machen.

Das ewangelium recht verston,

Klöster / stifft vnd land verlon,

Das in der tüffel hat erlaubt:

Sie sitzen mir in meinem haupt

Vnd thun mir also wunder we.

Ach legen sie in dem boden see!

Ach möcht man sie mit beschweren straffen!

So wolt ich baß mit ruwen schlaffen,

Ja ich vnd warlich iederman!

Die gröste schuld haben sie daran.

Sie sein warlich die rechten knaben

Vnd wöllen es doch kein schuld nit haben;

Es ist alles sampt das ewangelium,

Damit sie der maß gangen umb.

wer in des grosen narren deschen sitzt.

 

Mir sitzen narren in der deschen,

Die gern ir hendlin wolten weschen

In gelt vnd anderer lüten gut

Vnd füren mit ein freien mut.

 

In meiner deschen sitzen narren,

Die vff gut vnd gelt da harren.

Das sein besunderliche knaben,

Die gern ein sackman wolten haben,

Ir hend in frembden gütern weschen;

Die sitzen mir hie in der deschen.

Die haben ein eigens ewangelium,

Wie man stifftung ker herumb

Vnd die klöster gantz zerreiß;

Das predigen sie mit gantzem fleiß.

So wöllen sie ir gelt vnd gut

Vß teilen dan mit freiem mut;

O guldin leben! ferdenblut!

Ir ewangelium weißt das vß:

Die geistlicheit von huß zu huß

Sol alle zeit im bettel gon,

Das Christus selbs auch hat gethon.

Man sol dem babst zwo kronen zucken,

Alllein mit einer lassen schmucken –

O starcke biß, hungerige mucken! –

Vnd gentzlich abthun allen bracht,

Den vnsere bischöff haben erdacht,

Ir zinß vnd gut in nemen al,

Damit sie füren reichen schal,

Darzu ab thun alle Cardinäl,

Dem babst auch nemen als da neben,

Was Constantinus im hat geben;

Schlösser / stet vnd auch die landt

Sol haben nit der geistlich standt.

Wie wol das nit die meinung ist,

So bruchen sie doch disen list

Vnd sagen, wie sie teilen wöllen

Die geistlich zinß mit iren gesellen:

Zu dem ersten in den spittal geben,

Den maltzen auch da neben,

Vnd wie sie sich so hoch erbarmen

Vber burger vnd huß armen,

Witwen / weisen auch damit;

Vnd wöllen doch betrachten nit,

Das sie die berenhaut verkauffen,

Ee sie mit iagen darumb lauffen.

Got wil es keim menschen hie erlauben,

Das sein zu stelen vnd zu rauben.

Warumb woltestu mir nemen das,

Das ich mit gutem recht besaß

Vnd mit rechtem titel was?

Ein deckmantel sie erdichtet hond,

Vff das die gemein das nit verstond;

So muß es sein ein cristlich ler,

Ob es schon als erlogen wer.

Wan sie die güter alle nemen

Vnd vff ein huffen legten zusemen,

So würd dem armen das daruon,

Als sie in Böhem haben gethon.

Da auch der arm meint, das im würd

Von geraubtem gut ein zimlich bürd;

Da nam es der reich vnd ließ den armen

Sich im ellend gon erbarmen.

Ich bin nit alt, noch denckt mir, das

Vor me ein solcher buntschuh was

Vff dem hungers berg vereint;

Die selber hetten auch vermeint,

Sie wolten geteilt haben das lant,

Wie wol ich sie vff den rädern fand.

Einer was der Vlman genant,

Den die zu Basel haben gericht,

Als billich was zu der geschicht;

Dan teilen / nemen frembdes gut

Vnd stelen / rauben thet nie gut.

welche in des grosen narren bauch sitzen.

 

Ich bin von grosen narren schwanger.

Wolt got, sie stünden an dem branger

Oder legen in dem mer,

Das ich ir doch nur ledig wer!

 

O Lieber vetter, wan du doch wist,

Wa von mein bauch geschwollen ist;

Es würd dich groß wunder nemen,

Was narren darinnen sessen zemen,

Das so vil darin möchten bleiben.

Ach möchtestu sie mir heruß treiben,

So thetstu mir ein dienst daran!

Die leng ich sie nit tragen kan.

Wie wol ich in der hoffnung bin,

Du werdest erdencken einen sin,

Wie du sie möchtst heruß beschwern;

Ich mag sie gar nit me ernern.

Du hast mich also hart beschworen,

Das ich verschwetzen wil die doren.

Fünfftzehen sein ir al zusamen,

Wie wol ir keiner hat kein namen.

Es sein die recht dicken, grosen,

Vnd heissen die fünfftzeh buntgnossen.

Ir ieder fürt ein besundere klag,

Wie man alle ding gebessern mag;

Ein regiment gemachet hand

In allen der geistlichen stand,

Vnd haben es bei eim quintlin ermessen

Vnd vberal gantz nichtz vergessen,

Was zu guten sachen drit,

Das felt in vmb ein härlin nit;

Sie haben es als articuliert,

Wie man den grosen narren fiert.

Ein warmen anschlag, muß ich iehen!

Freilich in der badstuben beschehen!

wie die buchgnossen on alles beschweren gern selber wöllen heruß gon.

 

»O Vetter, das verbiet mir got,

Das ich beschwer ein solch rot!«

»Nur einen exorcismum ret,

Der in ein mündpflin leids thet!«

»Ich wolt mir ee in die zungen beissen,

Das ich mich wider sie wolt spreissen

Vnd wolt mich gegen inen sperren!

Sie sein mir alle gnedig herren

Vnd haben mich zu den eren bracht,

Da hin ich nimer het gedacht.

Ich bin durch irs fürdern kumen,

Das mich der babst hat an genumen

Für seinen geiger; zu dem ampt

Haben sie mir geholffen alle sampt,

Warumb wolt ich vndanckbar sein,

Das ich beschwür die herren mein

Vnd fiegt in zu, was leids das wer,

Das ich sie brecht beschworen her?

Ich wil sie sunst wol heruß bringen

Mit meinem geigen vnd singen

Vnd wil in singen also schon,

Das sie gern zu mir heruß gon;

Mein stim hat so ein süssen thon.

Ich darff sie darzu nit beschweren.

Bald sie den narren geigen hören,

So bleiben sie warlich nit dunden,

Ja weren sie mit ketnen gebunden;

Es sein wol als nerrisch kunden!«

Der erst buntgenoß.

 

Ein klegliche klag an den Christlichen keiser Karolum, das er sich nit laß böse cristen verfüren.

Jetz bin ich meister geiger hie.

Ich hab dich vor verlassen nie;

Was wolt ich ietz ernüwern dan?

Ich scham mich nichtz zun narren stan,

Dan ich hab es vor mals me gethan.

Wer einen narren schuldig wer,

Vnd stelt man mich dan im da her,

Der mich dan wolt verwerffen hyn,

Der wolt leicht nit bezalet syn.

Doch wil ich meinen stand beweren

Gnug on alles narren beschweren;

Got geb, wer sich doch rumpff darab,

Den ersten stand ich billich hab!

Ich hab groß sorg vnd gang in rat,

Ee das man mich ie darumb bat.

Verdrüßt mich an der lincken zehen,

Das man es nit hat baß versehen,

Dan das man den Tertusian,

Der nit ein hirten leren kan,

Vnserm keiser hat gegeben,

Das er in künstreich lert leben.

So ist er auch der geschrifft nit bericht,

Damit man stifft vnd klöster bricht,

Kan auch nit das ewangelium,

Damit man es alles kert herumb

Vnd würff es vff ein huffen zusamen

In aller tusent tüffel namen.

Es thut mir we in meinen oren,

Ja würser dan ich wer beschworen,

Das der bettel münch ein stant

Het bei keiserlicher hant

Vnd beicht dem bettelmünch darzu.

Ich geb darfür mein beste ku,

Das er ein andern beichter hat:

Den hoch gelerten Karolstat.

Der künt im doch die sach beschreiben,

Wie weihwasser möcht in krafft bleiben,

Damit er tüffel mög vertreiben,

Vnd wie die pfaffen sollen weiben,

Vnd anders wie man billich sol.

Dan weihwasser dient dem keiser wol;

Wa er zu trincken het kein wein,

Das er weihwasser schlucket yn,

Mächt im sein euglin lauter vnd fein.

Er sol billich herfür werden gezogen,

Dan wir sein gewesen alle betrogen,

Vnd hat es kein pfaff me weihen kunt,

So haben sie es vnß auch nie gegunt,

Bis das der karolstat ist kumen.

Der hat erst rechten funt vernumen,

Wie man weihwasser segnen söl.

Darumb der keiser im billich wöl

Ja stetz an der seiten haben,

Vnd wan er reit, sol diser traben.

Wan mir der keiser folgen wolt,

Als er dan warlich billich solt,

Wolt ich im einen zögen an,

Der wol latinisch reden kan,

Das er on alle widerstreb

Ein gelerten, guten schulmeister geb.

So fint er in latinischer geschrifft,

Wie man die klöster vnd die stifft

Vnd damit die beschornen buben

Sieden solt in braunen ruben,

Dan sie sein feißt vnd darzu queck,

So geben sie sunst kein andern speck,

Die keßbetler vnd die gugel fritzen,

Die ir kappen da hinden spitzen

Vnd allent halben lauffen, blitzen.

Ich gün dem keiser aller eer,

Wan er vff vnser seiten wer,

Das wir den blunder in die flamen

Würffen in ein feüer zusamen.

Ich hab im das gnugsam geraten.

Thut ers, ich schenck im ein schweinin braten;

Daruff mag im ein trunck geraten.

Das riet ich im, ee sie mich batten.

Der ander buntgenoß.

 

Von dem fasten der xl. tag vor Ostern vnd andern /wie damit so yemerlich würt beschwert das Christenlich folck.

Ich hört auch zu disem spil,

So man zu dantz vnß geigen wil,

Dan ich hab etwas für mich genumen;

Wan es würt zu dem selben kumen,

So hab ich ein guten tagen gethon,

Darzu von allen narren lon.

Das fasten ich wil dilcken ab,

Mein guter gromen starb darab;

Ich hab des groß erfarenheit.

So man dem roß kein futer leit

Vnd gibt dem armen vil zu fasten

Vnd laßt sie in lerer kripffen naschen,

So nimpt es ab / am leib verfelt,

Das man im leib alle rippen zelt.

Solt dan ein mensch nit nemen ab,

So offt ein fihe verschwint darab?

Die fasten muß sein ab gethon,

Ein yßner ochs stürb daruon.

Solt dan ein fleischig mensch nit sterben,

Von langem fasten auch verderben?

Fasten vil beschwerden mit im treit

Vnd thut ser der cristenheit.

So sein auch vil schwanger buren,

Die ietz vff ostereyer huren:

Solt man in den fasten gebieten,

So möchten sie es doch nit vß brieten.

Wa hetten wir dan iunge hennen

Zu den ostern vff den dennen?

Was dörffen wir den babst drumb fragen,

So wir gern essen in den kragen

Vnd kritzlet vnß im leib der magen?

Vnd solten erst gen Rom drumb lauffen,

Eyer / butter vnd keß ynkauffen?

Ee das wir wider kemen dan,

Des hungers fieren wir daruan.

Warumb laufft der wolff auch nit dar,

So er ein schaff frißt vß der schar

Oder hiener vß dem kasten,

Vnd frißt solch fleisch auch in der fasten?

Sol ein wolff me freihet han

Dan ein frumer cristen man?

Das kan ich warlich nit verstan.

Der babst gebiet es den wölffen vor!

Wan sie das halten bei einem hor,

So wöllen wirs dan got lon walten

Vnd wöllen auch die fasten halten.

Sol ich milch, auch keß vnd eyer,

Fasant / rephiener vnd die reyer

Kauffen, wa sie kumen zusemen,

So wil ichs vff dem fleischmarckt nemen

Vnd selber mir von den beurin kauffen,

Nit erst darumb gen Rom lauffen.

Ee das ein man gen Rom drumb laufft,

So hat ers vff dem fleischmarckt kaufft.

Darumb gib ich ein trüwen rat:

Wer vormals ie gefastet hat,

Der stel sich her an mein stat;

Laß fasten fürt den ritten hon,

Ein tüffel starb ein mal daruon!

Der drit buntgnoß.

 

Ein ermanung aller cristen / das sie sich erbarmen vber die klosterfrauwen.

Ich bin der drit, der hie wol ziert

Vnd disen narren reyen fiert;

Ich bin selber hie, dörfft euch nit segen,

Von aller klosterfrawen wegen;

Dan das herumb bucken thut

Me dan ein iunckfreuwlicher mut.

Was sollen sie gefangen ligen,

Als die saw in einer stigen?

In eignem schmaltz also verderben?

Vil besser wer es, man ließ sie gerben.

Was darff man sie also schliessen yn?

Das leder wil doch gegerbt sein.

Ein semlich pfar sücht iren lon

Vnd wil nit vnbesungen ston.

Ich folg dem wolff in disem rat,

Der zu dem hirten gesprochen hat:

»Ach lieber hirt, was zeihestu doch

Die armen schäflin in dem loch

Vnd zwingst sie in den engen stal?

Sie werden daruon krempffig al.

Laß sie sich doch ein mal ergon,

Das sie sich doch nit lam ston.

Ich red es von meinet wegen nit,

Für arme schäflin ich dich bit.«

Also erbarmen mich die armen kind,

Die in den klöstern beschlossen sind.

Lassen sie doch ein mal vmb sich sehen

Vnd dise welt ein mal erspehen,

Ob sie irs fugs ein finden möchten,

Mit dem sie liebe kinder brechten.

Lassen sie doch ein mal rumplieren,

Das posteriorum auch complieren,

Gen blumers vnd gen baden fieren;

Die muter würt in sunst erfrieren.

Ach got, erlöß die armen kind,

Die vnsers fleisch vnd blutz sind!

Ich red das als von irent wegen,

Sunst wolt ich nit ein schnel drumb fregen,

Wan sie schon alle in dem luder legen.

Wan sie den hie vß verumplet haben

Mit den iungen frischen knaben,

Mag man sie dan wider lon

Wie vor in ires kloster gon.

Sie dienen got vil baß im orden,

Wan sie der welt sein mied worden;

Vnd laßt in ire freie wal,

Das sie sein vnbezwungen al.

Ich hab es doch vor mals me gehört,

Wer ein freie wal begert,

Dem gibt man sie zu Nürenberg,

Wie er wil, schlecht oder zwerg.

So haben sie auch Christlich freiheit

In dem tauff inen zu geseit;

Warumb wolt man sie dan bezwingen,

Also in dem kloster lassen singen?

Darumb ich dritter buntgenoß sag

Von irent wegen bitter klag,

Das man in doch gün dise frödt

Vnd thü das bald, nit lenger beidt.

Der fierd buntgnoß.

 

Von dem langen verdrüssigen geschrei / das die geistlichen / münch / pfaffen vnd nunnen die siben tagzeit heissen.

Ich wil mich selbs hie her stellen

Zu disen mein guten gesellen,

Die schlaffen lang / nüt betten wöllen.

Ich wil der pfaffen lang gebet,

Das in der babst gebotten het,

Das man nent die vbel zeit,

Darzu man so vil glocken leit,

Wir wöllen das selbig singen, blörren

Vnd das murmlen nit me hören.

Es ist doch alles on verstant

Vnd ein fast vnleidlichs bant,

Damit der babst sie hat bezwungen,

Vff langs gebet so hart gedrungen.

Ab / ab / thun mir ein strich dardurch,

Als groß der acker hat ein furch,

Das iederman das sehen kan,

Das ich es ab gelöschet han.

Es hindert vnß an andern sachen,

Die wir sunst möchten nützlich machen:

Strauben oder küchlin bachen.

Es hat doch Christus selbs, der hort,

Vff erd gemacht ein kurtzes wort.

Lange bratwürst vnd senff darzu;

Got geb, was langes betten thu!

Nach der füle am bet ein ru.

Ee das wir betten vnd da sitzen,

So möcht doch einer ein löffel schnitzen

Oder sunst die badstub yn hitzen.

Darumb, ir münch vnd auch ir pfaffen,

Lassen ab das gebet vnd euwer klaffen.

Es müst ein schlechter tüffel sein,

Dem euwer gebet ein seel nem hin.

Sein sie in dem himelreich damit,

Was dörffen sie dan euwer bit?

In der hellen gilt es nit.

Wer hat die cristen das gelört,

Das got euwer gebet da oben hört?

Es ist hinuff wol tusent meilen,

Wie kan er hören euwer heilen?

Meinen ir, das er solche oren hab,

Die sich erstrecken biß herab?

So weren kein esel in dem land,

Die gröser, lenger oren hand.

Warumb erhört er euwer bit?

Er kent doch euwere genß nit.

So fieren ir wol ein solchs leben,

Wan er schon wolt vff bitten geben,

So dörfft es nit vil weiters fregen,

Er thet es nit von euwert wegen,

Verflucht alles, was ir segen,

Ja wölten ir scheinen / würd er regnen.

Ich wil verzeihen frisch vnd frei

Vff alle euwere betterei,

Das es mir nur nit schedlich sei.

Wan ich mein seel vffgeben hab,

So gon durch got nit vff mein grab;

Ich wil darumb euch geben golt,

Das ir darab bleiben solt.

 

 

Der fünfft buntgnoß.

Ein ermanung zu aller oberkeit tütscher nation / das sie den predigstul reformieren.

Ich sihe wol, das ich recht bin kumen

Zu disen weisen vnd frumen,

Das ich auch etwas bring herfier,

Wie man die cantzel reformier,

Das man nichtz dan gottes wort predig,

Mit böser ler kein cristen schedig.

Der pfaff sol nit me von dem tüffel sagen,

Oder vber sein geselschafft klagen,

Das hellisch feüer; was hat er gethon,

Das wir in also schelten lon?

Den tüffel dörffen ir vnß nit verbieten,

Wan wir vns möchten vor euch hieten.

Wir wolten etwa als die frumen

Mit dem tüffel naher kumen.

Ir sollen vnß nit ms predigen al,

Wa vnsere genß ston in dem stal;

Wir wöllen sie wol selber finden,

Ir dörffen sie vnß also nit verkünden,

Offenlich vff der cantzel ston

Vnd sagen, wa ir es haben gelon.

Ir haben vil von der hellen gesagt

Vnd lange iar von dem fegfeur klagt,

Wie das sie sein ietz warm, ietz kalt,

Zanklepffen, schne den manigfalt,

Wie vnsere feüer hie vff erden

Durch ir feüer möcht gelöscht werden,

Vnd haben so offenlich lügin gethon,

Das man das ietz facht an verston.

Man sol zu hart kein rietlin biegen,

Es ist ein sundere kunst zu liegen,

Das es geheb sei vnd nit rin;

Liegen hat ein besundern sin,

Ir retten wol anders zu den sachen;

Man muß sie dannocht leidlich machen,

Das erber lüt drin mögen bleiben,

Es sei von mannen oder weiben.

Die bettelmünch sollen nit me sagen,

Wie man keß sol herzu tragen.

Man sol auch nit me am sontag ston

Vnd arme buren bannen lon.

Der ban thut armen lüten we,

Ach wan er leg in dem boden fee!

So geben die buren tusent pfunt,

Das er leg tusent meil im grunt,

Vnd wer in wider herfür brecht,

Das er bei im da vnden stecht.

Man sol nichtz vff der cantzlen leren,

Dan was man gern wil hören:

Wie man der reichen gelt vnd gut

Bald teilen wöl mit freiem mut.

Hel ab / tüffel ab vnd fegfeüer ab,

Das sich der arm man fröw darab,

So er in kirchen gat mit leid,

Das er wider heruß gang mit freid.

Wan wir das gut geteilt haben,

Das er dan auch mög heryn traben

Vff hohen rossen, füchsin schauben,

Die guldin vß den secken klauben.

Der sechst buntgenoß.

 

Wie man der bettelmünch predigen sol bessern vnd reformieren.

Ich mag wol von grosem glück sagen,

Das got mich hat zu euch getragen,

Das aller gantzen cristen gemein

Zu statten kumen wir allein,

Vnd ieder ein artickel mach,

Der dienende sei zu diser sach,

Als die zwölff botten haben gethon,

Da sie vff brachten den glauben fron.

So weiß ich ein gar schedlich ding;

Wan man das selbig hindertring,

So würd es zu vil gutem kumen

Vnd alle cristen menschen frumen.

Ich mein die münch nit ietz gemein,

Die betler münch nen ich allein,

Das man sie lernt rechte geberden,

Wa bei in solt gepredigt werden,

Die stimen regierten nach der kürtz,

Wie der esel bricht die fürtz.

Manch schwanger frawen sitzen do,

Wan sie dan schreien lut also

Vnd ziehen vff die stim mit gewalt,

Ein schrecken in die weiber falt.

Sie solten hübschlich red geberden

Vnd nit so vngestümig werden.

Im kloster sol ein örtlin sein,

Da sie die tauben fieren yn,

Da sie rieffen lon, wie sie wöllen,

Vor den selben tauben gesellen.

Den Scotus sollen sie nit melden,

Er hört zu den wölffen in welden;

Aquinas Thomas, Lyrus auch,

Sie gehören zusamen in den rauch.

Da wöllen wir sie rösten vnd bachen

Vnd ein pfeffer an sie machen;

Sie sollen nit me allegieren

Vnd ire lerer herfür fieren

Vnd mit der nasen herfür ziehen,

Das cristlich ewangelium fliehen.

Sie habens allein drumb gethon,

Wan sie mit dem sack vmb gon,

Als sie dan betlen allen tack –

Der dunder schlag inen in den sack! –

Das sie die besten keß drein nemen

Vnd luter weißbrot tragen zusemen.

Got geb in den ritten in den sack!

Das best weißbrot, das man mag

In der gantzen stat vff stellen,

Das selb sie all zeit haben wöllen.

Fressen rückenbrot, ins tüffels namen,

So ir euch des betlen nit schamen.

Die liebe der gmein sie damit gwinnen,

Das sie als süß / in predigen künnen.

Darumb wil ich sie nit me lassen

Predigen dan mit diser massen,

Das niemans hab kein gfallen drab

Vnd sie das steglin werff hinab.

 

 

Der sübent buntgenoß.

Von dem vnnützen kosten, der gelegt würt von dem gemeinen folck / vff meßlesen / sübenden / dreisigsten vnd iartagen. etc.

Man hat in warheit mir geseit,

Wie ir das ort mir haben bereit.

Darumb bin ich zu den gesellen kumen

Vnd hab dis örtlin yngenumen;

Ich wil die rechten grollen bringen,

Die dienstlich sein zu vnsern dingen.

Des wil ich mein artickel sagen:

So man eins menschen dot wil klagen,

Sol niemans folgen mit den fründen,

Mit man / frawen vnd iren kinden,

Kein sibenden / dreissigst / iartag halten;

Es was nit gewonlich bei den alten.

Wa für ist solchs affenspil?

Die pfaffen haben doch sunst zu vil

Von vnß cristen, so wir leben:

Sollen wir dot erst ms geben?

Ja ein grosen strick an den hals,

Wan sie das nemen wolten als!

Es ist doch vormals me geseit,

Ir betten nit ein har für treit.

So kumpt ietzund kein gut gesel,

Der wie vor für in die hel,

Es ist ein loch dardurch gestochen,

So hat sie Christus selbs zerbrochen,

Noch in das fegfeüer auch darzu;

Das ließ ich gelten mein gbliempte ku.

Ich hab es doch vormals ab gthon,

Ein strich da hindurch lassen gon.

So wil ich geben euch ein ler,

Das ir euch förchten dörffen nit mehr

Vor dem tüffel vnd seinen gesellen

Vnd allem, das da ist in der hellen.

Wa ma taufft vnsere kind,

So lugen, das ir behutsam sind,

Lassen euch den pfaffen nit beraten

Zu diser grosen nerrischen daten,

Das ir dem tüffel ab solt sagen

Vnd zu gsagte feintschafft zu im tragen.

Was hat er euch doch leids gethon,

Das ir mit im in feden ston?

Alle weil er vnß nit vor ab seit,

So lassen den tüffel vnbeleit;

So haben wir kein erlangtes recht,

Das solche feintschaft mit im brecht;

Die guldin bul vnß das verbüt

Lang her seit keiser Karolus zeit.

Wöllen ir dan feintschafft zu im vben,

So er sich gern wolt zu euch lieben,

Müsen ir den pfaffen geben das gelt,

Das er den tüffel zu friden stelt,

Sibenden / dreisigsten vnd iartagen,

Vnd vil pfennig zu opffer tragen.

Ich hab der sachen wol geacht,

Sie hon mit dem tüffel ein bunt gemacht

Vnd halten in für den besten frünt,

Darumb sie also gusel seint.

Des sagen dem tüffel nit me ab,

Wie ich euch das erklert hab,

Vnd dörfft von doten nichtz me geben

Schatzung weder von dem leben.

Der acht buntgnoß.

 

Wie not es sei, die ding gemeinem man tütsch bschriben werd.

Wan ich nit wer in diser zal,

So weren die narren hie nit al.

Wer wolt dan sagen aller gemein,

Warumb wir schriben tütsch allein

Oder andere sprach vnd nit latein?

Das wil ich euch bedüten fein.

Wir habes in alten büchern glesen,

Das vnsere vettern sein gewesen

Vor langer zeit des tütschen orden;

Drumb sein wir tütsch schreiber worden.

Wan wir latinisch wolten leren,

So wißten wenig, das wir weren

Also groß narren in dem lant

Vnd weren wenig lüten bkant.

Sunst so wir tütsch büchlin schreiben,

Die trucker das mit gewin vertreiben

Vnd füllen ire seckel damit,

Das selb vns dan kan schaden nit.

Auch künnen wir mit tütscher sprach

Vnserm spot baß kumen nach

Vnd andere schreiber auch verachten,

Als da wir den karsthansen machten

Vnd doctor Murner gar verlachten.

So sein der tütschen wörter so vil,

Der sich keins latinischen lassen wil.

Wie künten wir Murmauw latinischen,

Ja grose feifel vnd die hinschen,

Ja als groß als vnser essig krug, –

Der kleinen weren nit gnug –

Ja aller solcher schreiber fug?

Das wort schmutzkolb vnd hippenbub

Vnd auch darzu ein beschorne rub

Vnd andere wörter der gleichen mer,

Die tütschen sprachen bringen her,

Die lassen sich gar latinischen nit.

Darumb wir schreiben tütsch damit

Vnd haben das darumb gethon,

Das iede dorffmetz ein mög hon

Von vnsern büchlin, die wir lon

Den nüwen cristen zu gut vß gon,

Vnd das sie vnß auch leren kennen

Vnd wissen ir zwölff botten zu nennen

Vnd vff den stuben bei dem wein

Vnser auch gedencken fein,

Wie wir buntschuchs genossen hant

Beschriben ein nüwen cristen stant.

Auch haben wir das mit hohen sinnen

Den frantzosen nit wöllen günnen;

Wer es latyn, sie würden es innen.

Darumb ich das zu tütsch beschreib,

Das es im tütschen land bleib.

Ach wer es im sawtrog beschriben,

Das es bei den schweinen wer bliben,

So wer der span vnd zwitracht nit

In der leng vnd in der mit,

Nach der narren bruch vnd sit!

Der jx. buntgnoß.

 

Ein ernstliche klag aller gotzforchtsamen münch vnd nunnen / das man sie erlöß von den endcristlichen beiwonern.

Die münch vnd nunnen hon mich gsant,

Darumb ich yn nim disen stant,

Das ich in mög zu hilff kumen,

Den armen kinden vnd den frumen.

Sie sein doch vnser fleisch vnd blut,

Darumb man in billich hilff thut,

Das sie auch hetten guten mut.

Ir sehen, das sie schier hungers sterben,

Mit grosem fasten seer verderben,

Das sie kum haben das brot im huß,

Die von wangen stechen in daugen vß.

So kan man al ir rip erzelen,

Wie mestschwein, die wir metzgen wöllen!

Sie erbarmen mich, die armen kind,

Das sie so vnbekleidet sind,

Sie sein so nackent vnd so bloß,

Vnd ist ir armut also groß,

Das ieder nit me haben kan,

Dan zehen mentel tregt er an,

Vnd sein des duchs so wol geschmuckt,

Das es sie schier zu erden truckt.

Darumb lassen euch ir not erbarmen

Vnd helffen durch got den willigen armen!

Helffen in doch ire kleidlin tragen

In dein huß von deinem wagen,

Vnd acht nit, was sie darzu sagen.

Was grosen iamers vnd was leidt

Bringen mit im das kuttenkleidt.

Die man, die hetten auch gern weib;

So haben die nunnen stoltze leib.

Was haben sie alle beid gethon,

Das sie die fröden müsen lon,

Da alle welt entspringt daruon?

Darumb hab ich sie beriefft zusemen,

Das alle münch sollen weiber nemen

Vnd die klosterfrawen man.

So wöllen wir in zu brutlaufft gon,

Opffern vnd stüren, was wir hon.

Sie wolten auch gern alle samen,

Wa andere cristen kemen zusamen

Vff den stuben bei dem wein,

Gern vnd früntlich bei vnß sein.

Was sollen sie in klöstern ligen,

Wie die füw thun in der stigen?

Got schend den selben allefantz!

Vil besser ist es, sie gon zum dantz

Vnd helffen vnß ein reyen springen

Vnd ein hübsches liedlin singen,

Gen sant Arbogast faren hyn

In weiffen eren, gestrichen fyn;

So geniessen wir doch irer freid.

Ach ziehen in ab das nunnenkleidt,

Vnd lugen doch, was sie dunden dreit!

Behalten sie duß / ja ist sie schon,

Die alten lassen in das kloster gon.

Der x. buntgnoß.

 

Nüwe statuten, die Psitacus gebracht hat vß dem land Wolfaria, reformierung des geistlichen stands.

O Junckfraw adelheit mit der luten,

Ich bring euch alle nüwe statuten;

Fröwen euch, ir frumen nüwen cristen!

Wan ir gemeinlich alle wißten,

Das ich hie bin zu guten tagen,

Ir würden mir got wilkum sagen.

Ich wil die geistlichen reformieren,

Das sie ein anders wesen fieren.

In der kirchen vor allen dingen

Sol niemans betten oder singen,

Als das die pfaffen haben gethon;

Das wöllen wir als vnderlon

Vnd etwas bessers thun dan das,

Wie heppen, axt gehelmet was.

Darumb ich bit, verston mich baß.

Der cristlich glaub gibt vnß fridt,

Den wöllen wir verschmahen nit,

Mit hertz vnd beiden henden nemen

Vnd alle büchsen tragen zusemen,

Verschmeltzen vnd glocken daruß machen,

Die müssen hangen vnder den dachen

In den kirchen vmb vnd vmben,

Das sie dapffer ynher brumen.

So wöllen wir lüten vnder den dachen,

Das vnß die lenden müsen krachen.

Das sein die besten cristen lüt,

Die da haben das best gelüt

Vnd vnder den glocken haben den kern;

Wir narren lüten on das gern.

So manchs mensch zur kirchen wil gon,

Das sol ein eigne schellen hon;

Darnach wir auch das haben wöllen,

Das der priester hang vol schellen,

Als vor zeiten Aaron hat.

So bald er vber altar gat,

So sollen weiber vnd die man

Alle glocken ziehen dapffer an,

Lüten / lüten drithalb stund

Vß andacht vnd von hertzen grundt.

Der sol vnß sein ein geistlich man,

Der am lengsten lüten kan.

Vff das kein mangel sei am lüten

Vnd schellen gnug zu allen zeiten,

Sol man dem adel hoch verbieten,

Das sie sich ewig darfür hieten,

Keim federspil kein schel an hencken,

Die schellen alle zun kirchen schencken

Vnd auch die schellen klein vnd groß,

Die in dem schlitten hon die roß.

Wer in seinem letsten end

Schellen macht im testament

Zu der kirchen, zu dem thon,

Dem sol man zwölff stund lüten lon;

Damit sei er begangen schon.

Der xi. buntgnoß.

 

Ein nüwe ordenung weltlichs stands, die Psitacus angezögt hat, in wolffaria beschriben.

Was dörffen wir der oberkeit,

Dem babst vnd keiser sein bereit?

Haben wir ein regiment gefiert,

Die geistlicheit alle reformiert

Vnd ir geistlichs recht verbrant,

Wir künnen auch weltlichen stant

Reformieren, ordenung machen

Vnd dörffen des keisers nit zu diser sachen.

Doch laß sich niemans des verston,

Das wir den keiser nit wöllen hon!

Wir dörffen in nit vbergeben

On offenlichen widerstreben:

Zu groß ist vnß sein gewalt vnd macht,

Er hat vnß bald ein kolben bracht,

Den xx. narren nit möchten tragen;

Darumb hüt euch, von im zu klagen.

Doch wöllen wir statuten schreiben,

Die heimlich vnder vns bleiben,

Darnach der gantz weltlich stat

Zu leben vnd regieren hat.

Den babst vnd alle cardinäl,

Die pfaffen vnd der münch zal,

Die sollen wir verwerffen al,

Was sie gebieten, das werffen hin;

Man schiß in wol ins hertz hinyn.

Jede pfar vnd iede gemein

Ein pfaffen haben sol allein.

Den sollen sie erwölen al;

Welcher in am basten gefal,

Der selb sol dan ein priester sein.

Darumb geben im ein eefraw fein

Vnd so vil zinß vnd so vil gült,

Bis er sein magen hat erfült.

Darzu geben im ein caplon,

Wa er in kranckheit würd ston,

Das dan in solchem fal vnd ding

Der selb der frawen cappel besing;

Dan die cappel wil kirchweih hon

Vnd mag nit on ein besinger ston.

Vnd wie ein iedes dorff ein pfar,

Also hab ein iedes dorff ein far.

Wie die hirten zu den kügen,

Sol der caplon sich darzu fiegen.

Wa nit im dorff eeweiber weren

Vnd würden sein darzu begeren,

Sol er darzu verbunden syn,

Das er den farenzinß bring yn

Vnd sein ampt fast wol versehe,

Das von weibern kein klag beschehe.

Got hat euch selbs darzu beschaffen,

Das ir sein pfaffen vnd auch affen.

Von got haben ir ein solch freiheit,

In dem tauff euch zu geseit.

Vnd wie der pfaff in seinem stant,

Vnd die küg ein farren hant,

Also erwelt ein eber fein,

Der euch besteig euwere schwein,

Dem sol kein mensch nit reden drein.

Der xij. buntgnoß.

 

Ein früntliche antwurt aller gotzförchtigen in dem tütschen land vff die iämerliche klag der ordenßlüt an sie gethon.

Ich zwölfter buchgnoß hab verstanden,

Das kleglich geschrei ist vorhanden

Von münchen, nunnen, allen beiden,

Wie man die armen thut beleiden

Vnd günt in nit zu rumplieren,

Den farren im dorff zu weid fieren

Vnd wil die zarten hertlich halten

Mit vil statuten manigfalten.

Des wöllen wir iren grosen klagen

Ein tröstlich, früntlich antwurt sagen.

Sie mögen vß dem orden gon!

Das sollen sie in nit weren lon.

Der brotkorb vnd ein feßlin wein,

Die sollen in stetz nach gon fein –

Sie seien weiber oder man –

Die vß den klöstern wöllen gan.

Solch ordnung man gemacht het:

Die land / die dörffer vnd die stet,

Wa münch vnd nunnen lauffen vß

Vnd kumen für eins burgers huß,

Sol er vß seinem huß hin gon

Vnd sie darin wonen lon.

Der schultheiß vnd all oberkeit,

Die sollen inen sein bereit,

Maluaseir vnd reinfal geben,

Das sie verlassen haben ir leben,

Vnd sollen inen struben bachen

Vnd fröliche wirtschafft machen.

Dan sie sein alle dot gewesen,

Die vom dot sein wider genesen,

Von doten sein zum leben gesprungen

Vnd nach der narrenkap gerungen.

Darumb geb in iederman gelt,

Das sie von daten in die welt

Nach langem sterben wider kumen.

Ach sein got wilkum, ir frumen!

Wir fröwen vnß von gantzem hertzen,

Das ir erledigt sein des schmertzen.

Jetz mögen ir euch wol lon blawfertzen,

Vnd mögen ietz mit guter ruwen

Zu euch setzen vnd mit fugen

Gretlin / ketterlin vnd els weiben,

Das euch das kloster nit ließ treiben.

Es was vorhin so hoch verholen,

Als wan das gretlin wer gestolen.

Nun laßt sich stro vnd semlich war

In schuhen nit verbergen gar.

So ir nun weltlich priester sind,

On kutten, nim der klöster kind,

So lugt vnd setzt ein magt in das huß

Vnd lebt als wol in freyem suß,

Als andere weltlich priester leben,

Mit mägten in den freiden schweben.

Lugen nur, das ir behutsam sind,

Kein nemen, die da hab den grind;

Den selben bin ich von hertzen find.

Der xiij. buntgnoß.

 

Ein zu versicht vnd ermanung an gemeine eidgnoschafft, das sie helffen hanthaben die nüwen cristen / so der künig von Portugal erst erfunden hat.

Sol ich dis örtlin hie verston,

So facht mir an der schimpff vergon;

Es dunckt mich ie, es geb kein safft,

Zu schimpffen mit der eidgnoschaft.

Darumb laß ich sie got bewaren

Vnd wil sie zu grösern eren sparen,

Dan das ich sie wolt rieffen an

Zu helffen mir in dorheit stan.

Ich hoff, die lieben vnd die frumen,

Die wissen wol, wa her sie kumen,

Der babst / die pfaffheit, sacrament

Vnd alles, was wir cristen hent,

Wa mit wir groß gefiltzten doren

Solten krefftig werden beschworen.

Darumb wil ich der frumen lüt

Zu vnserm narrenkolben nüt.

Doch sein meim vatter wol bekant

Zwen redlich man im schweitzer lant, –

O lebten sie doch noch vff erden! –

Die möchten vnß behilflich werden.

Ja / ia, der ein der geistlicheit,

Der ander wer der welt bereit.

Doctor greiff ist der ein,

Der ander ritter peter allein.

Der selbig doctor het es am griff,

Wa ieder saß im narrenschiff,

Vnd kunt am puls vnd griffen sagen,

Wie lang ein nar möcht oren tragen

Vnd auch sein kolben in der welt;

Daran sein kunst auch nimer felt.

O lebt der selbig gelert man,

So würd er dapffer bei vnß stan

Mit seinem predigen seiner leren,

Vnd was die nüwen cristen weren.

Des gleichen ritter peter frei

Wer leicham gut zur lutherei;

Dan er was eins ritters wert

Vnd bhaupt die sach vnß mit dem schwert.

Das zuckt er bald vnd scheiß ind scheid,

Dan er eins ritters eren treit.

O lebt er noch zu diser stund!

Er wer vnß gut zu disem bund;

Nun gnad im got dort in dem grund.

Noch ist mir einer wol bekant,

Doch ist er nit vom schweitzer lant,

Der selb thet vnß auch beistant,

Vly von stauffen ist er genant.

Wie wol er vngeschaffen was

Vnd fast mager, verston mich baß,

Noch was er frisch, darzu gesunt,

Vnd hilff vnß dapffer alle stund,

Das diser bunt nit gang zu grunt.

Hanß wörnher von anörsperg hat noch ein,

Heißt auch Vly, doch ist er klein,

Der selb auch nit böß her weß,

Doch ißt der dapffer man kein keß.

Der xiiij. buntgnoß.

 

Von anzögung spötlicher dienst / so wir ietz den heiligen beweisen.

Ich wil ietz von den heiligen sagen,

Von irem leben in iren tagen;

Wa mit wir sie dan sollen eren,

Das wil ich gemeine cristen leren.

Wa ir küpffern heiligen findt,

Die selben nit zu eren sindt.

Die regel hat mir nie gefelt:

Küpffern seelmeß, küpffern gelt!

Doch hültzne heiligen ert ich gern,

Wan ir zwölff tusent fuder wern,

So nem ich sie für brenholtz an

Vn ließ die steinen heiligen stan.

Vil heiligen thun vnß cristen we.

Keim heiligen sol man fasten me;

Kan er sunst nit heilig sein,

Dan das er mir verbiet den wein

Vnd mir das brot zuckt vß dem mund,

Als ob ich wer ein schäffer hund?

Darumb lob ich doch sant Martyn,

Der gibt vnß feißte genß zum wyn.

Was wöllen wir in disen sachen

Mit den trurigen heiligen machen,

Als aberlin kam in der fasten,

Wie wol er vnß fült den kasten,

Noch macht er vnß ein leren buch

Vnd lert vnß kragen vnd den schluch.

Etlich heiligen tag ich findt,

Die auch nit wol gesetzt sindt

Mit namen, die im winter kumen;

Die haben wir in sumer genumen,

Das wir nit in der grosen kelten

Miesten ir in frost entgelten.

Die nothelffer wil ich nit verwerffen,

Der wir in nöten wol bedörffen;

Ich mein, die man hat machen lon

Mit golt vnd silber zu kirchen ston;

Sie thun vnß cristen wol beistant,

Ja wan wir sie vermüntzet hant.

Der selben dörffen wir alle gar

Im seckel baß dan vff dem altar.

Sie sein gar gut in eren zu halten,

Wan glück vnd vnfal wolten spalten,

Das wir ein griff nach in theten,

Vff das wir müntz vnd guldin hetten.

Wil dan sant wendel, als er sol,

Alle vnser schäflin hieten wol,

Sollen wir im loblich, erlich singen.

Das wir kein hirten dörffen dingen,

So hiet vnß Anthonius der schwein,

Biß sie gemestet werden fein

Vnd vnß feißt werden on die klyen

Vil baß, dan sie im stal ligen.

Welche vnß gnedig sein,

Den wöllen wir auch sein nit feint;

Doch der wir schaden müsen hon,

Den wöllen wir on geert lon.

Der xv. buntgnoß.

 

Allen cristgleubigen menschen ein heilsame warnung / das sie sich hieten vor nüwen schedlichen leren.

Vil nüwer ler sein vff gestanden

In den stetten vnd vff den landen,

Darumb ich her zu euch bin kumen,

Das ich doch warnt alle frumen

Vnd euch ernstlich wolt verbieten,

Das ir euch vor den selben hieten.

Erstlich lassen euch bereden nit,

Wa iemans hincken ynher trit,

Das er hinckende so wol gieng her,

Als wan er dan nit hinckend wer;

Auch das ein altes wames so schon

Möcht als ein nüws wol an ston,

Vnd das ein bock sei on ein bart:

Es ist wider die natürlich art;

Vnd auch ein alte schüer on müß

Vnd ein iunger bub on lüß.

Laßt euch durch got nit darzu bringen,

Das ir glaubten disen dingen!

Wa iemans fürwant solche ler,

Wie duß ein guldiner esel wer,

Den wolt man fieren in die stat,

Bei leib, geben darzu keinen rat!

Behüten euch, als ir billich solt,

Lassen euch nit bewegen das golt!

Es ist nit gewonheit, mercken das,

Das man ein esel ynher laß,

Wan er noch ein mal guldin wer;

Hieten euch vor solcher ler!

Ir sollen vff steiffem grunt beharren.

Wer euch wolt machen zu eim narren,

Da lugen, bei euwerm leib vnd leben,

Das ir der red kein glauben geben.

Nun wer doch einer wol ein nar,

Der solchs wolt glauben zwar.

Bleiben steiff vff euwerm ewangelium,

Was nit darin stat / geben nichtz darumb.

Ir sollen kein geschrifften halten mer

Dan nur ewangelische ler.

Was nit darin geschriben stat,

Das selbig als kein glauben hat.

Ich warn euch hie mit hoher bit,

Brieff vnd sigel glauben nit,

Was in der kauflüt bücher ist,

Dem selben allem an warheit brist;

Lassen solchs für alle tüffel stan!

Allein die geschrifften lobesan,

Die vnß die ewangelisten schreiben,

Die sollen in ir krafft bleiben,

Doch nur allein an solchem ort,

Damit wir stifften einen mort.

Dem ewangelium auch vil brist,

Ja wa es nit vffrierig ist

Vnd hilfft vnß stifft vnd klöster brechen,

Da selbst solt ir vnß dardurch stechen.

Ir sollen euch niendert an me keren,

Dan was die nüwen cristen leren;

Wir werden vnß bald stercker meren.

Der vnser fiert acht tusent wagen,

Der mag von guter war wol sagen.

 

 

warumb bruder Veit vnd alle lantzknecht dem lutherischen bunt nit helffen wöllen.

Ich armes blütlin lauff da her

Vß Franckreich, von pontero wer,

Von dem runtzefal mit eim stück brot,

Vnd hab gehört von einer not,

Die ietz im tütschen land vff got,

Hoch angeklagt vom Lutherer,

Wie einen bunt beriefft er

Vnd laßt ein grosen lerman schlagen:

Was spieß vnd stangen mögen tragen,

Das sol als lauffen zu der wer,

Mit geschütz vnd auch mit gantzem her.

Das hab ich in Franckreich vernumen,

Darumb ich bin zu rettung kumen

Mit groser eil mein vatterland.

So ist es nur ein münches dant.

Er riefft vnß allen hefftig zsamen

Vnd gibt der legerstat kein namen;

Wan ich mich dan gern stellen wolt,

So gibt der lusig münch kein solt.

Ich bin vergebens her gerant.

Ich wolt, das in gotz marter schant

Vnd alle, die nach mir haben gesant!

Gotz iudas! so ich es als erfar

Vnd des münchs bunt nim war,

So müsen sie sich selber schamen,

Das sie nit melden ire namen.

Das ist kein redlich, manlich dat,

Die man verborgenlich begat!

Gotz iudas vnd fier elament!

Ich wolt, das ein der tüffel schent,

Der ein bunt darff heben an,

Beriefft darzu so manchen man

Vnd wil des selb kein namen han!

Weiß nieman, wer die schelmen seint,

Vnd sein darzu dem keiser feint

Vnd dem gantzen römischen reich,

Darzu den stetten allen gleich,

Als ich es hab in eim brieff gelesen,

Der zu wurms ist gemacht gewesen.

Wan ich wider das reich dienen wolt,

Ich wolt wol haben zehen solt.

Das verbiet mir got vff erden,

Das ich erst solt zum schelmen werden

Vnd wider mein erboren reich

In kriegen solt erheben meich.

Gotz marter vnd gotz iudas! beidt,

Es sol den schelmen werden leidt,

Das sie dem frumen iungen man,

Der erst zu reichsen fahet an

Vnd hat darzu also vil find,

Mit vffrur also lestig sind!

Vnd der türck, das gelauben mir,

Darzu vnß ligt hart vor der thür.

Wolt, gotz iudas, das es geschehe,

Vnd ich sie vberziehen sehe!

Ich wolt on solt mich an im rechen,

Die bößwicht helffen alle erstechen.

Sie haben weder macht noch sterck

Vnd trossen nach mit lumpenwerck.

Wer inen hilfft, der hat kein breiß,

Man halt es nur für narrenweiß.

Wie münch vnd nunnen sollen weiben

Vnd nit me in den klöstern bleiben,

Vnd wie die buren sollen fasten,

Die hüner brüten vff dem kasten,

Vnd wie die pfaffen sollen singen,

Die betlermünch kein keß me bringen:

Wir lantzknecht achten nichtz der dingen!

Vnd tütsche büchlin auch schreib ab,

Das iede burenmetz eins hab,

Vnd wie man sol die glocken lüten,

Ein pfarrer setzen zu rechten zeiten,

Die heiligen vß den kirchen werffen,

Das wir sie nit me bitten dörffen,

In nöten nit me rieffen an:

Das thut kein frum noch redlich man.

Ich kan der heiligen manglen nit,

Mariam vnd sant Jörg damit

Vnd sant Jacob auch darzu,

Got geb doch, wie ein anderer thu,

Die rieff ich in mein nöten an,

So es mir fast würd vbel gan;

Darumb mag ich sie nit verlan.

Noch sein der andern heiligen mer,

Die bruch ich, so ich schwer;

Sant veltin vnd sant kürin beid,

Sant veit sein dantz mit anderm leid,

Sant huprecht vnd cornelius auch,

Sant deng mit feüer vnd auch mit rauch,

Vnd gotz marter auch damit:

Die heiligen mag ich lassen nit.

Gotz iudas! wa bei wolt ich schweren?

Wan du mir woltest die heiligen weren,

So möcht ich mich doch nit erneren,

Wan es mir sunst gat vberzwerg.

Wie man schwert am kochersperg:

Götz byl / götz hinsch / götz treck / götz kröß,

Die flüch thu ich, wan ich bin böß.

Der red mach ich ein solichs end:

Alle weil sie sich nit nennen wend,

Wolt ich, das sie gotz marter schent

Alle, die dem münch gon einen drit,

Dan er gar nit guten solt git;

Wolt got, das sie der ritte schit

In der leng vnd in der mit!

Doch als vff höfenlichen sit.

 

 

Der erst reissig.

Wer nit Lutherisch wil sein / dem sol man seinen namen spötlich vnd verechtlich verendern.

Es würt offt groß vnd vngeheüer

Vß kleinen funcken ein groß feüer.

Also ist es auch mit disem bunt,

Darin so mancher cristen kunt,

Das ir ietzund fünfftzehen findt,

Wie wol ir etlich hon den grint,

Das schat in nichtz an iren eren.

Got sei es gelobt! er wil sich meren

Für keiser, fürsten vnd den herren.

Wir hon zu fuß kein mangel dran;

Doch müsen wir zum fußfolck han

Ein reisigen züg, der reit mit;

Des wir doch künnen manglen nit.

So mir nun ist vil gutz beschehen,

Als ir in dem karsthansen sehen,

Vnd wie sie mich vereret hant

In allem gantzen tütschem lant,

Da sie mir gaben eine bruch

In meine hend vff einem buch,

Der eer wil ich sie geniessen lon

Vnd wil an dises örtlin ston,

Das man zu roß vnd auch zu fuß

Den gantzen bunt fast förchten muß.

Der xvi. buntgnoß hie bin ich

Vnd reit euch zu so trostenlich;

Darumb wil ich mein gsatz auch geben,

Wie wir den finden widerstreben,

Als mein gesellen auch hon gethon.

Erstlich wil ich euch wissen lon,

Dan es mich zum ersten dunckt gut,

Wer wider vnsere meinung thut,

Das wir dem selben also weren,

Sein namen im spötlich verkeren.

Ist er babst, so sprecht mit list,

Wie das er heiß der endcrist,

Romanenses romanisten,

Gickus geckus in sie gefisten,

Curtisani curtisorus:

Damit vertreiben wirs zum thor vß;

Den murner murnar vnd ein katzen:

Wir wöllen in zu dot mit fatzen.

Der rölling hörtz nit gern villicht,

Wan man zu im: du nar spricht,

Vnd sein im sicher gifftig stimen,

Das er daruon gewint das krimen.

Sein es bischöff vnd prelaten,

So nennen sie apostataten,

Die priester esel vnd ölgötzen,

Den würtz der ley dest ringer schetzen,

Vnd so wir sie wöln widerfechten,

Ein grimen zan den tempelknechten,

Den gugelbuben, gleißner zögen,

Vnd müsen vnß ir knü vor neigen.

Als wir dem murnar hon gethon,

Den wir murnarrus schreiben lon,

In alle wirtes hüser dar

Für murner genennet hon murnar.

Die schulen paris, leuen / köllen

Wir eselßköpffer nennen wöllen

Vnd doctor ecken für ein gecken.

In solchem bad ist das die lecken,

O guter schmutz! die finger schlecken.

Dan müsen sie sich warlich schamen,

So man ires vatters namen

Also verendert in ein spot

Vnd sie der massen nennen lot.

Damit wölln wir sie schellig machen,

Vnd wir durch einen keßkorb lachen.

Das ist der beste griff vff erden,

Wan sie also gespötlet werden

In irem namen mit geferden.

Wan sies versprechen wöllen schon,

So wissens nit, wers hat gethon,

Vnd müsen dan in schanden ston,

Von allem widersprechen lon.

So hon wir dan das spil gewunnen,

Wie suermilch, die da ist zerrunnen.

Als dan gat vnser bunt vnß für

In dem huß vnd vor der thür.

 


Der ander reissig.

 

Das allein die Lutherischen das ewangelium vnd die warheit leren / vnd sunst die gantz welt mit lügin vmb gat.

Nvn hat mich got doch wol erfröwt,

Das mir ist von dem bunt geseit,

Der ietz vff gat wie gegenhoffen;

Das besseret sich vmb ein bachoffen

In hundert vnd fierzehen iaren,

Den ein burger bei den thoren

Gestossen hat vß seinem huß

Für die stat zur muren vß.

So in disem bunt nun sind

Also mancher muter kind,

Doctores, ritter, redlich lüt,

So wil ich mich ietz sumen nüt

Vnd wil auch behilflich sein den dingen,

Das wirs mit gewalt hie durch tringen.

Mein roß ist ylend mit der dat,

Ia wie der bunt auch bald vff gat.

Die andern hon sich nit genant,

Das ist kein eer vnd me ein schant.

Ich wil mich nennen dapfferlich,

Anthoni hurri der bin ich.

Bekantlich bin ich her gestelt,

Zu Augspurg kent mich alle welt.

Das wir nun vnsere find baß schenden

Vnd den gemeinen man verblenden,

So riemen euch auch vmbundumb,

Wie wir das ewangelium

Vnd allein die warheit sagen,

Vnd alle andern lügen tragen,

Wie sie on geschrifft die welt betriegen

Vnd alles, das sie sagen, liegen.

Rieffen stetz vnd hört sie nim

Schrifft / schrifft mit luter stim!

Götlich geschrifft vnd heilige geschrifft,

Vnd was der selen heil an trifft,

Suchen wir so manigfal,

Wie dem esel der sack empfalt.

Mit dem ewangelium vnd der warheit,

Vnd was die heiligen geschrifften seit,

Wan wir vnß beriemen der,

Als dan würt für gon vnser ler.

Laßt euch bekümern nit damit,

Ob schon die geschrifft das meldet nit,

Noch dannocht sagtz on alle schand,

Wie das es warlich dinnen stand,

Zu leid muß es in dinnen ston,

Ja wan in brech der buch daruon!

Wan sie dan fragen, wa es stat,

So sagt, es stand im weissen blat.

Gon, fuchtz in aller tüffel namen!

Wer luthers ist, muß sich nit schamen,

Zu riemen sich der heiligen geschrifft.

Vnd was die narrenkap betrifft

Wer wolt doch disen bunt an nemen,

Wan er zu liegen sich müst schemen?

Die cristlich freiheit tregtz vff ir,

Zu liegen sei erlaubet dir,

Ists den türcken vnd den heiden

Erlaubt zu liegen inen beiden,

Vnd wer vnß armen cristen geroten,

Ein cristlich lügin gar verboten,

So würd der cristlich glaub ab gon

Vnd niemans me sich teuffen lon.

Darumb das vnsere sacrament

Beleiben biß der welt zu end,

So sei zu liegen erlaubt iederman;

So würt die luthery bestan.

 

 

Der drit reissig.

Das man schmachbüchlin mit vnbekanten namen an alle warheit laß vß gon wider alle, die nit lutherisch wöllen sein.

Ich bin Cuntz fucker, seht mich an,

Zu Augspurg kent mich iederman.

Wa mir her kumpt der fucker nam,

Wißt, das er mir von tugent kam.

Ich bin kein fucker nit erboren,

Wie wol sie mich hon vß erkoren

Vnd iren rechten namen geben;

Das hat gethon mein adlichs leben

Vnd mein ritterliche dat.

Darumb zu augspurg mich der rat

Hat an ir rathuß lassen malen,

Das ich bekant möcht sein euch alln.

Nun wil ich ietz meiner ritterschafft

In disem bunt die geben krafft

Vnd wil mich manlich hie her stellen,

Als die sich redlich weren wöllen

Mit andern frumen buntz gesellen,

Vnd wil auch geben meinen rat,

Der mich am besten bedunckt hat.

Vnd was ich rat zu guten enden,

Das darff ich selb thun mit den henden.

Darumb so achten alle sant,

Wa iemans thet vnß widerstant,

So riefft im vß so thür den wein,

Legt er schon kein in keller ein,

Vnd facht in an zu libillieren,

Vil böser stück doch nit probieren,

Vnd alles, das er ie hat gethon,

Das solt ir im dryn schreiben lon,

Das menglich kum also zu wissen,

Seit das er hat in die wiegen geschissen.

Eröffnen al sein bösen dück,

Heimlich, verborgen vnd zu rück,

Vnd achtens für kein schelmen stück.

Dan so der keiser ist mit yn

Vnd alle bischöff an dem ryn,

Deßgleichen alle churfürsten gemein

Vnd auch die reichstet nit allein,

Sunder auch vil künigreich,

So werden wir in nimer gleich

Dan mit solchen bossen reissen,

Das wir verborgenlich sie beissen

Vnd alles böses von in sagen

Vnd, ob es falsch wer, dannocht klagen.

Hon sie aber gutz gethon,

Das solt ir vngemeldet lon

Vnd das gut in böß verkeren.

Was geltz / wir werden sie dan leren!

Man muß das duch wol also ferben,

Es möcht sunst an der farb verderben;

Dan wil dem bunt got helffen nit,

So helff der tüffel vnß damit.

Wolten münch vnd pfaffen gemein

So groses gut haben allein?

Nüt / nüt, es bleibt in kum die eschen,

Wir wöln die hend in guldin weschen.

Der lumpen troß.

 

Wer lutherisch wil sein, der muß mit lügen vnd lumpenwerck mit dem troß vff land faren.

So vnser bunt ist also groß,

Das wir zu fuß vnd auch zu roß

Mögen vnsere find beston,

Noch müsen wir ein troßzüg hon,

Der vnß erleichter vnserer mie

Vnd trag vnß vnsere lumpen hie;

Damit wir fürdern vnsere sterck,

So man vnß vnser lumpenwerck

Naher füret also geflissen,

Ja lumpen, die da sein beschissen.

Ich mags wol mit der warheit sagen,

Das der im lumpen laßt nach tragen,

Der da ist so schwechlich frum,

Das er mit lumpenwerck gat vmb

Vnd mit lügen gat vff land,

Im vnd allen vnß zuschand,

Das man im glaubt so vberzwergk,

Mit lügen vnd mit lumpenwerck.

Wer in einem stück lügt an,

Der hatz im andern me gethan

Vnd kan nit von der gewonheit stan.

Doch das ir mich verstanden baß,

Vnd ich mit warheit sage das,

So ist es aller welt bekant,

Das ir zu wittenberg habt verbrant

Das geistlich recht vnd habt darneben

Der daten dreisig vrsach geben.

Erstlich wie darinen stant,

Das die bäbst geredet hant,

Wie sie die gottes gebot nit bindt,

Zu halten auch nit schuldig sindt.

Vnd ist erdichtet vnd erlogen,

Dan ir habtz vß den fingern gesogen.

Zum andern wendstu felschlich für

Die heilige geschrifft vnd endrests mir,

Darin sant peter radet, fein

Der oberkeit gehorsam zu sein.

Sein wörter luten nit also,

Wie dan du die für wendest do,

Vnd drischt ein leres haberstro.

Zum dritten sagstu das vnbillich,

Wie der babst vergleichet sich

Der sonnen, die da lüchtet schon.

Sol drumb das gantz recht vndergon,

Ob schon der keiser wer der mon?

Bringst darnach auch vff den ban:

Der babst, der sei nit vnderthan

Den conciliis bereit

Vnd ouch gemeiner cristenheit –

Vnd diser reden sei die buß,

Das bäbstlich recht verbrennen muß –

Zögst an, wie er mit follem gwalt

Alle recht in seinem hertzen halt;

Vnd nenst ein ort, darin es stand,

Wie wol wirs damit funden hand;

Legst im darnach ein laster zu,

Das nimer gut den cristen thu,

Wie das er sag in seim decret:

Wan schon der babst der boßheit het

Also vil, das er on zal

Zum tüffel fürt die cristen al,

Sol er dannocht nit hie vff erden

Von keinem gewalt entsetzt werden.

Ja wan alle rechten das gedencken,

Ein hessin keß wil ich dir schencken!

Auch wie er sei des reichs ein erb,

Damit das keiserthum verderb.

Des lumpenwercks ist also vil,

Das ich sein nit me dencken wil.

Was gat dich doch der nöten an,

Das du dise lügin hast gethan?

In aller tüffel namen, such,

Es stat doch nit also im buch.

Doch lumpenwerck ist euch kein schand,

Damit ir trossen vber land

Vnd liegt, was ir gesagt hand.

Es stat eim frumen man nit wol,

So man im heischt der lügen zol.

Wa lügin lauffen aller meist,

Da ist, bei got, kein heiliger geist!

Der heilig geist kumpt nit da hin,

Da doch kein frumer man wil sin.

Wölt ir die gantz welt reformieren

Vnd wölt den lügentroß vmd fieren,

So zücht mit euch kein redlick man,

Cristlich sach wil kein lügin han.

 

 

Des bunds hauptman.

Der ist zu vnserm haupt man gut,

Der mit freuenlichem mut

Dem babst vnd keiser greifft in bart

Vnd sunst vff erden niemans spart.

 

So vnß der groß nar hat her bracht

Zu fuß vnd roß mit solcher macht,

Das wir der gantzen weiten welt

Streit vermügen in dem felt

Lifferen vnd ein schlachten geben,

So müsen wir auch ietz da neben

Hauptman / fendrich / lietenant,

Profoß vnd weibel hon zur hant.

So ich nun niemans wissen kan,

Dem dise sach ligt herter an,

Inbrünstiger ist in disen sachen,

Den wir zum hauptman solten machen,

Dan den luther selb vff erden,

So muß er vnser hauptman werden.

Dan er darzu ist wol bereit

Vnd hat die kut selbs hin geleit

Vnd wil nit me im kloster betten;

So kan er gschmeidig ynhar tretten

Vnd kan die menschen adhortieren,

Das sie den bunt mit eren fieren.

Auch kan er mit sein büchlin machen,

Das manchem würt die schwarten krachen,

Vnd darff den babst selbs greiffen an,

Mit dem keiser thun in ban,

Auch die pfaffen mit seim schwetzen

Darff er von ampt vnd eren setzen;

So darff er alle bischöff schenden

Vnd die cardinäl an wenden

Vnd sie alle heissen weit mulaffen,

Darzu die münch vnd auch die pfaffen

Schelmen, buben, lecker nennen

Vnd dem babst sein recht verbrennen,

Darumb er sich hat on not

Höher vff gesetzt dan got.

Was dörfft er für got vffhin blitzen,

Warumb bleib er nit vnden sitzen,

Der ander heiligen sitzen zamen,

In hundert tusent tüffel namen?

Darumb zuckt er im ab zwo kron

Vnd hat im nur die kleinst gelon,

Auch hat den babst in gottes namen,

Darzu die menschen allesamen,

Die bei dem babst auch wöllen ston,

In vngnaden gottes gethon.

So nun der keiser bei im stat

Vnd den babst beschirmpt hat,

So darff er in auch greiffen an

Mit seinem zorn vnd seinem ban.

Darumb ist er ein dapffer han

Vnd ist vnß ein guter hauptman.

Warum wolt er nit hauptman sein,

So er darff greiffen in bart hinein

Vnd hat ab thon die sacrament,

Damit der babst vnß hat geblent?

Wan got im nit entrunnen wer,

In himel gestigen also fer,

Er het in selber griffen an,

Der grim zinck vnd dapffer man.

Das fußfenlin.

 

Hie flügt das ewangelisch fan;

Wer cristlich ist vnd wil daran

Vnd liebet ewangelisch ler,

Der lauff zu disem fenlin her.

 

So nun das spil nit mag zergon,

Es muß ein münch dar neben ston,

Den wir zum hauptman genumen hon.

Drü fenlin muß ich vff werffen,

Die wir fast wol im bunt bderffen,

Dem fußfolck eins / vnd eins den rossen,

Das drit wir geben vnsern trossen.

Das erst ist vnser ewangelium,

Wie man stifftung würffet vmb

Vnd die klöster gar zerbricht,

Dan wir der messen dörffen nicht,

So wir vmbs ewangelium fechten

Mit allem bunt vnd den fußknechten,

Doch nur wa es vnß fieglich ist

Vnd auch zu vffrur ist gerist.

Es stat nit din, got geb, got grieß!

Das man dem babst küß seine fieß,

Vnd er vff trag drei guldin kron;

Wir wöllen im kum ein vff lon.

So dunckt mich auch, es sei nit recht,

Das ein babst streit oder fecht.

Ja vnser bunt gantz nichtz zu lat,

Was nit im ewangelium stat.

Alles das wir schuldig sind

Vnd in der duchlüt bücheren sind,

Das sein zu bezalen nit gerist,

So es nit im ewangelium ist.

Der ist fürwar kein rechter crist,

Der nit mit disem fenlin wist.

Das ewangelium ligt vnß an,

Wie es der groß nar zöget dan.

Das reissig fenlin.

 

Zu hertzen fassen die freiheit,

Dan sie ist vnß im tauff zu geseit.

 

Cristliche freiheit ist das fan,

Das wir den rütern geben an.

Wie der luther geschriben hat:

Zu babilonien in der stat

Sein wir alle gfangen gwesen,

Biß wir durch luthern sein genesen,

Der vnß erlößt hat vß banden

Vnd freiheit geben zu den handen.

Got danck dem frumen erbern man,

Das wir ietzund in freiheit stan

Vnd dörffen weder beichten, betten,

Der gleich nit me zu kirchen tretten,

Dapffer feiern, wenig fasten,

Am morgen in dem beltin rasten,

Kein messen horen, noch frü vff ston!

Dan er kein gut werck me wil hon,

Aillein das wir fteiff glauben al,

Das cristus berg vnd alle dal

Hat gleich gemacht, für vnß verdienet

Vnd mit got vnß gar versünet.

Ich wil glauben, was er wil,

So starck vnd steiff, so wenig, vil,

Das mir nur cristlich freiheit gedei

Vnd aller guten werck sei frei,

Deßgleich am morgen mög lang schlaffen,

Vnd niemans hinfürt mich dörff straffen

Wem ist die freiheit als vnmer,

Der vß gefencknis nit beger?

Frei zu sein, hie frei, hie frei,

Verspricht vnß Martins lutherei,

Darzu gelen hirsen brei.

Das troßfenlin.

 

Wes liegen niemans kan verston,

Der muß zu disem fenlin gon.

 

Ich sihe wol, das sein eerliche sachen,

Das wir ein solchen bunt hie machen,

Mit cristlicher freiheit gangen vmb

Vnd dem heiligen ewangelium.

Das droß fenlin laß ich fliegen,

Das niemans darff darunder liegen.

Das selb ich euch die warheit nen,

Dan ich den luther also ken,

Das er in aller cristenheit

Kein lügin schreibt noch iemans seit,

Vnd alle, die da lutherisch sindt,

Den lügen sein von hertzen findt.

Doch ist die sach nit also schon,

Wan on geferd an dem für gon –

On mein willen, on mein wissen,

So ich nit für mich sehe geflissen –

Vnß etwa zwölff seck oder zehen

Von lügen füllen, die wir lehen

Von vnsern nachburen, vnsern fründen,

Vnd iemans die würd bei vnß finden.

Das sol für vbel niemans hon;

Wie künnen wir on lügen ston?

Wir liegen vß der heiligen geschrifft

Vnd künnen zilen, das man trifft,

Vnd sich des niemans hie kan widern,

Vnd künnen vnsere lügen fidern,

Schleiffen, gletten vnd ballieren,

Die grösten lügen wol glosieren,

Das niemans solichs mercken kan,

Darumb wir al zeit war wöln han.

Klag der gemeinen christen, das die drü fenlin die lutherischen gestolen haben.

 

Herher, frisch dran, cristliche gemein!

Den waren glauben hat allein

Der grösser huff der cristenheit.

Das cristlich baner billich treit

Der cristen ein solch grose zal

Im keiserthum vnd vberal

In so vil manchem künigreich,

Die narren sein vnß niendert gleich.

Ists gleublich, was vnß cristus lert,

Wa zwen er von im reden hört,

Wil er der dritman bei in ston:

Warumb wolt er dan so verlon

Ein solchen huffen in sein eren

Versamlet vnd cristlicher leren?

Solt sie so manches ewigs iar

In irthum haben lassen zwar

Vnd erst in vnsern letsten tagen

Die warheit zwenen, dreien sagen?

Das wer von cristo hoch zuklagen,

Das er verließ ein solche gemein

Vnd stelt zu dreien sich allein,

Verließ ein solchen huffen gar

Vnd stelt sich zu den narren dar.

Wie kan ich das im glauben halten,

Das haupt von seinen glidern spalten?

So nun die gemeine cristenheit

Die glider sein, als paulus seit,

Wie kan das haupt, der reiche crist,

Der al zeit bei den glidern ist,

So lange iar verlassen hon

Sein arme glid in irthum ston?

Ich glaub die heilige cristlich gemein;

Den artickel halt ich rein.

Ia wie ich den geschworen hab,

Dem stand ich nimer ewig ab.

Mit hertz / mit hant vnd auch mit mund

Versprich ich got mein eid vnd bunt

Im leben hie vnd dort im grunt.

Bedenckt, ir cristen, euwern eidt,

Das ir zu gemeiner criftenheit

In dem tauff geschworen hant.

Nun lugt, thun ein trüwen stant

Vnd weicht nit als frum erber leut.

Es gilt kein reimen von der heut,

Es gilt die feel, das himelreich,

Zu disem dort auch ewiglich.

Ach retten euwere sacrament,

Darin ir glaubt vnd hoffnung hent,

Die so bößlich sein geschent

Vnd mit den fiesen sein zertretten,

Als ob sie gottes gnad nit hetten!

Das baner der warheit.

 

Die baner, die sie lassen fliegen,

Wöln sie mit list euch mit betrigen.

Das erst, das sie der warheit nennen,

Das selb wir baß dan sie erkennen

Vnd haben fünfftzehen hundert iar

Das selb getragen hoch embar,

Mit aller warheit her getragen.

Got geb doch, was drei ketzer sagen!

Ob dis vnd das ein warheit sei,

Cristlichen oder ketzerei,

Das hat die frum cristenheit

Mit grosem kosten, vil arbeit

Alles wol vnd recht erkant,

Gegeben trüwlich zu der hant

Vnd hat euch warlich nit betrogen,

Vff dise stund auch nichtz erlogen,

Vß got vnd nit den fingern gesogen.

Der warheit baner ist beliben,

On alle lügen hoch beschriben

Von den lerern vß der gemein

Vnd nit von dreien erst allein.

Was vnsere lerer beschriben hant,

Warhafftig hon wir das erkant.

Vnß sol als billich geglaubt werden

Als zwenen, dreien mit geferden.

Sol man zwenen glauben geben,

So glaubt man billicher da neben

So vil tusent cristen man,

Die nie kein mensch erzelen kan.

Darumb laß dich ir list nit schedigen,

Wa du die lügner hörtest predigen.

Die warheit sag ich dir.

Würff in das cristlich baner für

Vnd sag, ich glaub die cristlich gemein

Vnd halt für warheit das allein,

Was mir erkent die cristenheit

Vnd nit, was ieder prediger seit.

Die gemein hat zu erkennen das,

Was warheit oder lügen was;

Was antrifft die gantze gemein,

Das sol nit handlen einer allein.

Die cristen das für warheit hant,

Was gemeine cristen hon erkant

Vnd nit, was einer in sunderheit

Für ein warheit predigt, seit.

Es sein freuel böse wicht,

Die irer eren achten nicht

Vnd nemen sich zu erkennen an,

Das vor die gantze gemein hat than.

Der warheit baner ist der gemein,

Das sie in eren tregt allein.

Wer das vff würfft in sunderheit,

Thut wider eer / sein pflicht vnd eidt.

Wa du nun hörst von warheit sagen,

Da soltu bald vnd ernstlich fragen,

Ob das die gemeine cristenheit

Auch für ein warheit halt vnd seit.

Halt sie es dan für warheit nit,

So weich vom selben schneller drit

Vnd lauff dem grosen huffen zu,

Da findstu sicherheit vnd ruw.

Dan billich mir zuhanden stat,

Wie es dem merern huffen gat,

Den cristus nimerme verlat.

Das ewangelisch baner.

 

Das ander baner, das sie tragen,

Da muß ich fieren bitter klagen,

Het in vff erd kein mensch empfolhen,

Sie hons der cristen gemein gestolen.

Die heilig gemeine cristenheit

Hat vnß vff erd allein geseit

Vnd gelernet ire kind,

Welches die ewangelien sind.

Ia wan ir keins beschriben wer,

So blib dannocht cristus ler

In lebndigen büchern beschriben

Vnd wer in vnsern hertzen bliben.

Des sie vnß felschlich wöln berauben,

Der cristlich gemeinen nit glauben,

Der iederman glaubet baß.

Da noch kein ewangelium was

Beschriben von den ewangelisten,

Glaubten doch die gemeinen cristen,

Was sie die botten cristi lerten

Vnd von iren mündern hörten.

Das ist also gehalten bliben,

Da noch kein buch nit was geschriben.

Noch glaubt man gemeiner cristenheit,

Was sie von cristo lernt vnd seit.

Biß sie nachgons an genumen hat

Die ewangelisch beschribne dat,

Die selbig lieblich, frölich mer,

Von got gesant von himel her;

Die hon sie an so manchem ort

Gerincklet wol vff tusent mort

Vnd zerren daruß den verstant,

Den vnsere gemein nie hat erkant.

Wer kan das ewangely fron

Im grunt vff erden baß verston

Den die frum vnd cristlich gemein,

Die weder lügt noch trügt kein?

Darumb wa du mir zögst ein span,

Den wil ich an die gemein lan;

Was mir die gemein erkent darin,

Das sei der ewangelisch sin,

Das nim ich für ein warheit an

Vnd wil bei irem vrteil stan.

Die cristenheit hat nie gehuncken:

So wil es mich nit sicher beduncken,

Das ich weich von der cristenheit

Vnd hör, was mir ein eintziger seit.

Die gemein, die mir vor hat gegeben

Das heilig ewangelisch leben

Vnd mich bericht on argen list,

Welches das ewangelium ist,

Die thut mir das auch wol bekant,

Welches sei der recht verstant.

Den wil ich von der gemein gern hören

Vnd nit erst von eim weber leren,

Der me verwürt vff einen tag,

Dan ich mein lebtag schlichten mag.

Ich sag es noch / habs vor auch geseit,

Mein lerer ist die cristenheit,

Vnd laß mich kein eintzigen man

Bringen vff ein andern plan.

Das ewangelium fürwar

Ist me dan fünfftzehen hundert iar

Gewesen bei der gantzen gemein,

Die solchs baner tregt allein.

Wem sie das selb nit hat empfolhen,

Der hat es wissenlich gestolen.

Das baner der freiheit.

 

Nvn kum ich auch, das drit zusagen,

Das sie vnß meinen vor zutragen:

Cristlicher freiheit sie das nennen,

Das wir vil baß dan sie erkennen.

Sie klagen sich mit grosen meren,

Als ob sie hart gefangen weren;

Sie wolten gern in freiheit reiffen,

Wider oberkeiten spreissen

Vnd selber handlen irs gefallen.

Das selb gefiel den narren allen,

Das in kein boßheit würd vergolten

Vnd theten alles, das sie wolten.

Ließ man den kinden iren willen,

Man künt sie bald von weinen stillen.

Sie werffen hin alle menschen gebot

Vnd hon kein obern me dan got.

On got wöln sie kein herren hon,

Dan sie in solcher hoffnung ston,

Er würd sie alles machen lon

Vnd in weren nit ein meit

Vff erden hie in diser zeit.

Es ist vor me verstanden worden,

Wie dise freiheit bringt ein orden.

Wan der ochs verwürfft das ioch

Vnd das roß sein kumat noch,

Vnd der buer laufft von dem pflug,

So geschehe dem ackern nit gnug.

Ia wan ir in der freiheit weren,

Die ir so felschlich ietz begeren,

So dunckt mich ie, es wer nit gut,

Vnd watten lengest in dem blut,

Doch seht euch für vnd treffens zil!

Ich glaub, das got nit leiden wil.

wer dem grosen narren in den schuhen sitzet.

 

Fünfftzehen knecht vnd drei zu roß!

Mit solchem lumpenwerck vnd troß

Ist fürwar nit gnug zum streit,

Wir müsen haben me der lüt.

 

Murner.

 

Nvn her, mein vetter, sag mir an,

Hie sein noch vil zu wenig man,

Darumb sag mir, ist iemans mer

In dir verborgen, sag in her,

Dan wa du dich des woltest speren,

So müst ich dich noch baß deschweren.

Thu mit lieb, was ich dich bit,

So darff ich dich hie peinigen nit.

Ich förcht, solt ich dich beschweren me,

Dein hertz würd brechen dir von we.

Sag den tüffel heruß mit willen,

So bringstu mich zu ruw vnd stillen

Vnd hilffst dir selber auch vß not,

Das du von beschweren sterbst nit dot.

Du must mir kurtz ab sagen das –

Dan es bedüten muß etwas –

Warumb tregstu an einem bein

Ein stiffel vnd am andern kein,

Sunder einen buntschuh groß,

Das man den schenckel dir sicht bloß?

Buntschuh, stiffel hört nit zusamen,

Das kint muß hon ein andern namen.

Es ist eim stechzüg gar vnglich,

Der sich zusamen rincklet nicht.

Spar nur den athem vnd sag har,

Ee ich dir vber die nasen far

Vnd beschwer den tüffel vßher gar.

Nun sum dich nit vnd sags heruß,

Ee das ich kum mit hurlebuß.

Das ist der böst fluch vff erden,

Damit vff erd mag beschworen werden;

Nun hüt dich, kum ich mit geferden.

 

Der groß nar.

 

Ach iemerliche not vff erden,

Muß ich erst me beschworen werden!

Das facht mich hoch an verdriessen.

Mag ich dan gar des nit geniessen,

Das wir doch beide vettern sindt?

Mir thet so we vff erd kein findt,

Als du mir thust, vnd bist mein fründt.

Der tüffel darff der früntschafft dein!

Wolt got, das du legst in dem rein

Vnd schwimst ins niderland dahin!

Du fragst vnd fragst recht wie ein kind,

Als wißstu gar nit, wer sie sind.

Du bist als schlechter dumer sit –

Das dich der einfaltig ritten schit! –

Als kündstu nit gantz drü erzelen

Vnd betest für die lieben selen,

Vnd bist rotunder dan ein boltz,

Auch beschißner dan das galgenholtz.

Hab ich nit gnug thon meiner eren,

Das ich mich hab lon dapffer hören,

Welch in meim leib verborgen ligen,

Das ich das selb nit hab verschwigen,

All die verraten in meim magen?

Muß ich dir erst auch weiter sagen,

Wer in schuhen ligt vergraben?

Es sein dannocht zwen rechter knaben.

Wes züchstu mir die schu nit vß

Vnd rupfst sie mit dem har heruß?

Such sie selbs; was fragstu mich?

Doch wil das selber sagen ich,

Das du nit aber trüwest für,

Die lenden baß zü gürten mir

Vnd noch baß der maß beschweren,

Auch wöllest mich baß geigen leren.

Lern den tüffel in dem hertz!

Ich mag nim leiden solchen schmertz

Vnd mich noch baß besckweren lon,

Ich stirb, bei got, zu dot daruon.

Ich wolt ee sagen alles das,

Was ie in mir verborgen was.

Guck in meinen stiffel ein,

Da findstu bruder stiffelein,

Das schwartz brun münchlin, bei meim eidt,

Das gesungen hat von bruder veit,

Das ein augustiner was,

Wie wol der nar gefelt im baß,

Vnd hat sein kütlin vß geschwenckt

Vnd an einen baum gehenckt,

Vnd laufft ietzunder rumplieren,

Wil mit der welt fürt trumphieren.

Ach, lieber vetter, laß in gon,

So singt er dir ein liedlin schon,

Als er dem luther hat gethon,

Süß in bruder veiten thon.

Er hat ein stimlin nach der kürtz,

Wie ein esel bricht die fürtz.

Ir müsen dannocht senger han,

So nim das selbig münchlin an,

So singt es dir ein liedlin dran.

Würt stetz bei dir sein vnd vmen,

Es darff nit me gen Eßlingen kumen.

Nit das es etwas hat gethan,

Allein das es wol singen kan

Vnd hat da selbst zu hoch gegeckt,

Ein sieche kindbetterin erschreckt,

Hon sie verbotten im die stat,

Das er nit hübschlich gesungen hat.

Das selb im nit ein herlin schat.

Es müst sunst seinen orden fieren,

So laufft es lieber bubelieren

Vnd hofft, es wöl sich bald nit schemen,

Zu der ee ein iunckfraw nemen,

Die welt mit lieben kinden meren,

Wie dan der luther das kan weren;

Ich hab schon vff ein ort geleit

Nüwe müntz darzü bereit,

Die ich gaben wil dem frumen,

Vnd wil im vff die hochzeit kumen.

Es ist ein höflichs menlin zart

Vnd hat ein adeliche art.

Ich bit, hab in in sunderer acht;

Es hat dir doch ein büchlin gemacht,

Gesungen dir in süsem thon,

Das soltu in geniessen lon.

In dem buntschu suchen mir

Grose narren, züchs herfür,

Die dise vffrur hon erdacht

Vnd den buren weiß gemacht,

Darzu bericht die gantze gemein,

So iedem möcht der werden ein,

Der wol gerincklet wer, gegürt,

Der würd kein mangel haben fürt.

Dan wer ein solchen buntschu hat,

Dem selben nit mer vbel gat

Vnd hat kein mangel me vff erden,

Wem nur ein stück daruon mag werden.

Dan wer in legt in wasser ein,

So würt das wasser luter wein;

Legt er in dan hin vff das korn,

Würt hüt ein sester tusent morn.

Also meret sich als gut,

Was nur der buntschu rieren thut.

Ist das nit den armen gut

Vnd der armen cristen gemein,

Die noch weder korn noch wein

Hat im huß vnd muß verderben?

Darumb sol ieder vmb ein werben,

Oder vff das minst dir werd

Ein rincken daruon mit geferd.

Doch möchtst den riemen vberkumen,

Das würd dir ewig bringen frumen.

Wer nur vom buntschu den riemen find,

Der selb würt reich, er, sein kind.

Sie hon auch ein in schluraffen lant,

Darumb sie so gut leben hant,

Da ist lebkuchen iede want.

 

 

wie durch ein starcken sirup vnd tranck der vnbekant vnd verborgen Karsthanß ist erfunden worden.

Ietz solt man alle glocken lüten

Zu disen freidenreichen zeiten,

In aller welt zu disen sachen

Ia grose frödenfeuer machen,

Das durch artznei vnd list

Der gelert karsthanß funden ist,

Der vor ist vnbekant gewesen.

Es ist wol so ein lieblichs lesen;

Im manglet nit me dan ein man,

Wan er sein reden hat gethan,

Der doch im fieng zu lachen an

Oder andern gebüt zu lachen;

Er kans wol also schimpflich machen.

Ja wüßt der keiser, wer er wer,

Er müst im sein ein groser her,

Er sagt wol also hübsche mer.

Alle bücher, die da sein vff erden,

Sollen nach dem formiert werden.

Ach wer sein buch ein model fein,

Das man alle bücher güß darein,

Oder wan es ein müterlin wer,

Das es der iungen mer brecht her!

Ich halt vil druff, bei meinem eid!

Darumb ists mir von hertzen leid,

Das ich in in dem hindern fant.

Er solt hon ein eerlichern stant

Dan dem narren in dem magen,

Das er nit leicht möcht in veriagen

Vnd hinden vß der massen tragen.

Pfuch der grosen schand vff erden,

Das karsthanß sol geschissen werden!

Der edel dichter mit seinem buch

Sol lauffen durch des narren bruch!

Ich bin ein katz vnd hab kein sin,

Darumb ich grob mit worten bin.

Hetten sie mich lon ein menschen bleiben,

Ich wolt die groben wort nit treiben.

O vetter, liebster vetter mein,

On zorn kan ich nit mit dir sein,

Das du dem karsthanß nit da neben

Ein edlern sitz doch hettest geben

Vnd hetst doch gebrucht grösere witzen,

Dan das du in ließst im hindern sitzen.

Du möchtst in doch geniessen lon

Des schreibens, das er hat gethon.

 

Der groß nar.

 

Ach lieber vetter, zürn doch nit,

Vnd hör bescheit durch meine bit.

Er ist bei andern narren gesessen,

Ich hab sein warlich nit vergessen.

Doch was im gesagt solche redt,

Wie das man in gesuchet het

Vnd hat ein gebot vß lassen gon,

Wer schmachbüchlin hat trucken lon,

Solt nemen seinen lon daruon,

Wie es stot ins keisers rechten,

On alle vßred vnd widerfechten

Sol er vom galgen vff das rad.

Nun wer es iemer vnd iemer schad,

Das ein solch kunstreicher man

Solt vff dem rad bei dem galgen stan.

Er hatz doch warlich wol betracht

Vnd aller welt ein freid gemacht,

Das mancher hat sein bauch zerlacht.

Als bald er höret dise mer,

Wie das der keiser zornig wer,

Wolt er da ylends nim beharren

Bei den andern grosen narren

Vnd hat sich in mein ars verborgen,

Also behüt vor allen sorgen.

Er sitzt dannocht vil wörmer din,

Dan fürt man in zum galgen hin

Vnd geb im da ein meyenbad

Von dem galgen vff das rad,

Das er sich fürbaß des solt schamen,

Schmachbüchlin vnbekanter namen

Mit lügen nit mer ließ vß gon,

Als sie zum dickern mal hon gethon.

Hetstu in nit heruß vertriben,

Er wer noch lenger din bliben.

Ach, aller liebster vetter mein,

Laß in doch schlieffen wider drein!

Er würt dirs nit vndanckbar sein.

Ein mal schiß ich in sunst in rein.

wie zu letst noch zwen gickenheintzen / das sein doppel narren / vß dem grosen narren getruckt werden.

 

Ach got, wie nimptz so groses keichen,

Ee das die gickenheintzen weichen!

Es hatz vff erd kein man nie kint,

Was doch gickenheintzen sint.

Es sein gar feißte narren queck,

Vnd hon gewurtzlet in dem speck;

Der gelten nün ein dubentreck.

Wan sie dem grosen narren sessen

In den hosen, in den hessen,

So würff er sie hin mit dem kleidt,

Das sie im nit me brechten leidt.

Stecken sie dan in dem magen,

So möcht ers hinden vßhin tragen

Vnd werden ledig schon vnd fein,

Wan er sie geschissen het in rein.

Wan sie dan sessen in dem har,

So möcht mans schneiden abher zwar.

Nun hon sie gewurtzlet in dem speck,

Lon sich nit treiben bald hinwegk.

Man muß sie krefftiglich vß drotten,

Dan sie nit weichen von gebotten

Vnd lon sich kurtzab nit beschweren,

Noch mit schimpff noch ernsten leren.

Der gickenheintzen weiß ich ein,

Der hat arm füß vnd lame bein

Vnd das podagra darzu,

Auch weder tag noch nacht kein ru,

Kan auch weder sitzen noch gon:

Das zipperlin gibt im den lon,

Was er vff erd ie hat gethon.

Noch darff er sich des riemen frei,

Das er im himel gewesen sei,

Mit sant franciscen hab geret,

Wie das er im befolhen het

Vnd im gefieret wunder klagen,

Wie er mir ernstlich das sol sagen,

Das ich kein rot baret sol tragen,

Es thü im oben we im magen.

Wie kan ich glauben solche redt?

Ich sihe, das er dort ligt im bedt

Vnd kan nit steltzen oder gon,

In wil das podagra nit lon,

Vnd meint, ich söl im glauben das,

Wie er im himel gewesen was

Vnd hat mit sant franciß geret,

Vnd scheißt mit vrlob dort ins bet.

O gickenheintzen, lieben lappen,

Meint ir also ins muß zu dappen,

Das ir mit solchen lutenley

Vnd vngesaltzenen habernbrey

Wolten eim verdienten man

Sein baretlin greiffen an?

Ir theten wol noch me daran.

Lauff wider vff zu sant francissen

Vnd sprich, der bot hab sich beschissen.

Hast mirs baretlin wol verwissen.

Lauff vffhin bald, hab kein verdriessen,

Du bist doch sunst gerad in fissen,

Vnd sag im / lig im etwas an,

Das er das selber mich erman,

Keim gickenheintzen daruon sag,

Der weder gon noch lauffen mag.

Die oren narren.

 

Ach got, wie sitzen in den oren

So grose narren vnd doren!

Das sein mir freilich grose doren,

Die darumb sitzen in den oren,

Das sie nit hören wöllen das,

Was ie vff erd geleret was,

Was ie die gemeine cristenheit

Geredet hat vnd auch geseit.

Das alle heiligen hon gelert,

Das hon sie alles nit gehört,

Sein fünfftzehen hundert gantzer ior

Dem narren gesessen in dem or

Vnd sein so lang zeit daub gewesen

On ietz, so sie die büchlin lesen,

Wie nach disem vnserm leben

Kein fegfeüer sei den sünden geben,

Wie vnß nit nütz der heiligen bit,

Dan sie vnß oben hören nit,

Vnd wie die meß kein opffer ist,

Auch wie den pfaffen vil gebrist,

Vnd wie man bütle sacrament,

Das wir kum anderthalbs me hent,

Vnd wie die beicht gang glatter yn,

Wan sie geschehe bei gutem wein,

Vnd seit ein gut gesel seinem gesellen,

Wie wir hinfürt baß fünden wöllen,

Auch selbs einander absoluieren,

Mit affenschmaltz die kelen schmieren.

Sie hören alle den luther syn,

Ia wer er tusent meil von yn,

Vnd hören nit in irer stat,

Wa man da selbst gepredigt hat.

Sie hören hinder den offen wißblen,

Was zwen gickenheintzen lißblen,

Vnd hören nit, was alles reich,

Die stet vnd fürsten alle gleich,

Darzu der keiser auch damit

Gebüt, das hörens alles nit.

Sie sein als daub am selben ort,

Das sie da hören nit ein wort.

Doch hören sie in allen sachen,

Wie man sackman gern wolt machen,

Die klöster brechen, das sie krachen;

Das nent man lutherisch küchlin bachen.

Vnd hawen drein, das balcken biegen,

Ia in die spalt den buntschu fiegen.

Das muß geschehen nur mit liegen;

Dan wer die warheit hören lat,

Der laßt eim ieden, was er hat

Vnd bsitzt mit got vnd auch mit recht.

Wer weiß, ir wert ein zeit villecht

Ein mal auch hören nach der ern,

Das ir auch nit wert hören gern,

Wie ir ietz auch nit hören welt

Dan alles, das euch gern gefelt.

Also würt got zu seiner zeit

Auch hören, was euch vnfal geit.

Wie ir mit dauben oren messen,

Gleichs sol euch werden nit vergessen.

Man würt euch leren also nerren

Vnd euwere oren baß vff sperren.

Dem hauptman schweren.

 

So mich der bunt hat her gestelt

Vnd für ein hauptman erwelt,

Erfordert alle billicheit,

Das ir dem hauptman thut den eidt.

 

Was vor zeiten krieg sein gesein,

Hon sie geschworen, dinget ein,

Kirchen, klusen nit zerbrechen,

Die priesterschafft auch nit erstechen

Vnd die kirchen nit berauben,

Zu eer dem cristenlichen glauben;

Dan solichs als gotz zierden sindt

Vnd sollen frei sein vor dem findt.

Nun wil es nim hon disen sin,

Der kirchen schonen bringt nit gewin.

Als schlagen drein vnd reissens nider,

Das man sie nit me baw wider,

Kein stein da vff dem andern bleib;

So schonen auch keins priesters leib.

Die würmnest wöllen wir zerstören,

Ir keinen dan den luther hören.

Die pfaffengaß wöllen wir erösen,

Das würt ein balgen vnd ein krösen!

Wer mit disem hauptman zücht,

On erberkeit gar wenig flücht.

Es gilt als gleich in disem fal,

Bischoff, bader, cardinal.

Ir frumkeit vnß gar wenig thut,

Hetten wir ir gelt vnd gut.

Pfaffen kolen riechen gar wol,

So finden wir ir kasten vol;

So sein ir keller al vol wein,

Der würt vnß gurglen süß hinyn.

Wolan, lug eben zu der sachen,

Man möcht euch ein benedicite machen,

Das ir sein würden wenig lachen.

Der got lebt noch im himelreich,

Der allen hat verbotten gleich,

Das iederman sich des solt schemen,

On recht des andern gut zu nemen.

Wölt ir die kirchen dan zerreissen,

Die so mit grosen, ernsten fleissen

Euwere elter hon erbuwen?

Gedencken mein, es würt euch rüwen!

Fart hin / farn hin, betracht das end

Vnd lugt, das ir euch selbs nit schendt!

Doch wan ir wolten folgen mir,

Ir ließt den luther vor der thür.

Nun haben ir in yn gelassen

Vnd halten mit im wenig massen,

Habt für ein hauptman in erwelt,

Es stot ein ding, biß das es felt;

Vnd wan der wagen brichet hin,

So sein der reder fier gesin.

Der luther ist ein zornig man,

Würt euch verfieren, glaubt daran.

On zorn vnd neidt sei hauptmanschafft,

So bleibtz in eren vnd in krafft.

Hitzig köpff vnd gehe dat,

Die hören warlich in kein rat.

Es gehört ein küler kopff darzu,

Das recht ein hauptman kriegen thu.

Das ir al nit betrachtet habt:

Das kloster vberlebt den abt.

Der buntschu sein noch me gewesen,

Man ist al zeit vor in genesen,

Dan solcher bunt wer got ein leit

In stetten aller erberkeit.

Wan aber in dem reich, in stetten

Kein erberkeit in redten hetten

Die burgerschafft mit sampt den fürsten

Vnd ir euch das getrösten dürsten,

Das got im himel wer gestorben

Vnd alles recht im grunt verdorben:

Dan wil ich glauben, wer es zeit,

Also mit zorn vnd auch mit neit

Mit dem buntschu herfür brechen,

Durch brieff vnd sigel messer stechen

Vnd den tüffel gar zerbrechen,

Mit dem buntschu euch zu neren,

Dem lutherischen hauptman schweren

Vff das ewangelium,

Wa man bletter köret vmb,

Das man al zeit ein buntschu findt;

Die geschrifft ein ieder lesen kindt,

Mit starcken rincken wer verriglet

Vnd mit dem buntschu auch versiglet.

Auch got, thun den buntfchu hin weg!

Er hört den buren in den treck.

 

 

Ein lermen vff schlagen.

Hört, hort ietz iederman:

Wer mit dem luther wil daran,

Der greiff die sachen dapffer an

Vnd kum her in die ordnung stan.

 

Schlag vff, schlag vff mit beiden trumen,

Laß durch alle berg vnd deler brumen,

Vff das wir al zusamen kumen,

Wir sein weg starck der gantzen welt.

Wem vnser buntschu nit gefelt,

Den wöllen wir mit gewalt bezwingen,

Biß wir in in den bunt her bringen.

Wir künnen doch nichtz daran verlieren,

Wan wir schon an ein stock verfieren,

Das es dem keiser nit wolt gefallen,

Den stetten vnd den fürsten allen.

So hon wir vffenthalt gnug,

Zusamen kumen guten fug,

Da vnß al keiser vnd al füsten

Nimerme angreiffen dürsten.

Wir wöllen wol daryn beharren,

Schlieff ieder in den grosen narren;

Wa er vor beruß kumen ist,

Da schlieff er wider yn mit list.

Die in dem bauch gesessen sind,

Die schlieffen wider drein geschwind,

Die andern schlieffen in die oren,

Die vor auch din gesessen woren.

Doch nem das keiner in den sin,

Das er zum hindern schlieff hinin,

Dan vnser karsthanß ghört dahin,

Der ist vor hin auch dyn gesessen.

Darnach lugt, das ir nit vergessen,

Wer nit ein besundern sitz möcht han,

Der mag wol in den buntschu gan,

Der sitz enthalt wol iederman.

Den stiffel nem auch niemans ein,

Dan bruder stiflin gehört darein.

Vnser münchlin muß rum han,

Vff das es büchlin schreiben kan,

Buntschu büchlin / stiffel büchlin mit;

Darumb solt ir in irren nit.

Der nar ist wol so groß mit geferden,

Das wir al din verborgen werden,

Darin sucht vnß kein mensch vff erden.

Es nimpt noch tusent menschen wunder,

Vorab die weisen al besunder,

Das man ein solch groß vffrur macht,

Damit die oberkeit veracht,

Keiser / fürsten / babst verlacht.

Sie wöllen ein concilium han

Vnd hon kein blatz zu zögen an,

Berieffen dannocht iederman

Vnd wissen selber nit wa hin,

Wa mittel / end / wa vß / wa in.

Sie rieffen aller welt zusamen

Vnd gen der legerstat kein namen;

Vnd hon nit me dan ein gut schloß:

Das ist der liebe nar so groß,

Vnd hon sunst weder stock noch huß,

Das sie behülffen sich daruß,

Mit trumen alle welt berieffen,

In den grosen narren zu schlieffen;

Ich förcht, sie werden sich verdieffen.

Sie raten münchen vnd den nunnen

Also dorecht vnbesunnen,

Vß den klöstern zulauffen gar,

Vnd sagen nit wa hin, wa har.

Wan sie dan vß den klöstern kumen,

Bewegt vß den lutherischen trumen,

Vnd fragen nach dem grosen hauffen,

Dem sie erweckt zu wöllen lauffen:

So lauffen sie al vberzwerg,

Biß das sie kumen gen wittenberg

Zu irem hauptman, der da stot.

Hon sie gelt, so gibt er brot

Vnd sitzt der wirt da vor dem huß;

Hon sie nit gelt, so treibt er sie vß.

So kumen sie dan heim vnd weinen

Mit den schwachen, mieden beinen

Vnd sagen, wie sie sein betrogen,

Es sei ein dant vnd als erlogen,

Was man von dem luther seit,

Von seiner ler vnd geistlicheit,

Er trag ein guldin kragen hembd,

Vnd wie er auch tag vnd nacht schlempt,

Seins ordens halt auch kein statuten,

Kün zwicken baß vff seiner luten,

Darzu ein tenor darin singen

Gar schon in ewangelischen dingen.

Noch lassen sie die trumen schlagen,

Mit luter stim dem babst zusagen,

Das er den bebstenlichen stant,

Den die tüffel erdichtet hant,

Schnel vnd ylens sol verlon

Vnd auch zu in in narren ston,

Zertretten sein dreifaltig kron.

Des gleich die münch vnd auch die pfaffen,

Die sollen wercken vnd auch schaffen,

Verlassen priesterschafft vnd ampt;

Des gleich die bischöff allesampt;

Vnd reitzen darzu alle gemein,

Das sie der herren achten kein.

Sie wöln machen reformation,

Die ewig mög in werden ston;

Dan was in fünfftzehen hundert ioren

Ie gesatz gemachet woren,

Das hon gethon die narren, doren.

Sie wissen ietz den rechten brant,

Wie man regieren sol die lant

Vnd den cristenlichen stant.

Sie wissen ietz die rechten griff,

Wa ieder sitz im narrenschiff

Vnd die rechten strassen find,

Ob schon einer wer blind,

Das er es dannocht het am griff,

Wa ieder in den narren schliff.

Den buntschuch schmieren.

 

Wie der luther den buntschuch schmiert / das er den einfaltigen menschen angenem bleib.

Ich wolt mein heer gern wol versehen,

Das vnß kein mangel möcht befchehen,

So föcht ich, das die fürsten / stet,

Ein ieder das versehen het,

Das sie vnß weder wein noch brot

Lassen fieren zu in not.

Darumb hab ich ein fund erdacht,

Ein grosen buntschu mit mir bracht;

Der selb würt vnß al wol erneren,

Den vnß auch nieman kan entweren.

Vnd ob er schon ruch leder ist,

So mag er werden zu gerist

Vnd so geschmieret also glat,

Das er ein schons geschmecklin hat.

Ia wie der muscateller wein,

Als süß gat er zur gurgel ein.

Kein honig ist so süß vff erden,

Vnd mag kein zucker nimer werden

Also süß zu aller frist.

Ia wan er wol ist zu gerist

Vnd so feißt geschmieret wol,

Dan schmackt er wie ein pfaffenkol.

Es schmackt kein negelblum so gut,

Als ein geschmierter buntschu thut.

Wan man wil, so ist er wein,

Darnach man etwas schmiert drein.

Schmiert man hünertreck darneben,

So schmackt er wie die hüner eben.

Genßmilch vnd ir grüner treck,

Vnd drei finger breit mit speck,

Hamels zotten, affenschmaltz,

Ein becher mit geweichtem saltz,

Wan die stück sein zusamen griben,

Mit schmieren in den buntschu triben,

So thut er, wie das wiltpret schmackt,

Als vnß der luther schreibt vnd sagt.

Dan wa der buntschu nit mit gferden

Wa geschmiert, bereit möcht werden,

So schmeckt er recht wie tüffels treck,

Das ieder lieff vom bunt hinwegk

Vnd nem doch weder gelt noch golt,

Das er der speiß versuchen solt.

Darumb facht man in an zu schmieren

Vnd sagen, wie man wöl regieren

Baß, dan vor ie ward regiert.

Man hab ein ellends wesen gefiert,

Auch sei der arm man gar verdorben

Vnd von hungers not gestorben,

Vnd sei beschwert iederman,

Das niemans das erleiden kan.

Die zöl, die müsen ab am rein

Vnd al beschwerden von dem wein,

So würt es leichtlich darzu kumen,

Eim maß würt vmb ein haller genumen.

Schatzgelt / betgelt / stüer vnd wacht,

Fronen / zinsen als verlacht,

Vnd sol kein buer kein gült me geben

Den pfaffen / herren; mercken eben:

Dan cristus hat vnß al gefreit,

Das niemans gült dem andern geit.

Wir sein al pfaffen, edelman

Vnd sehen niemans weiters an.

Wir wöln ein mal auch selbs regieren,

Wie das vnß dunkt den buntschu schmieren,

Vnd haben einen guten mut

Mit der reichen kargen gut.

Wir sein doch al eins vatters kind,

Das wir auch gleich al erben sind.

Wir wöln eins mit einander teilen

Vnd wie die katzen mit müsen geilen.

Wa dan mit solchem glatten schmer

Der buntschu süß gesalbet wer,

So wessert dem gemeinen man

Das mul vnd auch die zung daruan,

Vnd wolt vil lieber ein buntschu fressen,

Dan des besten wiltpretz essen.

Wer er nit geschmiert, so wers vmb sust,

Vnd het kein mensch darzu gelust.

Das schmieren macht in also gut,

Das mir der mund so wessern thut.

Wan er also geschmieret ist,

So kumpt der luther dan mit list

Vnd hat erst rechten affenschmer

Vnd weiß vorhin al ir beger,

Auch facht erst an vnd schmiert in baß

Vß einem alten bütelfaß,

Wie das vnd dis als götlich sei,

Vnd ein ieder mensch sei frei

In dem heiligen tauff worden,

Sei bubenteding mit den orden,

Man sol die klöster al zerstören

Vnd vff den boden gar vmb kören,

Darzu vff blündern alle stifft

Vnd sie vermeiden als ein gifft,

Es sein hurhüser allesampt.

Damit das hertz er in erflampt,

Es stand im ewangelium,

Das man sie kere al herum;

So dörffen sie kein gült me geben.

Was dörffen wir das münchisch leben?

Wir künnen alle selber betten

Vnd, wan vnß glust, zu kirchen dretten.

Sie hon die warheit vnß verschwigen

Vnd lassen vnder den bencken ligen.

So künnen wir einander leren;

Was dörffen wir ir predig hören?

Meß halten ist abgötterei!

Sagt an, wa es geschriben sei,

Das man opffer in der meß

Vnd des teftamentz vergeß,

Das cristus hat zu letz gelon

Am nachtmal mit den iüngern thon?

Als nichtz / thun vnß den blunder ab!

Lug ieder, das er schühung hab

Von den siben sacramenten.

Es sein alsamen nur blaw enten,

Das die pfaffen hon erdacht,

Damit sie gelt hon heruß bracht.

Sol ich mein kind nur teuffen lon,

So ist es vmb das gelt gethon.

Beicht ich dan, so heischt man gelt;

Die messen mir auch nit gefelt,

Firmen / salben, was das ist,

Ist alles vff den seckel gerist,

Nichtz anders dan der pfaffen list.

Wan die sacrament nit weren,

So dörfften sie kein gelt begeren.

Sant Anthoni heischt ein suw;

Gib du mir vnd mangel du.

Es ist als nichtz der heiligen bit,

Sie helffen doch on gelt vnß nit.

Das fegfeüer wöllen wir verwerffen,

So weiß ich, das wir nim bedörffen

Für vnserer elter selen bitten;

Sie hon doch nichtz darin erlitten.

Er macht den buntschu so vol schmer,

Als ob er luter zucker wer,

Das ieder hat darzu beger,

Den buntschu lieber essen wolt,

Dan das er schiltlüß schlucken solt.

Des bunds erster angriff.

 

So wir doch ie der meinung sind,

Der kirchen vnd der pfaffen find,

So wöllen wir zu erst umb kören

Kirchen, klusen al zerstören.

 

Vnser hauptman luther lert,

Wer ein kirchen gantz zerstört,

Der hat so vil des guten gethon,

Als so ein huerhuß würd zergon.

Dan vnß das ewangelium seit,

Das die gantze cristenheit

Kein ander priesterthum nit kent,

Dan das er innerlichen nent,

Das ist, das wir im hertzen hant;

Auch sein kein kirchen vnß bekant,

Dan die wir al im hertzen tragen.

Got geb doch, was die pfaffen sagen,

Sie richtens als in iren kragen.

Was helffen mich die stein vnd wend,

Die sie dahin erbuwen hend,

Darin die buren zu opffer gend,

Im iar ein mal ein kirchweihe halten,

Götzen an die wend maleten

Vnd wie die narren glocken lüten

Zu den erdichten siben zeiten?

Das alles samen ist erdicht,

On gelt sing er kein noten nicht;

Sol er dan predigen gottes ler,

So spricht er, bringt mir opffers mer,

Das meine magt vnd meine kind

Dest baß im huß versehen sind

Vnd vnß der speck werd mit dem spind.

In kirchen sollen zamen kumen

Die heiligen cristen vnd die frumen.

So bant er mich mit brieffen druß,

Vertreibt mich vß dem gottes huß,

Darin er mich berieffen solt;

Ia wan er gottes wort halten wolt!

Darumb so stürmpt vnd greiffen an,

Laßt nit ein stein an kirchen stan,

Reißt den blunder gar dar nider,

Das niemans sie mög buwen wider.

Doch lugt vff kelch, vff silber, golt,

Das würt vnß dienen für den solt.

Was verkeuflich ist, nempt an;

Die muren laßt zum zeichen stan,

Das man ewig gedenck daran.

Wir hon ein guten sturm gethon;

Ich hab im winckel funden ston

Zwei silberin brustbild vnd zwo hend,

Die selben wir vß büten wend.

Wer dise büt würt sehen an,

Der würt da bei gar bald verstan,

Was die selben knecht gewinnen,

Die mit vnsinnigen sinnen

Sich des grosen mutwils fleissen,

Die kirchen, klusen hie zerreissen.

Ir habt ein schönen sturm gethon!

Ist das die reformation?

Wart ein klein, euch würt der lon.

Der ander sturm.

 

Wolher / wolher! sein all gerist!

So vnß der erst sturm geraten ist,

Zum andern gat es an die feste,

Ia die ich acht die aller beste!

 

Das schloß wir ergreiffen wellen

Mit sturm erobern, lieben gsellen,

Darin hat gefliehet alles land;

Was burger vnd die buren hand,

Golt vnd silber, korn vnd wein,

Das hon sie alles gefiert drein.

Wan wir die festin möchten gewinnen,

Als ir dan manlich stürmen künnen

Vnd woltens mutlich greiffen an,

Den sturm vnß helffen hie bestan,

So wolt ich geben düppel solt,

Acht guldin iedem knecht in golt,

Vnd alles gut in sackman geben,

On das der knecht gewint darneben.

Das müst in alles sampt bleiben,

Ja iren kinden, iren weiben,

Dan würden sie in reichtum ston,

Ja nimerme zum bettel gon.

Ach, lieben knecht, nun achten nicht,

Das niemans zu vnß heruß sticht

Vnd vff den muren niemans ist.

Sie thun es alles vff ein list,

Das sie so stil sein vff der fest;

Die fogel werden vnß im nest

Vnd halten sich gar steiff vnd stil.

Ist iemans, der sich wagen wil,

Dem wil ich tusend guldin geben,

Der hinyn steig vnd lug vnß eben,

Was doch für ein folck din ist,

Wie sie zu stürmen sein gerist.

Hie bin ich, hauptman! sprach hanß mist,

Ich wil mein leben dapffer wagen,

Wie sie gerüst sein, alles sagen.

Her büchsen, schützen, leiter an,

Ir sollen zu der porten stan.

Was ich euch heiß, das vnderston,

Vnd lugt, das ir daruon nit lon.

Ich sihe kein menschen in der fest;

Die fogel sein al vß dem nest.

Ein suw ligt dort, die ist die best.

Ich bin ab / in das schloß gestigen,

Ein suw find ich da in der stigen,

Sunst ist hie weder mensch noch fihe,

Das ich im gantzen schloß ersihe.

Din ist auch weder brot noch wein,

Vnd nit ein har geflöhet drein.

Al hoffnung vnd al guter won,

Der wil vnß hie verfallen schon;

Wir soltens haben baß besunnen.

Wir hon ein grobe suw gewunnen.

Es ist ein schand, wa man das seit,

Das wir den fleiß hon angeleit

Vnd nit me erkriegen künnen,

Dan ein arme suw gewinnen!

Doch ist das best da nit vergessen,

Das wir doch kotfleisch hon zu essen.

Der drit sturm.

 

Sein vnß zwen stürm geraten nicht,

Wer weiß, der drit gerat villicht.

Vnser gröster fint ist darin;

O hetten wir den mit gewin!

 

Ir frumen buntgnossen, hörn mir zu

Der klagen, die ich billich thu:

Ernstliche brieff die sein mir kumen,

Vß denen ich hab wol vernumen,

Das der murnar vnd murmauw

Die grose, feißte beckersaw

In die festin hat gethon,

Die selb vnß gern gewinnen lon;

Als wolt er damit zögen an,

Der krufftloß vnd omechtig man,

Das vnser sach sich nit würd fügen,

Nur zu letst ein saw hin trügen.

Was der böß wicht kan erdencken,

Dem luther schanden an zuhencken,

Da sumpt er sich nit nacht vnd tag.

Das in der blix, das wetter schlag!

Der meineidig, eerloß man

Hat sich in ein stark schloß gethan,

Verbolwerckt vnd verriglet hart

Vnd zu der weren nichtz gespart.

Was nur der luther sagt vnd schreibt,

Sein gespöt vnd iuff daruß treibt.

Künnen wir in nit bezwingen,

So würt vnß nimer me gelingen;

Er hindert vnß in allen dingen.

Der tüffel hat in lassen werden

Geboren eben vff der erden

Zu diser zeit vnd disem bunt,

Ach leg er tusent meil im grunt!

Mein lieben fründ, ich euch erman,

Das ir hie greiffen ernstlich an;

Wan wir den find erobert hant,

Dan nimpt erst vnser bunt bestant.

Hie lugt, das ir als man bestat;

Dan er sich nit erschrecken lat.

Wir haben allen funt vnd list

Dem entendieb vor zu gerist,

Schmachbüchlin geschriben aller hab:

Der böß wicht rumpfft sich nit darab.

Wir hon ein drachen vß im gemacht

Vnd ein karsthansen herfür bracht,

Das hat der leichnam als verlacht.

Je me wir zornig hon geschriben,

Das wir in damit hindertriben

Vnd er vnß disem bunt nit schied,

So singt er vnß daran ein lied,

Wie wol im solchs hat vergolten

Bruder stiffel vnd gescholten;

Das hat er vber den lincken zan

Wie ein wolff gesehen an

Vnd die zen gebleckt daruan,

Der seeloß vnd der krufftloß man.

Wir hon darnach ein list erdacht

Vnd ein fabel herfür bracht,

Wie eins burgers weib zu nacht

Hab sich zu im ins kloster gemacht,

Mit irer magt sei zu im gangen,

Die hab er sibenmal empfangen

In einer nacht, herumb her buckt

Vnd eins wolffsmal da verschluckt.

Als nun die magt mit irer frawen

Da heim im huß das hembd wolt schawen,

Solt die fraw gesprochen han:

»Kum magt, sihe mir das hembd doch an!

Ich habs dem münch da heim verwissen,

Wie hat er mir das hembd beschiffen!«

Dise fabel vnd disen dant

Dem münch in allem tütschen lant

Hon wir erdichtet im zuschant.

Wir meinten, das mit diser redt

Der münch sich gar verlauffen het,

Wer vß dem land gelauffen bald

Oder in einen weiten wald

Oder sich het ertrenckt im see,

Das in kein mensch seh nimerme.

Da lacht der rölling vnß daran

Vnd nam das für groß eren an,

Das er wer so ein dapffer man,

Vnd ließ sichs nit ein har verdriessen.

Er meint, er würd sein hoch geniessen,

Die weib, erwegt mit disen gferden,

Würden im erst günstig werden.

Verspot vnß erst mit lechlen, schweigen

Vnd bodt vnß dran ein welsche feigen.

Als bald er nit daruff wolt geben,

Da bedachten wir ein fund daneben,

Ein katzenkopff vß im zumachen;

Da fieng er erst recht an zulachen

Vnd sprach, er eß gern blutte müß,

So lieff sein kopff auch sunst vol lüß,

Vnd danckt vnß dis kopffs gar eben,

Das im ein katzenkopff ward geben.

Darnach hon wir den grosen narren

Vmb gefieret in dem karren,

Im zuschanden vnd zu schmach,

So nimpt ers für ein eben sach

Vnd macht vnß dises büchlin dran.

Das in got schend, den öden man!

Der bößwicht wil nit lutherisch sein,

Verspottet vnß in narren schein

Vnd treibt vß vnß ein affenspil!

Darumb ich trüwlich raten wil,

Das wir vnser leib vnd leben

An disen sturm mit ernsten geben.

Was wir vermügen, gut vnd eer,

Zu disem sturm ein ieder ker,

Vff das wir disen feint verfellen.

Thun das best, ir lieben gesellen,

Al die den buntschu retten wöllen!

Wan diser feint zu scheitern gat,

Glauben mir, der bunt bestat;

Dan alle dis weil der münch bleibt

Vnd solch gespöt hie vß vnß treibt,

So went er von vnß manchen man,

Das vnser bunt nit mag bestan.

So lang so kurtz laßt er nit ab,

Als lang ich in erkennet hab.

Ich wolt dem tüffel ee ab gewinnen

Dan seinen bösen, listigen sinnen.

 

Luther.

 

Mvrnar / murnar, find ich dich do?

Des bin ich von hertzen fro,

Dan ich ietz in der keffig han

Den fogel, der nit weichen kan.

Kenstu mich auch, das ich bin der

Den man nent den lutherer,

Dem alle welt glauben git

Vnd niemans widerredet nit?

Was ich nur schreib, das nimpt man an,

Das niemans widersprechen kan.

Ich hab gerichtet vff ein bunt,

Dem nie kein mensch an sigen kunt,

Also starck vnd also groß,

Warlich zu fuß vnd auch zu roß.

Dörffer, schlösser vnd die stet,

Vnd was da weer vnd muren het,

Das hat sich alles sampt ergeben,

Vnd wöln nun fürbaß lutherisch leben.

Allein thustu ein widerstant

Wider alle stet vnd landt,

Vnd bringst dich selber auch zuschandt,

Vnd hast doch weder ruck noch macht,

Zu liffern vnserm bunt ein schlacht.

Beschlüßst allein dich in den muren;

Laß doch dein leben dich beduren;

Dan wiltu nit das schloß vff geben,

So gilt es dir fürwar dein leben.

Darumb so merck mein wort gar eben:

Gib vff das schloß, das rat ich dir,

Ee das wir stürmen siehen für

Vnd grosen kosten vff dich wenden,

Dich vnd als dein geschlecht zuschenden.

Dan müsen wir ein stürm an gon,

So kumpstu warlich nit daruon.

Es muß als sterben, weib vnd kind,

Al, die im schloß din bei dir sind,

Vnd du must selb geredert werden,

Nackent ligen vu der erden.

Darumb biß dir vil gnediger, dan

Das du solchs dörfftest vnderstan.

 

Murner.

 

Lother / Lother, bistu fro,

Das du mich findest hie also?

Du soltst wol thun ein finden hie,

Das dich nit bessert vor noch ie.

Hastu mich in der keffig dan,

So lug darzu, greiffs weißlich an,

Das ich dir nit entlauffen kan.

Du tröwest mir vil vnd wilt mich haben.

Mit fürtzen müst man mich begraben,

Wan ich von deinem treuwen stürb

Vnd mit schelten erst verdürb.

Verachtest vnß / schlechst vnß den muff,

Wir tragen doch kein schleyer vff.

Du würdst mit namen hon zuschaffen.

Darum so laß dein wort vnd klauffen,

Laß dein kunckel bei dem hert,

Es gilt ietz greiffen zu dem schwert

Dem bunt vnd alle, die es mit dir hant;

Wie die selben sein bekant,

Das wissen menschen vnd die lant.

Wan sie dan kumen alle zamen,

So hat ir keiner eer noch namen,

Vnd sein so eerlich nit betagt,

Das einer seinen namen sagt,

Vnd machen büchlin vff dem lant,

Die weder crütz noch namen hant:

Das acht ich für ein schelmen dant.

So hon ir vor nit vil gewunnen,

Da ir so schellig vnbesunnen

An der kirch ein sturm hon thon,

Allein das heilthum habt daruon.

Was das selb ist für ein gewin,

Das legen vß mit klugem sin.

Der kan nit vil gewunnen hon,

Der esel / narren tregt daruon.

Ir habt nit vil der eer eriagen,

Als ir die suw habt dannen tragen;

Darumb wil ich gantz nit verzagen.

Ich hab ein grösern bunt bereit,

Die gantz vnd gemeine cristenheit;

Die glaub ich, wie mir das betagt

Vnd der artickel klarlich sagt.

Es stot nit din, das weiß ich wol,

Das ich dem lutherer glauben sol.

Die selbig gemein hat vbergeben

Mir das schloß zu hieten eben.

Das wil ich thun zu aller stund,

So lang mein athem gat vom mund.

Nun troß dich bald, mach dich daruon!

Ich laß ein schlangen vff dich gon,

Von deren du latyn vß lerst,

Das du die bein gen himel kerst.

 

Luther.

 

Gib frid, murmaw, vnd schüß noch nit,

Hör noch ein wort vm früntlich bit!

Das wil ich dir zu gutem sagen

Vnd dich des rechten grunds betagen.

Die schmachbüchlin, die sie handt

Vß gespreitet in dem landt

Dir zu nachteil vnd zu schandt,

Verborgenlich, on allen namen,

Des sollen sie sich billich schamen.

Sie haben kein dienst mir dran gethon.

Ach hetten sie das vnderlon,

Wer vnser eer dest gröser schon.

Sie hon mit iren buchlin gmacht,

Das mancher frumer vnß veracht

Vnd halt den gantzen bunt für nüt,

Vnd das wir seien lumpen lüt.

Nun haben wir kein schuld daran,

Das sie dir schmach bewissen han.

Ich kan dir auch nit vnrecht geben,

Das du dichs klagst dar neben

Vnd zürnest billich vber das

Mit lügin dir bewissen was.

Doch laß das selbig ietzund stan

Vnd sihe die andern bei vnß an,

Vnd was wir hie für fenlin han.

Bei disem bunt auch cristus stat,

Der vnß in nöten nit verlat.

Die cristlich warheit ist auch hie,

Die vnß verlassen hat noch nie.

Cristlich freiheit, das ewangelium

Würt gehalten vmb vnd umb.

Die selben soltu sehen an

Vnd nit, wer dir hat schmach gethan.

Darumb eracht die sach der frist,

Wie sie doch an ir selber ist.

Gib vff das schloß hie vnberwungen,

Es das du darzu würst getrungen.

Thustu das, so ists mit heil,

Du tregst sunst hie sein leben feil.

Ermeß den handel, bistu weiß,

Vnd bruch zu leben grösern fleiß.

Es gilt dir nit ein riemen zwar,

Sunder den leib vnd haut vnd har;

Darumb so nim dein besser war.

 

Murner.

 

Es gilt ietzunder wörtlin nit;

Doch vmb gethone früntlich bit

Gib ich ein kurtze antwurt dir

Vff solchs, das du haltest für

Mit den schmachbüchlin allensant,

Die vß gespreitet sein im lant

Mir zu schmach vnd auch zuschant.

Es ist geschehen, ligt am tag,

Das niemans solchs löcknen mag.

Wan es euch schon leidt allen wer,

Damit hab ich kein widerker

Meins lebens vnd auch meiner eer.

Darumb gib ich ein kurtzen bscheit:

Was ir mir habt gethon zu leit,

Das wil ich euch mit gleicher massen

Nichtz an der plannen kleben lassen.

Wan ich euch wol bezalet hab,

Vnd wölt euch nachgonds halten ab,

Dan wil ich mich lon gietlich finden,

Befriden lassen, wider frinden.

Das aber cristus bei euch stant,

Wie ir das selb geredet hant,

Verlaß sein gantze cristenheit

Vnd hab euch beistant zu geseit,

Das wil ich kurtzab glauben nit;

Darzu hilfft weder flehe noch bit,

Ich wenck mich darab nit ein drit.

Das ir der warheit euch beriemen

Vnd euwern handel felschlich bliemen

Mit dem ewangelium,

Das halt ich für ein bubentrum.

Die cristlich freiheit, die ir begeren,

Die ist, das ir gern ledig weren,

Zinß vnd gült vnd zol zu geben.

Got geb! wa wer ein cristlichs leben?

Darumb kurtz ab, hie wenig wort.

Luther, züch ab von disem ort,

Ich send dir sunst ein botten dar,

Das du nit kumpst me schwetzen har.

 

Luther.

 

Hor noch eins,woltz dir gfellen,

So wolt ichs halten für den gesellen,

Ob wir etwas möchten raten

Zu diser kleglichen daten,

Das nit wir tütschen also machten

Blut vergiessen, findtlich schlachten

Vnd selbs einander vmb wöln bringen.

Wer weiß, got möcht in disen dingen

Villeicht ein solichs mittel finden

Vnß zu nutz vnd vnsern kinden.

Darumb wil ichs in halten für

Vnd wider kumen her zu dir.

 

Murner.

 

Was iederman gutz reden kan,

Das wil ich gern mir sagen lan;

Gefeltz mir dan, so nim ichs an,

Gefeltz mir nit, so laß ichs stan.

Doch soltu dis ietz mercken eben:

Dises schloß zu vbergeben

Der frumen gemeinen cristenheit,

Das sei dir ietzund vor geseit,

Das ich daruon kein wort wil hören;

Du würdst michs auch nit anders leren.

Das ich verlassen solt die gemein

Vnd ston zu einem buffen klein,

Dunckt mich der grösten dorheit ein.

Der luther zu dem bunt.

 

Hort, buntgnossen, guten frundt!

Ich hab geret mit vnserm findt

Schimpff vnd ernst, recht beiderlei,

Was doch zu letst sein meinung sei,

In alle weg erfaren in,

Ob er das schloß wöl geben hin

Vnserm bunt zu vnsern handen

Oder werden darob zuschanden,

In dem schloß darumb verderben;

Dan er müß sicher darumb sterben

Bald hat er mich hin heissen gon,

Oder er wöl ein schlangen lon

Vnd mit kardunen bald da griessen,

In stücken mich zhimel schiessen,

Beid mit den haupten vnd den fiessen.

Es ist verloren, was man bit,

Grund vnd boden hilffet nit;

Das in der hertz iar ritten schit!

Als ich in nit hab künt bewegen,

Gieng ich im früntlich entgegen,

Ob er doch me vff gieten geb,

Dan vff zorn er vnß widerstreb.

Ich find kein weißheit oder rat,

Waruff sich der bößwicht verlat

Oder für ein rucken hat,

Das er so ruch entgegen gat.

 

Bruder veit.

 

Gotz marter! wan ir das nit betracht,

Warumb er euch also veracht,

Zu roß vnd fuß alsampt verlacht,

So sein ir schlechte kriegßlüt gesein,

Künt ir das selb nit dencken fein.

Er hat doch nie kein not erlitten,

So kumen ir erst in zu bitten.

Er wer doch ein meineidig man,

Das er darumb wolt gon daruan

Vnd ließ das schloß on weren stan.

So hat er alles gnug da neben,

Daruon der mensch vff erd sol leben,

Kosten, speiß vnd guten wein,

Da bei der landßknecht gern wil sein.

Da ist kein mangel weder not;

So eß der münch kein rückenbrot,

Der roraff hat im die bretstel geben,

Daruon mag er noch vil iar leben.

Pfawen, wiltpret hat er gnug,

So ist der münch sunst also klug,

Das er zu finden weiß sein fug.

Wan irs beim liecht recht wölt bschawen,

Ich nem die bretstel vnd den pfawen

Vnd ließ euch stürmen tag vnd nacht

Mit allen krefften, aller macht.

Der münch ist wol so voller list,

Das er weiß, wa sein rucken ist.

Darumb gib ich euch einen rat,

Das ir im früntlich entgegen gat

Vnd im verheissen etlich gut,

Ob ir vmb kerten im den mut

Vnd brechten in vff vnser seit.

Er gibt, bei got, vff bochen nüt;

Der tüffel steckt im in der hüt.

 

Luther.

 

Ich weiß zwo meinung vor in allen;

Wan sie euch wolten gefallen,

Die wolten wir im halten für;

Er würd sich geben, glauben mir.

Die erst, das er wolt lutherisch sein

Vnd vnß reden nichtz darein,

Was wir mechten, ordenierten

Vnd für ein lutherisch wesen fierten;

So wolt ich im da bei da neben

Mein dochter zu den eren geben,

Damit die früntschafft würd gesterckt.

Dan ich hab wol von im gemerckt,

Was er von meiner dochter seit,

Ein guten willen zu ir treit.

Er hat ir kloster brötlin geschickt,

Mit süssen augen an geblickt,

Ein kloster dentzlin hat er gethon,

Mit ir ein reyen gefieret schon

Vnd ein ihesus genglin gemacht,

Vber ein zan sie an gelacht.

Zu baden hat er ir gedacht

Vnd ein löffel körblin bracht.

Ich wil im die zwen puncten sagen,

Von euwern wegen für in tragen.

 

 

wie der luther dem murner anmut, Lutherisch zu sein, vnd das er wöl sein dochter zu der ee nemen.

Luther.

 

Mvrner, wa bistu? kum der her für!

Zu reden hab ich hie mit dir

Vnd hab den handel für geleit,

Dem gantzen bunt daruon geseit

Nach vnserm beiden abscheit.

Sie haben al beschlossen das:

Wiltu abston feintlichem haß

Vnd lutherisch sein vff vnser seiten,

Dem bunt zu hoff mit trüwen reiten,

So wöllen wir dir, merck das eben,

Mein dochter zu den eren geben.

Kein schönere creatur vff erden

Ist nit ietz, mag nimer werden.

 

Murner.

 

Verden blut! das sein gute mer,

Lieber luther, kum baß zuher,

Das ich dein wörter al merck eben.

Wiltu mir dein dochter geben?

Wer ich dot, ich wolt erst leben!

Ich wil von aller findtschafft ston,

Gen rom / gen och / sant iacob gon,

Das du mir gebst dein dochter schon,

Vff diser welt die edel kron.

Doch das du mir das dingest ein,

Wie das ich auch sol lutherisch sein,

Das mustu mir hie baß betagen,

Was lutherisch sein / von stücken sagen.

Ich bin al zeit ein crist gewesen

Vnd hab die ordenung nit gelesen;

Was lutherisch sei, das weiß ich nit;

Darumb sag mir das als damit.

Es müsten sein gar wunder sachen,

Ich hülffs euch alleßsamen machen.

Was ir wölt, wil ich vff erd,

Nur das mir euwer dochter werd.

Ich het an leib, gut zu genumen,

Möcht ich das kleinet vberkumen.

Ach got! wie süfftz ich nach der stund,

Das ich erküßt iren roten mund

Tusent mal von hertzen grund.

 

Der lutherisch orden.

 

So ich dich also willig find

Vnd deinen gunst zu meinem kind,

So wil ich dir bald geben ein,

Wie du müssest lutherisch sein.

Doch wil ichs in artickel schreiben,

Das es mög wol vermerckt bleiben

Beid von mannen vnd von weiben;

Das iederman da bei verstand,

Was wir für ein ordnung hand,

Das ieder wiß die lutherei

Dester baß zu halten frei.

Erstlich sol das werden betracht,

Das der babst werd gar veracht,

Den der tüffel hat erdacht,

Vnd die bischöff al verlacht

Mit allem priesterlichen stant;

Dan der tüffel sie erfant.

Der hat ir wesen zu gerist.

So ist der babst ein entencrist;

Dan die genß im tütschen land

Den babst ie nit erwölet hand.

Das er drei kronen tragen wil,

Er hat an einer nur zu vil.

Was er machet für gebot,

Der omechtig, lesterlich abgot,

Vnd sendt zu halten das heruß,

Der groß vnd schentlich priapus,

Das wöllen wir mit fiessen tretten

Vnd weder fasten / beichten / betten.

Sein recht, das wöln wir nit erkennen,

Mit einem grosen feüer verbrennen.

Zum andern thun wir auch des gleich

Dem keiser mit dem römischen reich,

Alle fürsten vnd alle stet,

Vnd was der keiser vmb sich het;

Was sie erkennen vnd gebieten,

Da sol ein ieder sich vor hieten.

Al gebot, die sie vnß machen,

Die sollen wir in al verlachen,

Vff erd nichtz halten, was sie sagen,

Vnd nit ein herlin darnach fragen.

Der cristlich glaub gibt vnß freiheit,

Zu erkennen hie kein oberkeit.

Wir sein im tauff al frei geboren,

Ee keiser / künig / fürsten woren.

Zum dritten, wer wil lutherisch sein,

Der acht der messen niendert kein.

Der tüffel hat die meß erdicht,

Vnd bessern vnß ein nadel nicht

Weder im leben noch im dot.

Eine iede meß ist ein abgot

Vnd ist ein luter büberei,

Die haut vnß ab zu ziehen frei,

Wider alle lutherei.

Die meß kan auch kein opffer sein,

Tregt nur eins testamentz schein;

Kein wasser gehört in kelch zum wein.

Nit anders beichten solt ir wellen

Dan ein gut gsel sein andern gsellen.

Firmung / ölung vnd die ee,

Ach legens in dem boden see,

Das wir sie sehen nimerme!

Wer gut lutherisch sein begert,

Von allen sacramenten kert,

Wie vnß der luther hat gelert.

Klöster vnd die kirchen brechen,

Der heiligen bild mit messern stechen,

Alle sacrament enteren,

Den nunnen ire klöster weren

Vnd die münch daruß zu treiben:

Das thü, wer lutherisch wöl bleiben.

Wer vff lutherisch predigen sol,

Der schelt die münch vnd pfaffen wol

Vnd hüppenbub auch iederman,

So sicht man, das er lutherisch kan

Vnd die warheit dapffer sagen.

Kein frid sol er mit iemans tragen.

Was die münch is haben thon,

Das bring er wider vff den plon

Vnd sag vil von ir vppigkeit,

Doch nichtz von irer erberkeit;

Das al ir treck in werd verwissen,

Den sie vff erd ie hon geschissen;

Den sol ein ieder rütlen schon,

Vff das er stincken werd daruon.

Was ie zu zwitracht was gerist,

Seit das der glaub vff gangen ist,

Mit grosem ernst was nider geleit

Von aller gemeinen cristenheit,

Das sol er wider herfür bringen.

Wee ist vnß mit fridsamen dingen.

Das ist der sin vnd vnser mut,

Die hend zu weschen in dem blut,

Din zugon biß vber die knei,

Das wer ein stoltze lutherei.

Die liegen solt er schon bliemen

Vnd doch der warheit stetz riemen,

Das wir allein die warheit sagen,

Sunst alle welt lügin feil tragen.

Wan wir dan schon auch lügen drein,

So muß es dannocht warheit sein

Vnd das ewangelium,

Ja wer es schon ein bubentrum!

Doch solt ir schweigen allesant,

Das wir ein buntschu bei vnß hant,

Der pfaffen güter al verbeuten

In schneller eil bei vnsern zeiten.

Da würt vnß golt mit sampt dem gelt;

Der pfaffengaß solchs nit gefelt.

Wan wir die bischöff hon gedempt

Vnd ir güter hon verschlempt,

So würt es an die stet erst gon,

Der kauffman muß sich bucken lon,

Als wir zu prag hon auch gethon,

Da wir erschlagen hon den rat,

Genumen, was der kauffman hat,

Als geblindert, vff geriben,

Das nit ein löffelkorb ist bliben.

Doch wil ichs in der sum als sagen

Vnd zun orten zamen schlagen,

Dan das wir noch im hertzen tragen.

Das ist der recht grol, ist gewiß,

Der dem die augen beid vß biß:

Wer me gutz hat dan wir,

Ist vnser meinung vnd begir,

Das selb zu nemen als vnd als

Vnd in greiffen bei dem hals,

Vß seinem gut ein sackman machen,

Die huser reissen mit den dachen,

Das vom feüer die balcken krachen;

Das sein alsampt lutherische sachen.

Vnd sei mir das ietzund das end,

Das dise ordnung gar vollend,

Alle ding zu keren umb,

Dan ist das ewangelium

Gar volkumen mit seim orden.

Also sein wir al lutherisch worden.

Wer sein augen hat verkert,

Vom rad zum galgen vßhin fert,

Geschissen hat in tauff ein kind,

Der selb ist vnsers bunds ein fründ.

Mertzenkinder seinds genant.

Das ist der lutherisch stant,

Den wir zu halten im willen hand.

Da darffs nit vil zu metten gon

Oder tagzeit singen lon.

Nun hab ichs, murnar, dir geseit,

Was vnser orden vu im treit.

Wiltu nach diser regel leben,

So wil ich dir mein dochter geben,

Nun merck das wol vnd antwurt eben.

 

Murner.

 

Botz leicham, das sein fröliche mer!

Der orden ist mir nit zuschwer.

Sein die artickel euwer orden,

So wer ich lengst ein apt din worden;

Ee das ich wüßt vom luther zusagen,

Hab ich den orden gedultig tragen.

Darumb nim ich den orden an,

Den ich vor auch getragen han.

Het ich die meinung gewüßt vorab,

Ich het mich nit gesperret drab.

Ich meint, wan einer lutherisch würd,

Der müst tragen ein schwere bürd

Vnd der apostlen leben fieren

Vnd nit den grosen buntschu schmieren,

Müst wie sant peter barfuß gon

Vnd ewangelisch predigen schon,

Nichtz dan luter warheit sagen

Vnd schiltlüß in dem busen tragen,

Ein solchen starcken glauben han,

Der gar kein gut werck nimet an,

Vnd müst sein leben bessern zwar,

Nach cristus leren leben gar

Vnd tragen ein ruch herin kleit

In aller zucht vnd geistlicheit.

So aber das die meinung ist,

Das man liegen sol mit list

Vnd dannocht sich der warheit riemen,

Böse stück mit cristo bliemen,

Die stifft vnd klöster keren vmb,

Als sagt das ewangelium,

Auch cristlich freiheit wenden für,

Küssen mich vnd stelen mir,

Wolten gern das mein berauben

Mit grosem / starckem / dickem glauben

Vnd ein grosen buntschu wecken,

Vnd doch mit geistlicheit bedecken,

Zögen mir ein kleinen floch,

Vnd lauffen sie den ochsen noch,

Vnd halten für gen köln zu gon,

Vnd lauffen sie gen babilon:

O das ist mir ein eben ding

Vnd zu halten gar gering!

Es hat, mein luther, gar kein gespan;

Den orden nim ich dapffer an.

Das mir nur werd die dochter dein,

Wil ich der best im orden sein,

Vnd solt der tüffel schlagen drein!

Darumb züch ab gantz wol bedacht,

Die brutlaufft ist schon hie gemacht.

Hie ist mein wil vnd als mein gemiet,

Fleisch vnd bein mit allem bliet

Nach deiner schönen dochter wiet.

Laß mir sie an ein fenster ston

In der nacht bei hellem mon,

So wil ich ir hoffieren schon.

 

Luther.

 

O Murner, lieber dochterman,

Ich sihe dich für gescheider an,

Dan das du das verstandest nit,

Das ein schalck hie lauffet mit.

Was bistu doch für ein iurist,

Vnd hast die regel nit gewist,

Das vil me ligt an der dat,

Dan wie man das geredet hat!

Wort sein wort, der dat nim acht!

Zum ersten vnser leben betracht.

Sichstu dan einen bessern sich,

Der mir nachfolgt vnd hört mich,

Darumb mit tugent zier sein leben:

Ein heßnen keß wil ich dir geben.

Nim deren leben eben acht,

Die sich doch lutherisch hon gemacht,

So würdstu mit den augen schawen,

Das sie nit künnen gantz verdawen

Den buntschu, den sie hon verschluckt

Mit leder rincken, gar verzuckt.

Noch schreiens mort in heiligkeit,

Hie ewangelische freiheit,

Hie süssen ewangelischen wein,

Der laufft als muscateller ein!

So ir der dochter hoffieren wöllen,

Ich wil dirs an ein fenster stellen.

Da selbst lug dein heil, da schaff

Vnd mach dich hurtig wie ein aff.

 

 

wie der murnar des luthers dochter hoffieret.

Ach mein liebste adelheit,

Lugt das die luten sein bereit!

Wir wöln hoffieren bei dem mon

Vnd heimlich zusamen ston.

Vff einer seiten solt ir zwinken,

So wil ich mich zu singen schicken.

Das selbig alles gar nichtz schat,

Das euwer lut sin seiten hat,

Wir wöln me mit einr seiten brumen,

Dan schlüg man sechs vnd zwentzig trumen.

Nun schlagen dapffer zu den dingen,

So wil ich das Sparnößly singen.

 

Saphicum.

 

Adlich ist sy,

Von sinnen fry,

Sparnößly!

Vnd tugendtrich,

Berd hoffelich,

Sparnößly!

Redgebig schon,

Leibs wol gethon,

Sparnößly!

In meinem hertzen.

 

Die tusent schon

Kan ynher gon,

Sparnößly!

Wie man im kat

Vff holtzschu gat.

Sparnößly!

Vnd höflich drit,

Bescheißt sich nit,

Sparnößlin!

Wie pfawen schwantzen.

 

Seht, wir sie stot,

Ir mündlin rot,

Sparnößly!

Am fensterbret

Gelechlet het,

Sparnößlin!

Vnd schmutzlet fein

An mones schein,

Sparnößly!

Am fenster oben.

 

Ir edler geist,

Wie ruben fleisch,

Sparnößly!

Vnd schmackt so wol

Wie pfaffen kol,

Sparnößly!

Als kotfleisch thut,

Ir edler mut,

Sparnößlin!

Wie brone rüben.

 


wie die brutlaufft mit freiden gehalten ward.

 

Luther.

 

Nvn, lieber murner, guter frindt

Vnd dochterman meins lieben kind,

Ich wünsch dir glück vnd selikeit!

Got wöl euch behüten alle beid

Vor allem vnfal vnd vor leid!

Der behüt euch beid in allen sachen,

Das ir vil hübscher kinder machen

Vnd sehen euwere kinder furt

Lange zeit in die fierd geburt!

So du nun auch bist lutherisch worden

Vnd vnserm vnd eelichen orden,

Vnd wir die ee warlich nit hent

Noch halten für ein sacrament –

Dan sie von got kein zeichen hat

Vnß gegeben oder gnadt,

Vnd auch die heiden eelich sind,

Des gleich von anfang ich find,

Ja diser welt al menschen hant

Gebaret in eelichem stant;

Darumb im nüwen testament

Es nit mag sein ein sacrament –

Dörfft ir auch nit zu kirchen gon

Oder euch einweihen lon.

Got weicht ee lüt, der pfaff thutz nit.

Bereiten hochzeit die damit,

Das wir zu disch mit freiden essen

Vnd alles vnsers leids vergessen.

Ich hab al pfaffen frawen geladen,

Die werden kumen vnß on schaden.

Darzu die pfaffen werden kumen,

Die da hon weiber genumen,

Her Andres auch von karlestat,

Der auch ein weib genumen hat.

Die halt im glauben, hör ich sagen,

Wie langer pfeffer döwt im magen,

Sie seh nöt vmbsich, vberzwerg;

Doch vff der schul zu wittenberg,

Ob sie sehe ein studenten an,

Lieber vff dem marckt vmb gan

Dan den andern, was ligt dran?

Es ist dem leyen nit vergessen.

Ja würden sie auch mit vnß essen,

Als wir villeicht in auch hon thon,

So ist vnß erst bezalt der lon.

Auch alle beginen lad ich her,

Dan ir regel ist in zu schwer;

Al klosterfrawen auch damit,

Die in den klöstern bleiben nit

Vnd wöllen sich auch bucken lon,

Die lad ich al hieher zu ston,

Darzu mit aller geistlicheit,

Die von in werffen ires kleit.

Darumb, mein liebster dochterman,

Du würst ein grose wirtschafft han,

Koch nur gnug, richt dapffer an.

 

Murner.

 

Sein mir got wilkum her, ir frumen,

Al die mir zu eren sein kumen!

Sein noch ein mal got wilkum schon,

Das ir mich haben nit verlon

Vnd sein mir kumen zu den freiden!

Wir wöllen nit von hinnen scheiden,

Dan halten vor ein guten mut,

Als man dan vff der hochzeit thut.

Trincken dapffer, schencken ein!

Hie sol kein mangel sein an wein.

Kost vnd was man essen sol,

Ist vberfluß vnd alles vol.

Got seis gelobt, freuwt euch darab,

Das ich die stund erlebet hab,

Das wir nunnen / münch vnd pfaffen

Das fürtuch mögen vbergaffen;

Ich mein das selbig fürtuch schon,

Das alle ding macht vndergon

Vnd kans darzu wider vff richten,

Als verwurren wider richten.

Mir dorfftens vor nit sehen an,

Wie wol wir ietz selb spinnen dran.

Juh heya ho, wir münch vnd nunnen

Hon das fürtuch schon gewunnen

Vnd dörffen ietz auch weiber nemen,

Des wir vorhin vnß musten schemen.

Jetz ists aber zu den eren,

Nun danck got meins schwehers leren,

Der dise sach hat gefangen an,

Das widerbracht vnß vff den plan,

Vnd wir eefrawen mögen han.

Der krufftloß babst Calixtas,

Der vnß beraubt vor mal das,

Hat vnß genumen grose freid,

Die gretlin vnder dem fürtuch treit.

Was nutzt vnß die ful küscheit?

Vil besser ists zu bet bereit.

Nun eßt vnd trincken, lieben frindt,

Zu freiden hie des luthers kindt,

Zun eren die der edlen kron!

Es muß als sampt mit freid zergon,

Ich wil euch hie kein mangel lon.

Eßt den pfeffer, er ist gut;

Macht schmutzig finger! verdenblut!

Es ist nit schlecht gewurtz furwar,

Von calicuten kam sie har.

 

Luther.

 

Ach lieber sun, alle ding ston wol,

Wie das vff einer brutlaufft sol.

Es nimpt sie aber alle wunder

Von dem schwartzen pfeffer besunder,

Das er also ist verdeckt,

Vnd wissen nit, was dinen steckt.

Wan sie das beissen / hon im sin,

So hangt es in den zenen din,

Vnd mögens weder brechen, beissen,

Noch mit den zenen auch zerreissen.

Es ist doch weder fleisch noch krut;

Ich halt, es sei ein tüffels hut.

Es ist wol also zeh im mund,

Das niemans das zerküwen kund.

Sie hons, wie storcken, gschluckt hinab,

Das ich ein wunder hab darab.

 

Murner.

 

Ha ha! habt ir versucht die speiß,

Ein brüch verschluckt in mandelreiß?

So bin ich ietz gerochen wol,

Das ir vff disem grosen mol

Die selbig bruch gefressen hant,

Die ir mir doch in allem lant

Vff ein buch hon trucken lon

Vnd zun henden geben schon.

Der pfeffer sol mich rüwen nit,

Noch das gewürtz als sampt damit,

Das nur die bruch gefressen ist,

Dan sie ist billich zu gerist

Diser gemein vnd diser rot,

Die mit der bruch mich hon verspot.

Ich wüßt wol, ich würds nit vergessen,

Ir müsten bruch vnd bendel fressen.

wie vff des murners hochzeit gedantzet ward.

 

Murner.

 

Wer meiner kost gegessen hat,

Vff das sie im dest minder schat,

Der üb sich hie mit dantzen vil,

Dan ich ein spilfraw setzen wil,

Die me vff einer seiten greifft,

Dan des keisers spilman pfeifft.

Es ward kein meister nie so gut,

Der adelheiten das vor thut,

Vff einer seiten machen mut.

 

Luther.

 

Mein lieber murner, fahe das an,

So wöllen wir dan hernach gan

Vnd frölich sein zu allen dingen,

Dapffer lauffen, weidlich springen.

Nim mein dochter vnd far hin!

Der erst dantz ist warlich din.

Doch zühe dein kut ab, das du bist

Zu dem dantzen baß gerist.

Ich hab doch auch mein kut hin geleit,

Zu dantzen hindert münichs kleit.

 

Murner.

 

Ich weiß nit, ob ichs wagen darff,

Die prediger sein mir ietz zu scharf.

Ich hab vor me zu brutlauff dantzt

Vnd den kochersperger geschwantzt,

Darzu den grosen dran ran ran,

Den ich frölich springen kan.

Bald hon sie sich geergert dran,

Vnd ist bald vff der kantzel gewesen,

Der mir leuiten hat gelesen:

Münch, du solt gar nit dantzen,

So offenlich vmbher schwantzen.

Dein orden wils nit leiden,

Zu lauffen mit den weiben.

Ich muß dich warlich straffen

Vnd dir das selbig sagen,

Es wil dir nit gebüren;

Es sein weltliche sachen,

Die dir nit zu gehören,

Ich wil dich trüwlich warnen!

Vt quid vides festucam in oculo fratris tui

et trabem in oculo tuo non cernis? stulte!

Solt ich den dantz dan fahen an,

So brecht ich wider vff den blan,

Das vor hin gantz vergessen wer,

Vnd würd mich wider schelten er

Mit so vil en vnd so vil en,

Das würd mich vbel schmirtzen den.

Die kut abziehen wer mir schand

In der stat vnd vff dem land.

Du hast die dein gezogen ab,

Das mancher sich hat ergert drab,

Vnd sol mir ein exempel sein,

Das ich mein kut nit würff dahein.

 

Luther.

 

Ich muß doch lachen, vff mein eid,

Das dir das dantzen hat erleid

Ein prediger vff der cantzel ston,

Der nur gepredigt hat daruon.

Er hat villeicht sunst nichtz gestudiert,

Die nacht daruor gerumpliert

Vnd selbs villeicht ein dantz gefiert!

Er hat nit al zeit seidin gespunnen,

Wie fast er haßt die münch vnd nunnen.

Laß dich das schwetzen hindern nit,

Far hin / far hin hoflicher drit!

Der kutten halb hatz gar kein span.

Laß den tüffel allen stan;

Du weist doch wol, das alle orden

Vom tüffel sein erdichtet worden.

 

 

Murner.

 

Mvß es dan ie gerumplet sein,

So far doch her, mein ketterlein!

Schlag vff / schlag vff, liebe adelheit,

Vnd mach vnß mit der luten freidt!

Kum her, du schön vnd wol geboren,

Ich dantz mit dir den denteloren

Vnd geb vmbs predigen nit ein heller,

Den paduaner / westerweller.

Es ist so gut ind hel gesprungen,

Als mit rütchen drein gerungen.

wie der murner des luthers dochter vß schlug /darumb das sie den erbgrindt het.

 

Murner.

 

Wol vff! nun an! du tusent schon!

Wir wöllen ietz zu bet hin gon

Vnd dises dantzen lassen ston.

Sie werden lang bei dem wein bleiben,

Ee sie die bruch gar abhin treiben;

Sie hon noch lang zu schlucken dran,

Mit wein zu flössen abhin gan.

Wir beide wöllen gon zu bet,

Wie das die ee dan vff ir het.

Leg du dich nider, schüh nit drab,

Den schleier thu vom haupt herab,

Du darfst dich ietz vor mir nit schamen,

Wir müsen doch zum letsten zamen.

 

Des luthers dochter.

 

Ach liebster hußwirt, lieber man!

Woltstu mirs nit für vbel han,

Ich wolt dir etwas offenbaren,

Das nie kein mensch ie mocht erfaren.

Hör, lieber man, mein höchster frindt.

Vnd schüh nit drab, ich hab den grindt,

Drithalb finger dick fürwar,

Mir ist gebachen drein das har;

Das ich allein dir offenbar.

Das du das selb nit weiter sagst,

Vß gebst von mir vnd iemans klagst!

Wan ich dir sunst holdselig bin,

So schlag den grind dir vß dem sin

Vnd bring mich nit der welt zu spot;

Bit ich dich vmb den werden got.

 

Murner.

 

Wol vß! in tusent tüffel namen,

Die vnß hie beid ie trugen zamen,

Du öde münchßhur oder sack,

Wol vß! das dich der dunner schlack!

Bistu des luthers schönes kindt

Vnd hast ein solchen wiesten grindt,

Das die kamer stinckt daruon,

Vnd darfst mir auch zu bet her gon?

Wol vß / wol vß! mach dich hin fer,

Das ich dich sehe nimermer!

Wa ich dich find, muß ich dirs sagen,

Ich wolt al lenden dir abschlagen.

Du öder wust, murmeierin,

Du grintbutz, nim dirs nit in sin,

Dein lebtag an mein seit zu ligen,

Leg dich zun suwen in die stigen!

 

Luther.

 

Sag an, Murnar, was machstu da,

Das du mein dochter schlecht also

Vnd treibst sie also schentlich vß

Mit streichen, schelten vß dem huß?

Man hat mich vor gewarnt vor dir,

Ein solchen lon würdstu geben mir.

Du hast geschent al mein fründ,

Die mir zun eren kumen sind,

Ein bruch im pfeffer gen zu essen;

Ich mein, der tüffel hab dich besessen;

Jetz schlechstu mir mein kind hindan

Vor aller welt vnd iederman.

 

Murner.

 

Laß mich mit lieb, das rat ich dir,

Vnd halt mir nit dein dochter für,

Ich würd sunst sein dein ewig findt.

Der vnflat hat doch solchen grindt,

Wer das nur schmackt, das im geschwindt.

Der tüffel hol dich mit dem kindt!

So hastu gelernet auch noch me,

Kein sacrament sol sein die ee.

Ist es dan kein sacrament,

So hab ich dich doch nit geschent.

Sich mögen huren, buben scheiden,

Wan das gefellet inen beiden.

Wan mich das sacrament nit bindt,

So schiß ich dir wol vff dein kindt.

Der wüste wust hat doch den grindt

Dicker, dan ein suw hat spindt,

Ja dicker, dan ein mor hat speck:

Nim den wust, heb dich hinweg!

wie der luther on alle sacrament sterben wil.

 

Luther.

 

O Murner mein, die stund ist kumen,

Das ich mein tag hab ein genumen!

Hie endt sich gotz barmhertzikeit,

Sein rechtlichs vrteil ist bereit.

Meins lebens ist nit me vff erden.

Es muß ietzund gestorben werden.

Das aller grusampst ist der dot,

Menschlichem gschlecht die gröste not.

So ich mich nun entsetz darab.

Wa ich dich ie erzürnet hab,

Ist mein höchste bit an dich,

Mir das verzeihen gnedigklich;

Darzu an meinem letsten end

Mit deinem trost nit von mir wend.

Des bit ich got im himelreich,

Das er dir solchs mit lon vergleich.

 

Murner.

 

Wer ist vff erden, der nit hat

Mitleiden, so es vbel gat?

So nun dir kumpt dy letste not,

Vnd dich dein geist vf erd verlot,

So verzeihe dir auch got!

Vnd ich verzeihe dirs alles sandt,

Was ir nur ie begangen handt,

Das selbig als verzigen ist

Durch den lieben reichen crist,

Das er mir auch mein sünd verzeihe

Vnd vätterliche gnad verleihe.

So du aber begerst damit,

Das ich in trost verlaß dich nit,

So sei meins trosts der anefang,

Dich zu sumen hie nit lang.

Dein sünd zu beichten rat ich dir,

Es kumpt dir wol ia, folgstu mir.

Du hast ein widerwertigkeit

Gerüstet vff der cristenheit;

Das laß dir sein von hertzen leidt!

So rat ich dir zum andern mol,

Dich vff den weg zu speisen wol

Mit dem heiligen sacrament,

Das got dir geb ein seligs endt

Dir günnen wöl das himelbrot

Zu stür vnd hilff vß aller not.

Zum dritten lug vnd selbs erwöl

Das sacrament vnd heiligs öl,

Das du in krafft der dreier ding

Von hinnen farest leicht vnd ring.

Kein andern trost kan ich dir geben

Am letsten end in disem leben,

Vnd weitern trost erwart von got,

Den er dir geb nach diser not.

 

Luther.

 

Got wöl dir dancken ewigklich,

Das du in dem erleichtrest mich

Vnd al mein vbeldat laßt ligen,

Ja dir gethon hast gar verzigen.

Das ich sol aber beichten mit,

Thu ich vff diser erden nit.

Die pfaffen, den man beichtet hie,

Die hat doch got erstifftet nie;

Irem priesterthum der tüffel hat

Vff diser erden geben stat,

Der selb hat es auch als erdicht,

Darumb ich inen beichte nicht.

Doch wil ich got mein sünd veriehen,

Der würt mir sie wol vbersehen,

Wan sie mir sein von hertzen leid,

Durch sein gruntloß barmhertzigkeit.

Das heilig brot vnd sacrament,

Das wil ich nit an meinem ent,

Das euwere priester geopffert hent;

Dan ich haltz nur für ein testament.

Die ölung, die du mir wilt geben,

Die nim ich nit / dan merck mich eben,

Das ist kein sacrament fürwar

Jetz diser seit vnd was nit vor.

Der pfaffen geit vnd wucherei,

Die hon die ding erstifftet frei,

Vff das in iren sechel kum

Alle güter vmb vndumb;

So machen sie kein menschen frum.

 

Murner.

 

Es gilt warlich nit disputieren,

Von sacramenten reden fieren!

Der dot ist hie, gib kurtzen bscheidt:

Ist es dir von hertzen leit

Die vffrur in der cristenheit

Vnd zwitracht, die du hast gemacht?

Sprich ia vnd nein, hie kurtz bedacht!

Wiltu dan beichten zu dem dot,

Begerst das sacramentisch brot

Vnd die ölung auch darzu,

So wil ich lugen, das ichs thu,

Darin die gemein cristenheit

Ir hoffnung setzt vnd seligkeit,

Als von cristo selbs erstifft

Lut der heiligen gotz geschrifft.

Woltstu die selben nit erkennen

Vnd schiedst on die sacrament von dennen,

Vnd meinst, du woltst ir nit bedörffen,

Ich wolt dich in ein scheißhuß werffen

Vnd mit luter dreck begraben,

Da andere keiben ligen vergraben.

Das möcht ich thun mit billicheit,

So dir dein sünd nit weren leit;

Vorab, das du die sacrament

Hast ab gethon, darzu geschent,

Darin wir vnser hoffnung hent.

Doch rieff die muter gottes an,

Das sie dir wöl ietzund bei stan;

Es wil doch an ein scheiden gan.

 

Luther.

 

Kvrtz ab, ich scheid von diser welt!

Der sacrament mir keins gefelt,

Die du mir oben hast erzelt,

Ich halt nichtz druff vnd wil ir nit.

Mariam auch darzu nit bit.

Sie ist ein mensch, als andere sint,

Ob sie schon auch ist gottes frint,

Als andere heiligen alle sant.

Was künnen sie mir thun beistant?

Ich ken kein heiligen me dan got;

Daruff nim ich ietzund mein dot.

Nim, her, mein seel in diser not!

Alde, far hin, du öde welt,

Bei got erhoff ich widergelt!

 

Murner.

 

Es muß billich gescheiden werden,

Wie ein mensch hie lebt vff erden.

Der luther hat kein andere freit,

Dan die fridsam cristenheit

In ein solchen zwitracht bringen.

Nun hat er lon der bösen dingen!

Als ins scheißhuß mit dem man,

Der kein sacrament wil han

Vnd fart vngleubig hie von dan!

Ins scheißhuß hört ein solcher keib,

Dem nie kein boßheit vber bleib.

wie dem luther sein leibfal mit einem katzen geschrei begangen würt.

 

Des luthers leren zögt mir an,

Wie das die meß kein frucht sol han

In dem dot vnd in dem leben

Vnd helff im fegfeür nit da neben.

Allein hilfft sie dem, der sie halt;

Dan sie hab sunst gantz kein gewalt

Vnd sei kein gut werck auch darzu,

Darzu on nütz, das man sie thu.

Sie sei allein ein testament.

Wie fast sie die opffern went,

Vnd sie doch ist kein opffer nit,

So helff sie auch niemans damit.

Es sei als sampt ein buben dant,

Das sie die doten begangen hant,

Vff iren seckel zu gerist,

Was iartag vnd der leibfal ist,

Sibenden / dreissigst sei ein list.

Darumb kan ichs nit baß ermessen.

Meins schwehers wil ich nit vergessen,

In seinem dot in lon besingen,

Alle katzen zamen bringen.

So sie mich hon zur katzen gmacht,

So hon die menschen mein kein acht

Vnd kerten sich an katzen nit.

Wan ich sie schon hoch darumb bit,

Vff meins schwehers leibfal gon,

Bei katzen würden sie nit ston

Vnd würden mich zun eren lon;

Das wer mir dan ein grose schand

In der stat vnd vu dem land.

Darumb, ir katzen, kumpt her springen,

Wir wöllen hie ein leibfal singen,

Das allen katzen rum würt bringen.

Wan ich anfah, so singt mir noch,

Vnd lugen, singen nit zu hoch;

Halten guten melodey,

Das es nit werd ein katzen geschrey.

Kumpt ir katzen, schwartz vnd grauw,

Vnd singen mauw vnd aber mauw.

Mauw / mauw / singen har

Der murmauw vnd der murnar,

Meuwe / meuwe / der tenor,

Mauw vnd mauw der baß fürwor.

Wan ich nit ein katze wer,

Wie künt ich also mauwen her?

Ich kan ietzunder erst erkennen,

Warumb sie mich den murmauw nennen,

Das ich kan also mauwen schon,

Mein schweher hie besingen lon,

Mit katzen im das leibfal begon.

Weren kein katzen hie damit,

Der luther würd begangen nit.

Darnach er hat im leben gerungen,

Also würt er im dot besungen.

Warlichen, wie die grebnis ist,

Also ist auch das gesang gerist;

Darnach er lang gefochten hat,

Das hat im dot hie funden stat.

wie der groß nar kranck ist, vnd in der murner tröstet.

 

Murner.

 

Ach got im himelreich der not!

Mein liebster vetter ligt am dot

Vnd ist fast kranck, als man mir seit;

Wan er mir stürb, es wer mir leid.

Er was vff erden mein höchste freid

So bald der nar mir gat zu grund,

So hab ich nimer frölich stund.

Ich wil in suchen als ein frünt,

Ob ich im tröstlich helffen künt.

Mein lieber vetter, grüß dich got!

Wie gat es dir / was ist dir not?

Was glust dich doch / was wiltu hon?

Sag mirs, ich wil dich nimer lon.

Solt es mich tusent guldin gestan,

So wil ichs alles wenden an.

 

Nar.

 

Jetz sihe ich, das du bist ein frind,

So ich dich in mein nöten find.

Das sein die besten fründ vff erden,

Die in nöten funden werden.

Du hast mich also hart beschworen

Vmb den kopff vnd vmb die oren

Mit so grusamlichen worten,

An meinem leib an allen orten,

Er sucht so eigentlich mein glider,

Das ich sein bin erlegen nider.

Ich muß sein sterben warlich an

Vnd bin ein vnbehilflich man.

Ich kan mich weder heben, legen

Vnd nit ein glid am leib me regen.

Ach, bestel mir doch ein starcke begein,

Doch das sie müß ein iunckfraw sein;

Nit so ich wen, sie hietet mir,

Das sie duß bült vor der thür.

 

Murner.

 

Ach vetter, das sein dorechte wort

Vnd hören nit an dises ort.

Du solt deiner selen heil betrachten

Vnd irer iunckfrawschafft nit achten.

Sie sein doch iunckfrawen al zwar,

Das felet dir nit vmb ein har.

Sie hon doch die drei glüpten thon

Vnd halten ire küschen schon,

Ir hat nie kein dar wider gethon.

Darumb wil ich dir ein bestellen.

Vnd welche du wilt vß in erwelen,

Die sol dich heben, legen nider

Vnd vff erheben, setzen wider.

 

Nar.

 

Es gefelt mir wol, such ein begein,

Doch das sie müß ein iunckfraw sein,

Bei got vnd heilgen, ich scheiß sunst drein.

 

Murner.

 

Werestu mir ietz nit bekant

Für ein narren vnd verwant,

So wolt ich von dir sein gerant.

Ich bit dich doch, nun hör mich wol,

Ich wil dirs sagen noch ein mol,

Das sie warlich al iunckfrawen sind,

Die lieben, küschen, reinen kind.

Wie wol ir etlich hon den grind,

Das schat in an der küscheit nyt,

Dan küscheit in dem hertzen lyt.

 

Nar.

 

Dv truwest in wol, mein lieber frind!

Darumb das sie deins ordens sind.

Ich sihe wol, das die iungen schon

In die pfaffen heuser gon

Vnd wöchliche holen ire mol;

Ich gedenck, bei got, man gerb sie wol.

Der pfaff ist iung vnd die begyn;

Warumb lon sie kein alten yn?

Die müsen heim beschlossen sein.

Darnach sein erlich burger mer,

Die allein vmb gottes eer

Die iungen laden auch zu gast;

Ich lob es wol vnd doch nit fast,

Dan sie kein eelich frawen haben.

Ich denck, das sie die beginen schaben.

Solcher malzeit hon sie vil.

Doch wan man sie zun krancken wil,

So krimen sie sich wie ein schlang,

Dan sie nit gern thun disen gang.

Die krancken mögen nit me gerben,

Darumb sie lassen sie verderben.

Wer es aber zu eim gesunten,

Gar bald sie sich dar schicken kunten

Vnd des guten weinlins trincken,

Das sie singen wie die fincken

Vnd mit den öglin lieblich wincken.

Das dient nit zu der iunckfrawschafft,

Vnd wan mans briet, es geb kein safft.

 

Murner.

 

Ach got, du ligst da in dem bet

Vnd treibst ein solch vnnützlich red;

Du bist so schwach, daz du wilt sterben,

Vnd sagst noch von beginen gerben,

Vnd wie man schabet in die hüt!

Das dienet zu dem sterben nüt.

Doch so du hast ein argen won

Darumb, das sie zun pfaffen gon

Vnd zu manchem reichen man,

Der kein eelich fraw kan han,

Nur den iungen gibt ein mol,

Die alten gibt dem tüffel zol,

Es müß ein hincken sein da hinder,

Vnd sein doch warlich frume kinder.

Doch das du laßst die fantasei

An deinem dot, die gaucklerei,

So wil ich dir ein iunckfraw geben,

Die dein wartet, hietet eben.

Ich weiß, das sie ein iunckfraw ist

Vnd ir an küscheit nichtz gebrist.

Sie ist alt acht vnd sibtzig iar,

Ein iunckfraw dannocht, das ist war.

 

Nar.

 

Ist sie so lang ein iunckfraw gsein

Vnd darzu auch ia ein begein,

So hat sie freilich gehabt kein mol

Bei burgern vnd bei pfaffen kol.

Ach lieber vetter, sag on scham,

Wer ist sie doch / wie leißt ir nam?

 

Murner.

 

Jvnckfraw hebnegel heißt die schon,

Junckfraw on allen argen won,

Vnd kan an einem krucklin gon.

Sie ist wol in eim heer gewesen,

Doch ist sie vor in allen genesen

Vnd hat ir iunckfrawschafft behalten

Vor den iungen vnd den alten.

Sie ist ein iunckfraw in der geburt,

Wie wol sie offt gescholten wurt,

Sie sei auch vnder den gebern gesein

Vnd trinck gern guten kielen wein.

 

Nar.

 

O We! vnd o we! ich wil ir nit!

Ach laß sie duß, das ist mein bit!

Es ist ein vnfridsames weib,

Der tüffel steckt ir in dem leib.

Wa sie ist, kumpt niemans fürt;

Ich mein, das sie die welt verwürt.

Sie greinet, grannet wie die schwein,

Die gern am gatter weren ein.

Als bald sie kumpt ins nunnen huß,

So ist dem frid der boden vß;

Ach lieber vetter, laß sie duß!

Sie heißt die andern huren al

Vnd ist ein solche böse gal

Vnd riempt sich irer iunckfrawschafft,

Die doch nit geb ein quintlin safft.

Sie ist auch worden lutherisch fein,

Die alte zierlich keiserein,

Vnd hat eim lutherischen pfaffen

Einen langen rock geschaffen,

Den sie erbetlet hat

Allenthalben in der stat,

Das er solt al beginen schedigen,

Von irer iunckfrawschafft solt predigen,

Vnd ir leib so gantz noch wer,

Wie ein fischer berren her.

Ich wil ir nit, noch kein begin!

Alde / alde, ich far da hin!

Laß dir mein leib befolhen sin!

 

Murner.

 

Nvn gnad dir got, mein liebster frünt,

Ich far, da andere narren sint.

wie der groß nar mit allen eren zu der erden bestediget ward.

 

Es sol al welt vnd iederman

Zu leid vnd zu der folgen gan,

Wan ein erenman hie stirbt,

Der hie nach ampt vnd eren wirbt.

Tugent sol hie hon den lon,

Von got empfangen werden schon.

Darumb ich bit ietz alle fründ,

Die dem narren verfründet sind,

Das sie den helffen mir vergraben;

Wer den narren lieb wil haben,

Vnd wer auch selber ist ein nar,

Oder nerrische bossen dar

Reissen mit seiner eignen hant,

Der selb her zu dem narren stant.

Al die dem narren sein verwant

Vnd mit arbeit vnd mit mie

Am narren hon gesogen hie,

Vmb gefaren mit dem narren,

In der keltin vmbher karren

Vnd sein erfroren in dem schne,

Wie thet der nar in also we!

Wie fast die roß die arbeit daten,

Noch halffens dem narren von staten.

Ir ieder trug sein narren dar,

Etlich zwentzig, dreissig iar,

Mit narren kamen geschlittet har

In den haupten, in der hüt,

Vnd schat der nar inen dannocht nüt.

Hon sie gespeißt von iungen tagen,

Vnd müsen in noch lenger tragen,

Geistlich / weltlich, allesamen,

Des narren sol sich keiner schamen.

Ach helffen in zur erden besteten,

Dan ir des gleichen auch gern heten!

Wan dan ir narren fart daruon,

So würt man euch zur folgen gon.

Wer hie nit wil zur grebnis ston,

Der muß ein luter kuntschafft hon

Vnd brieff vnd sigel legen yn,

Das er kein nar wöl nimer syn

Vnd vor auch nie gewesen sei;

Dan ist er diser folgen frei.

Doch nemen wir kein siglen an,

Dan das der luther selb hat gthan;

Dan wir vnß das zu im versehen,

Er werd mit siglen nimer gehen,

Langsam kumen, wol behören,

Wer des narren sich wil wören.

Wer sich des nit erweren kan,

Der sol zu des narren folgen gan.

Er hat vnß doch ein freid gemacht,

Das mancher hat sein bauch zerlacht.

Darumb ein ieder freiden hab,

Sein vettern tragen helff zu grab,

Vnd sprech mit groser innigkeit:

Nun geb dir got die ewig freit

Vnd wöl dir auch den himel geben,

Darin die grösten narren leben.

wie vmb des großen narren erb ein zanck vnd kriegen ward.

 

Nvn hören al des narren frünt,

Die im am nechsten verwant sint:

Ick sag euch allen vnuerholen,

Er hat mir seine gieter beuolhen,

Das ich sol testamentarien sein,

Sein gut vß teilen schon vnd fein.

Wer im am nechsten verfründet wer,

Sein erbfal sol erlangen eer.

Doch ist es als versiglet schon,

Wie er mir das selb hat verlon.

Der luther meint, er erb da wol,

Als ein nechster fründ dan sol;

Dan er hab sich gar wol erzeigt,

Wie er dem narren sei geneigt

Vnd schlag im nach in aller art,

Zum narren gehören nichtz gespart.

Sein büchlin zögens vnß wol an,

Das er auch redlich narren kan,

Vnd meint, er sei der nechste frünt,

Vil neher, dan al ander sint.

Nun kumpt der karsthanß auch zu mir

Vnd halt mir auch sein büchlin für

Vnd spricht, es sei so wol gemacht,

Das alle welt des hab gelacht,

Vnd sei din aller welt bekant,

Das er am nechsten sei verwant.

So kumpt der buer auch mit dem schlegel

Vnd luthers hanß mit seinem kegel,

Darzu mit inen der studens,

Der in der karsthanß briet die gens.

So kumpt der vnflat mit dem drachen

Vnd wil sich auch ein fründ hie machen;

Darzu der dichter auch da neben,

Der wider mich das crütz hat geben,

Als fieret ich des türcken leben.

Die wöllen al hie erben sein

Vnd zögen mir das an ein schein,

Schöne büchlin, ein narren dant,

Die sie mir geschriben hant,

Damit dem narren sein verwant

Am nechsten ort, am nechsten glid;

Ein ieder meint, es fel im nit.

So wil ich geben meinen rat:

So ieder mut zu erben hat,

Vnd ist das erb ein schlechte hab,

Nichtz anders dan ein narrenkab,

So schlagen euch darumb mit gewalt!

Wem das erb da heim hin falt

Vnd der sterckst im schlagen ist,

Dem sei die narrenkap gerist,

Der nem sie heim vnd ner sich wol

Vnd bruch die kappen, wie er sol.

Doch wan das recht solt für sich gon,

Solt ich die kap für allen hon,

Dan mir dis buch hie kuntschafft git,

Ein fründ zu sein des nechsten glid,

Vnd mir der nar auch ist verwant.

Got geb, was ander geschriben hant!

Würd ich von disem erb gestossen,

Verdrüß es mich seer vß der massen.

Sie haben geschriben, was sie wellen,

Noch haben in die nerrischen gsellen

Kein solchen narren vmb gefiert

Vnd höflich damit hoffiert.

Ja wan sie mich nit sehen an

Vnd für den grösten narren han,

Sie hetten in nit fieren lon

Vnd mir zun eren das gethon.

So ich nun solche kuntschafft hab,

Die mir den erbfal spricht nit ab,

So erfordert das dis billicheit,

Das man mir die kappen geit.

Doch setz ich das zu iederman,

Wer die narrenkap sol han;

Ich hab mein bests darzu gethan.

Got geb recht, was ein ieder kan! etc.

